
PREFACE 

Many  of  the  learners  with  a  view  to  whose  needs  these 
passages  have  been  chosen,  read  in  Latin  chiefly  books 
set  for  examinations.  When  the  "  set  books  "  for  a  year 
contain  little  that  is  suitable  as  a  model  for  prose  com- 
position,  advance  in  such  composition  depends  largely 
on  materials  furnished  by  the  translation-book :  hence 
one  object  at  which  I  have  aimed  has  been  to  give  an 
abundance  of  the  best  Latin  prose.  Some  pieces  have 
been  selected  especially  as  suitable  for  re-translation,  a 
practice  as  to  the  usefulness  of  which  I  humbly  endorse 
the  opinion  of  Roger  Ascham. 

With  regard  to  the  readings  adopted,  I  have  taken 
pains  to  use  good  texts,  but  have  thought  myself  at 
liberty, — the  aim  of  the  book  not  being  critical, — in 
some  cases  to  choose  an  easier  reading  if  backed  by 
fair  authority  in  preference  to  one  which  was  better 
supported.  In  No.  cxv.  I  have  inserted  two  words 
intended  to  give  the  general  sense  of  what  Tacitus 
wrote,  as  nearly  as  I  could  arrive  at  it.  And  in  the  last 
line  of  No.  iv.  7  have  ventured  to  add  posse  on  my  own 

responsibility  :  though  deterreri  alone  may  perhaps  be 
right,  it  involves  a  divergence  from  normal  usage,  and 
my  desire  being  to  fix  attention  mainly  on  what  is 
normal  in  the  best  Latin,  the  insertion  of  posse  seemed 
to  me  allowable  (it  may  easily  have  been  lost  in  this 
position). 

In  spelling  I  have  not  aimed  at  uniformity  where  more 
than  one  form  is  found  in  good  editions,  thinking  it 
better  that  the  learner  should  become  accustomed  to 
diversity.  Thus  e.g.  both  omnis  and  omnes  will  be  found 
as  accusative  plural.  A  few  such  forms  as  quoiquam, 
quom,  have  been  admitted  near  the  end. 

The  employment  of  a  distinct  symbol  for  consonantal 
u  according  to  the  modern  device,  while  i  has  but  one 
sign,  whether  vowel  or  consonant,  is  a  compromise  that 
I  have  accepted  somewhat  reluctantly.  But  the  fact  of 
its  being  widely  used  recommends  its  adoption  in  such  a 
book  as  this. 

The  passages  of  each  kind  (prose  and  verse)  have 
been  arranged  approximately  in  an  order  of  increasing 
difficulty.  Teachers  will  generally  find  it  desirable  to 
vary  the  order,  choosing  e.g.  pieces  of  which  the  subject- 
matter  throws  light  on  the  book  in  reading ;  but  I  think 
a  student  working  alone  might  very  well  take  the  pas- 
sages  of  each  kind  as  they  stand  arranged. 

In  conclusion  I  wish  to  add  that  a  book  such  as  this 
ought  in  my  opinion  to  be  accompanied  by  a  volume  of 
versions  for  the  use  of  teachers  and  private  students.  I 
have  attempted  renderings  of  a  large  number  of  the 
extracts,    and   hope    to   prepare   a   complete  collection. 

vi 


Preface 

Should  any  teachers  who  use  this  book  wish  for  a 
volume  of  versions,  I  should  be  very  grateful  if  they 
would  communicate  with  Messrs.  Macmillan  or  with  me 
on  the  subject. 

M.  ALFORD. 


16  Nutford  Place,  London,  W. 
January,  1902. 

ERRATUM. 

Page  37,  line  6,  for  '  possum '  read  '  possim. 

C.  vero  Gracchus  multis  dixit,  ut  scriptum  apud  eun- 
dem  Coelium  est,  sibi  in  somnis  quaesturam  petere 
dubitanti  Ti.  fratrem  visum  esse  •  dicere  quam  vellet 
cunctaretur,  tamen  eodem  sibi  leto  quo  ipse  interisset 
esse  pereundum.  hoc  ante  quam  tribunus  plebi  G 
Gracchus  factus  esset  et  se  audisse  scribit  Coelius  et 
dixisse  eum  multis.  quo  somnio  quid  inveniri  potest 
certius  ? 

quid?  illa  duo  somnia,  quae  creberrume  commemo- 
rantur  a  Stoicis,  quis  tandem  potest  contemnere  ?  unum 
de  Simonide.  qui  cum  ignotum  quendam  proiectum 
mortuum  vidisset  eumque  humavisset  haberetque  in 
animo  navem  conscendere,  moneri  visus  est  ne  id  faceret 
ab  eo  quem  sepultura  adfecerat ;  si  navigavisset  eum 
naufragio  esse  periturum.  itaque  Simonidem1  redisse, 
perisse  ceteros  qui  tum  navigassent. 

Cic.  dediv.  i.  26.  56-27.  56. 


1  Observe  the  change  to  oblique  statement. 


Latin   Passages  for  Translation 


ii 


eadem  aestate  in  Hispania,  cum  biennio  ferme  nihil 
admodum  memorabile  factum  esset,  consiliisque  magis 
quam  armis  bellum  gereretur,  Romani  imperatores 
egressi  hibernis  copias  coniunxerunt.  ibi  consilium 
advocatum,  omniumque  in  unum  congruerunt  sententiae  : 
quando  ad  id  locorum  id  modo  actum  esset  ut  Hasdru- 
balem  tendentem  in  Italiam  retinerent,  tempus  esse  id 
iam  agi  ut  bellum  in  Hispania  finiretur  :  et  satis  ad  id 
virium  credebant  accessisse  viginti  milia  Celtiberorum 
ea  hieme  ad  arma  excita.  hostium  tres  exercitus  erant. 
Hasdrubal  Gisgonis  filius  et  Mago  coniunctis  castris 
quinque  ferme  dierum  iter  ab  Romanis  aberant.  propior 
erat  Hamilcaris  filius  Hasdrubal,  vetus  in  Hispania 
imperator  :  ad  urbem  nomine  Amtorgim  exercitum  habe- 
bat.  eum  volebant  prius  opprimi  duces  Romani,  et  spes 
erat  satis  superque  ad  id  virium  esse ;  illa  restabat  cura, 
ne  fuso  eo  perculsi  alter  Hasdrubal  et  Mago  in  avios 
saltus  montesque  recipientes  sese  bellum  extraherent. 

Liv.  25.  32.  16. 

ui 

{Trebatius  is  with  Cacsar  in  Gaul,  B.c.  54) 

CICERO    TREBATIO. 

ego  te  commendare  non  desisto,  sed  quid  proficiam 
ex  te  scire  cupio.  spem  maximam  habeo  in  Balbo,  ad 
quem  de  te  diligentissime  et  saepissime  scribo.  illud 
soleo  mirari,  non  me  toties  accipere  tuas  litteras  quoties 
a  Quinto  mihi  fratre  adferuntur.  in  Britannia  nihil  esse 
audio  neque  auri  neque  argenti.  id  si  ita  est,  essedum 
aliquod  capias  suadeo  et  ad  nos  quam  primum  recurras. 
sin  autem  sine  Britannia  tamen  adsequi  quod  volumus 
possumus,  perfice  ut  sis  in  familiaribus  Caesaris.  multum 
te  in  eo  frater  adiuvabit  meus,  multum  Balbus,  sed, 
mihi  crede,  tuus  pudor  et  labor  plurimum.  habes 
imperatorem  liberalissimum,  aetatem  opportunissimam, 
commendationem  certe  singularem,  ut  tibi  unum 
timendum  sit,  ne  ipse  tibi  defuisse  videare. 

Cic.  fam.   7.  7. 


Latin   Passages  for  Translation 


IV 


Caesar  ut  Brundisium  venit,  contionatus  apud  milites, 
quoniam  prope  ad  finem  laborum  ac  periculorum  esset 
perventum,  aequo  animo  mancipia  atque  impedimenta  in 
Italia  relinquerent,  ipsi  expediti  naves  conscenderent,  quo 
maior  numerus  militum  posset  imponi,  omniaque  ex 
victoria  et  ex  sua  liberalitate  sperarent,  conclamantibus 
omnibus  imperaret  quod  vellet,  quodcumque  imperavis- 
set  se  aequo  animo  esse  facturos,  pridie  Non.  Ian.  naves 
solvit.  postridie  terram  attigit.  Cerauniorum  inter  saxa 
et  alia  loca  periculosa  quietam  nactus  stationem  et  portus 
omnes  timens,  quod  teneri  ab  adversariis  arbitrabatur, 
ad  eum  locum  qui  appellatur  Palaeste  omnibus  navibus 
ad  unam  incolumibus  milites  exposuit. 

expositis  militibus  naves  eadem  nocte  Brundisium  a 
Caesare  remittuntur,  ut  reliquae  legiones  equitatusque 
transportari  possent.  huic  officio  praepositus  erat  Fufius 
Calenus  legatus,  qui  celeritatem  in  transportandis  legio- 
nibus  adhiberet.  sed  serius  a  terra  provectae  naves  neque 
usae  nocturna  aura  in  redeundo  offenderunt.  Bibulus 
enim  Corcyrae  certior  factus  de  adventu  Caesaris,  sperans 
alicui  se  parti  onustarum  navium  occurrere  posse  inani- 
bus  occurrit,  et  nactus  circiter  triginta  in  eas  indiligentiae 
suae  ac  doloris  iracundiam  erupit  omnesque  incendit 
eodemque  igni  nautas  dominosque  navium  interfecit 
magnitudine  poenae  reliquos  posse  deterreri  sperans. 

Caes.  bell.  civ.  3.  6,  8.  1-3. 

{Semftronins  and  his  s/aveso/diers,  B.C.  215.) 

interim  Ti.  Sempronius  eonsul  Romanus  Sinuessae, 
quo  ad  conveniendum  diem  edixerat,  exercitu  lustrato 
transgressus  Vulturnum  flumen  circa  Liternum  posuit 
castra.  ibi  quia  otiosa  stativa  erant,  crebro  decurrere 
milites  cogebat,  ut  tirones — ea  maxima  pars  volonum 
erant — adsuescerent  signa  sequi  et  in  acie  agnoscere 
ordines  suos.  inter  quae  maxima  erat  cura  duci,  itaque 
legatis  tribunisque  praeceperat,  ne  qua  exprobratio  cui- 
quam  veteris  fortunae  discordiam  inter  ordines  sereret : 
vetus  miles  tironi,  liber  voloni  sese  exaequari  sineret ; 
omnes  satis  honestos  generososque  ducerent  quibus  arma 
sua  signaque  populus  Romanus  commisisset ;  quae 
fortuna  coegisset  ita  fieri,  eandem  cogere  tueri  factum.  ea 
non  maiore  cura  praecepta  ab  ducibus  sunt  quam  a 
militibus  observata,  brevique  tanta  concordia  coaluerant 
omnium  animi,  ut  prope  in  oblivionem  veniret  qua  ex 
condicione  quisque  esset  miles  factus. 

Liv.  23.  35.  5-9. 

VI 


(a)  quam  me  delectat  Theramenes  !  quam  elato  animo 
est !  etsi  enim  flemus  cum  legimus,  tamen  non  misera- 
biliter  vir  clarus  emoritur.  qui  cum  coniectus  in  carcerem 
triginta  iussu  tyrannorum  venenum  ut  sitiens  obduxisset, 
reliquum  sic  e  poculo  eiecit  ut  id  resonaret,  quo  sonitu 
reddito  adridens  "propino,"  inquit,  "hoc  pulcro  Critiae," 
qui  in  eum  fuerat  taeterrimus.  Graeci  enim  in  con- 
viviis  solent  nominare  cui  poculum  tradituri  sint.  lusit 
vir  egregius  extremo  spiritu,  cum  iam  praecordiis  con- 
ceptam  mortem  contineret,  vereque  ei  cui  venenum 
praebiberat  mortem  eam  est  auguratus  quae  brevi 
consecuta  est.  quis  hanc  maximi  animi  aequitatem  in 
ipsa  morte  laudaret,  si  mortem  malum  iudicaret  ? 

Cic.   Tusc.  disp.  I.  40.  96  f. 


(b)  Piso  ille  Frugi  semper  contra  legem  frumentariam 
dixerat.  is  lege  lata  consularis  ad  frumentum  acci- 
piundum  venerat.  animum  advertit  Gracchus  in  contione 
Pisonem  stantem ;  quaerit  audiente  populo  Romano  qui 
sibi  constet  cum  ea  lege  frumentum  petat  quam  dis- 
suaserit.  "  nolim,"  inquit,  "  mea  bona,  Gracche,  tibi 
viritim  dividere  libeat,  sed,  si  facias,  partem  petam." 

id.  ib.  3.  20.  48. 

VII 


pugnatum  est  et  acriter  et  diu  ;  quattuor  horis  neutro 

inclinata   est    pugna.       nec   alia    magis    Romanum    im- 

pediebat  res  quam  capita  hostium  pretia  libertatis  facta. 

nam  ut  quisque  hostem  inpigre  occiderat,  primum  capite 

aegre    inter    turbam    tumultumque    abscidendo    terebat 

tempus ;    deinde  occupata  dextra  tenendo  caput  fortis- 

simus  quisque  pugnator  esse  desierat,  segnibus  ac  timidis 

tradita  pugna  erat.     quod  ubi  tribuni  militum  Graccho 

nuntiaverunt,   neminem    stantem  iam   vulnerari   hostem, 

carnificari    iacentes,    et    in    dextris    militum    pro   gladiis 

humana  capita  esse,  signum  dari  propere  iussit,  proicerent 

capita  invaderentque  hostem.     claram  satis  et  insignem 

virtutem    esse  nec  dubiam  libertatem  futuram  strenuis 

viris.     tum   redintegrata  pugna  est   et    eques    etiam    in 

hostes  emissus. 

Liv.  24.  15.  3-6. 

VIII 

(45  B.C.) 

CICERO    CORNIFICIO   SAL. 

libentissime  legi  tuas  litteras,  in  quibus  iucundissimum 
mihi  fuit  quod  cognovi  meas  tibi  redditas  esse.  non 
enim  dubitabam  quin  eas  libenter  lecturus  esses  :  verebar 
ut  redderentur.  bellum  quod  est  in  Syria  Syriamque 
provinciam  tibi  tributam  esse  a  Caesare  ex  tuis  litteris 
cognovi ;  eam  rem  tibi  volo  bene  et  feliciter  evenire ; 
quod  ita  fore  confido  fretus  et  industria  et  prudentia 
tua.  sed  de  Parthici  belli  suspicione  quod  scribis,  sane 
me  commovit.  quid  enim  copiarum  haberes  cum  ipse 
coniectura  consequi  poteram  tum  ex  tuis  litteris  cognovi ; 
itaque  opto  ne  se  illa  gens  moveat  hoc  tempore,  dum  ad 
te  legiones  eae  perducantur  quas  audio  duci.  .  .  .  mihi 
quidem  usque  curae  erit  quid  agas  dum  quid  egeris 
sciero.  litteras  ad  te  nunquam  habui  cui  darem  quin 
dederim.  a  te  ut  idem  facias  peto,  in  primisque  ut  ita 
ad  tuos  scribas  ut  me  tuum  sciant  esse. 

Cic.faw.  12.  19. 

IX 


diebus  circiter  quindecim  quibus  in  hiberna  ventum 

est,  initium  repentini  tumultus  ac  defectionis  ortum  est 

ab  Ambiorige    et    Catuvolco ;    qui    cum  ad   fines  regni 

sui  Sabino  Cottaeque  praesto  fuissent,  frumentumque  in 

hiberna   comportavissent,    Indutiomari    Treveri    nuntiis 

impulsi    suos    concitaverunt    subitoque    oppressis    ligna- 

toribus    magna    manu   ad    castra  oppugnanda  venerunt. 

cum  celeriter  nostri  arma  cepissent  vallumque  adscendis- 

sent   atque   una   ex   parte    Hispanis    equitibus    emissis 

equestri  proelio  superiores  fuissent,  desperata  re  hostes 

suos  ab  oppugnatione  reduxerunt.     tum  suo  more  con- 

clamaverunt,  uti  aliqui  ex  nostris  ad  colloquium  prodirent : 

habere  sese  quae  de  re  communi  dicere  vellent,  quibus 

rebus  controversias  minui  posse  sperarent.     mittitur  ad 

eos  C.  Arpineius,  eques  Romanus,  familiaris  Q.  Titurii, 

et  Q.  Junius  ex  Hispania  quidam,  qui  iam  ante  missu 

Caesaris  ad  Ambiorigem  ventitare  consueverant.     apud 

quos  Ambiorix  ad  hunc  modum  locutus  est :   sese  pro 

Caesaris  in  se  beneficiis  plurimum  ei  confiteri  debere, 

quod  eius  opera  stipendio  liberatus  esset  quod  Aduatucis, 

finitimis  suis,   pendere  consuesset,  quodque  et  filius  et 

fratris    filius    a    Caesare   remissi    essent,    quos   Aduatuci 

obsidum  numero  missos  apud  se  in  servitute  et  catenis 

tenuissent. 

Caes.  bell.  Gall.  5.  26  f. 

{Continuation) 

neque  id  quod  fecerit  de  oppugnatione  castrorum  aut 

ludicio   aut   voluntate  sua  fecisse,  sed  coactu  civitatis, 

suaque    esse    eiusmodi    imperia    ut  non  minus  haberet 

iuris    in    se    multitudo    quam    ipse    in    multitudinem. 

civitati  porro  hanc  fuisse  belli  causam,  quod  repentinae 

Gallorum    coniurationi    resistere    non    potuerit.      id    se 

facile  ex  humilitate  sua  probare  posse,  quod  non  adeo 

sit    imperitus  rerum   ut  suis  copiis  populum  Romanum 

superari    posse    confidat.      sed    esse    Galliae    commune 

consilium  :  omnibus  hibernis  Caesaris  oppugnandis  hunc 

esse    dictum    diem,    ne    qua    legio    alteri    legioni    sub- 

sidio    venire    posset.      non    facile  Gallos    Gallis   negare 

potuisse,    praesertim    cum    de    recuperanda     communi 

iibertate    consilium    initum   videretur.     quibus   quoniam 

pro    pietate    satis    fecerit,    habere    nunc    se    rationem 

officii    pro  beneficiis  Caesaris :  monere,  orare  Titurium 

pro     hospitio     ut     suae    ac     militum    saluti     consulat. 

magnam     manum     Germanorum    conductam    Rhenum 

transisse ;    hanc  adfore    biduo  :   ipsorum  esse  consilium 

velintne     prius    quam     finitimi     sentiant     eductos     ex 

hibernis    milites    aut   ad    Ciceronem    aut  ad  Labienum 

deducere,  quorum    alter    milia    passuum    circiter    quin- 

quaginta    alter    paullo    amplius    ab    eis    absit.     illud  se 

polliceri  et  iure  iurando  confirmare,   tutum   se  iter  per 

suos  fines  daturum. 

Caes  bell.  Gall.  5.  27. 

nec  alter  consul  Fabius,    qui   ad   Cales  castra  habe- 

bat,  Vulturnum    flumen    traducere    audebat    exercitum, 

occupatus    primo    auspiciis    repetendis,  dein    prodigiis, 

quae  alia  super  alia  nuntiabantur,  expiantique  ea  haud 

facile   litari    haruspices  respondebant     eae  causae  cum 

Fabium  tenerent,   Sempronius  in  obsidione  erat  et  iam 

operibus    oppugnabatur.       adversus    ligneam    ingentem 

admotam    urbi    turrem    aliam    ex   ipso    muro    excitavit 

consul    Romanus,    aliquanto   altiorem,   quia    muro   satis 

per   se    alto    subiectis    validis   sublicis    pro    solo    usus 

erat.     inde   primum  saxis  sudibusque  et  ceteris  missili- 

bus    propugnatores    moenia   atque    urbem     tuebantur  ; 

postremo  ubi    promovendo   adiunctam     muro    viderunt 

turrem,     facibus     ardentibus     plurimum     simul     ignem 

coniecerunt.     quo    incendio    trepida    armatorum    multi- 

tudo     cum     de    turre     sese    praecipitaret,    eruptio    ex 

oppido    simul    duabus    portis    stationes    hostium    fudit 

fugavitque  in  castra,  ut  eo  die  obsesso  quam  obsidenti 

similior  esset  Poenus.      ad  mille   trecenti  Carthaginien- 

sium    caesi     et    undesexaginta    vivi    capti,     qui    circa 

muros  et  in  stationibus  solute  ac   neglegenter  agentes, 

cum    nihil    minus     quam     eruptionem     timuissent,    ex 

inproviso    oppressi    fuerant.      Gracchus,    priusquam    se 

hostes  ab  repentino  pavore  colligerent,  receptui  signum 

dedit  ac  suos  intra  muros  recepit.     postero  die  Hanni- 

bal    elatum    secunda    re    consulem    iusto   proelio    ratus 

certaturum,  aciem   inter  castra  atque    urbem   instruxit ; 

ceterum  postquam    neminem  moveri  ab  solita  custodia 

urbis    vidit,    nec   committi    quicquam    temerariae    spei, 

ad  Tifata  redk  infecta  re. 

Liv.  23.  36.  9-37.  9. 

XII 

(45  b.c.) 
M.  CICERO  VATINIO  IMP.  S. 

grata  tibi  mea  esse  officia  non  miror  ;  cognovi  enim 

te  gratissimum  omnium,  idque  numquam  destiti  praedi- 

care  ;  nec  enim  tu  mihi  habuisti  modo  gratiam,  verum 

etiam  cumulatissime  rettulisti  :  quam  ob  rem  in  reliquis 

tuis    rebus    omnibus    pari  me  studio  erga  te  et  eadem 

voluntate    cognosces.     quod    mihi    feminam    primariam 

Pompeiam,     uxorem     tuam,     commendas,     cum     Sura 

nostro  statim  tuis  litteris  lectis  locutus  sum,  ut  ei  meis 

verbis  diceret  ut  quicquid  opus  esset  mihi  denuntiaret ; 

me    omnia    quae    ea    vellet    summo     studio     curaque 

facturum.     itaque  faciam  eamque,  si  opus  esse  videbitur, 

ipse  conveniam.     tu  tamen  ei  velim  scribas,  ut  nullam 

rem    neque    tam    magnam    neque   tam    parvam    putet 

quae  mihi  aut  difficilis   aut  parum  me  digna  videatur : 

omnia     quae    in    tuis    rebus    agam    et    non    laboriosa 

mihi  et  honesta  videbuntur. 

Cic.fam.  5.  11.  1  f . 


1  2 


Latin   Passages  for  Translation 


XIII 

dum  haec  Romae  atque  in  Italia  geruntur,  nuntius 
victoriae  ad  Cannas  Carthaginem  venerat  Mago,  Hamil- 
caris  filius,  non  ex  ipsa  acie  a  fratre  missus,  sed  re- 
tentus  aliquot  dies  in  recipiendis  civitatibus  Bruttiorum, 
quae  deficiebant.  is,  cum  ei  senatus  datus  esset,  res  gestas 
in  Italia  a  fratre  exponit  :  cum  sex  imperatoribus  eum, 
quorum  quattuor  consules,  duo  dictator  ac  magister 
equitum  fuerint,  cum  sex  consularibus  exercitibus  acie 
conflixisse  ;  occidisse  supra  ducenta  milia  hostium, 
supra  quinquaginta  cepisse,  bina  castra  expugnasse ; 
ex  quattuor  consulibus  duos  occidisse,  ex  duobus 
saucium  alterum,  alterum  toto  amisso  exercitu  vix  cum 
quinquaginta  hominibus  effugisse.  magistrum  equitum, 
quae  consularis  potestas  sit,  fusum  fugatum ;  dictatorem, 
quia  se  in  aciem  nunquam  commiserit,  unicum  haberi 
imperatorem.  Bruttios  Apulosque,  partem  Samnitium 
ac  Lucanorum  defecisse  ad  Poenos.  Capuam,  quod 
caput  non  Campaniae  modo  sed  post  adflictam  rem 
Romanam  Cannensi  pugna  Italiae  sit,  Hannibali  se 
tradidisse.  pro  his  tantis  totque  victoriis  verum  esse 
grates  deis  immortalibus  agi  haberique.  ad  fidem 
deinde  tam  laetarum  rerum  effundi  in  vestibulo  curiae 
iussit  anulos  aureos,  qui  tantus  acervus  fuit  ut  metienti- 
bus  supra  tres  modios  explesse  sint  quidam  auctores. 
fama  tenuit,  quae  propior  vero  est,  haud  plus  fuisse 
modio.  adiecit  deinde  verbis,  quo  maioris  cladis  in- 
dicium  esset,  neminem  nisi  equitem,  atque  eorum 
ipsorum  primores,  id  gerere  insigne. 

Liv.  23.  11.  7-12.  2. 

XIV 


nam  Iugurtha,  ut  erat  inpigro  atque  acri  ingenio,  ubi 
naturam  P.  Scipionis,  qui  tum  Romanis  imperator  erat, 
et  morem  hostium  cognovit,  multo  labore  multaque  cura, 
praeterea  modestissume  parendo  et  saepe  obviam  eundo 
periculis  in  tantam  claritudinem  brevi  pervenerat,  ut 
nostris  vehementer  carus,  Numantinis  maxumo  terrori 
esset.  ac  sane,  quod  difficillirmum  in  primis  est,  et 
proelio  strenuus  erat  et  bonus  consilio,  quorum  alterum 
ex  providentia  timorem,  alterum  ex  audacia  temeritatem 
adferre  plerumque  solet.  .  .  huc  accedebat  muni- 
ficentia  animi  et  ingeni  sollertia,  quis  rebus  sibi  multos 
ex  Romanis  familiari  amicitia  coniunxerat. 

ea  tempestate  in  exercitu  nostro  fuere  conplures  novi 
atque  nobiles,  quibus  divitiae  bono  honestoque  potiores 
erant,  factiosi  domi,  potentes  apud  socios,  clari  magis 
quam  honesti,  qui  Iugurthae  non  mediocrem  animum 
pollicitando  accendebant,  si  Micipsa  rex  occidisset,  fore 
uti  solus  imperi  Numidiae  potiretur :  in  ipso  maxumam 
virtutem,  Romae  omnia  venalia  esse. 

Sall.  Jug.  7.  4-8.  1,  omitting  7.  6. 

alterum  ita  traditum  clarum  admodum  somnium  :  cum 
duo  quidam  Arcades  familiares  iter  una  facerent  et 
Megaram  venissent,  alterum  ad  cauponem  devertisse,  ad 
hospitem  alterum.  qui  ut  cenati  quiescerent,  concubia 
nocte  visum  esse  in  somnis  ei  qui  erat  in  hospitio 
illum  alterum  orare  ut  subveniret,  quod  sibi  a  caupone 
interitus  pararetur ;  eum  primo  perterritum  somnio  sur- 
rexisse ;  dein  cum  se  conlegisset  idque  visum  pro  nihilo 
habendum  esse  duxisset,  recubuisse ;  tum  ei  dormienti 
eundem  illum  visum  esse  rogare  ut,  quoniam  sibi  vivo 
non  subvenisset,  mortem  suam  ne  inultam  esse  patere- 
tur ;  se  interfectum  in  plaustrum  a  caupone  esse  coniec- 
tum  et  supra  stercus  iniectum ;  petere  ut  mane  ad 
portam  adesset  prius  quam  plaustrum  ex  oppido  exiret. 
hoc  vero  eum  somnio  commotum  mane  bubulco  praesto 
ad  portam  fuisse,  quaesisse  ex  eo  quid  esset  in  plaustro ; 
illum  perterritum  fugisse,  mortuum  erutum  esse,  cau- 
ponem  re  patefacta  poenas  dedisse. 

Cic.  de  div.  i.  27.  57. 

XVI 

(Caesar  in  difficulties  before  Ilerda,  49  B.c.) 

his  tum  omnibus  rebus  annona  crevit ;  quae  fere  res 
non  solum  inopia  praesenti,  sed  etiam  futuri  temporis 
timore  ingravescere  consuevit.  iamque  ad  denarios 
quinquaginta  in  singulos  modios  annona  pervenerat, 
et  militum  vires  inopia  frumenti  deminuerat,  atque 
incommoda  in  dies  augebantur  :  et  tam  paucis  diebus 
magna  erat  rerum  facta  commutatio  ac  se  Fortuna  in- 
clinaverat,  ut  nostri  magna  inopia  necessariarum  rerum 
conflictarentur,  illi  omnibus  abundarent  rebus  superiores- 
que  haberentur.  Caesar  iis  civitatibus  quae  ad  eius 
amicitiam  accesserant,  quod  minor  erat  frumenti  copia, 
pecus  imperabat ;  calones  ad  longinquiores  civitates 
dimittebat ;  ipse  praesentem  inopiam  quibus  poterat 
subsidiis  tutabatur. 

haec  Afranius   Petreiusque  et   eorum  amici   pleniora 

etiam  atque   uberiora    Romam   ad   suos    perscribebant. 

multa   rumor   adfingebat,    ut    paene    bellum    confectum 

videretur.       quibus    litteris    nuntiisque    Romam    perlatis 

magni  domum  concursus  ad  Afranium  magnaeque  gra- 

tulationes  fiebant;   multi  ex   Italia  ad   Cn.   Pompeium 

proficiscebantur,  alii  ut  principes  talem  nuntium  attulisse, 

alii  ne  eventum  belli  exspectasse  aut  ex  omnibus  novis- 

simi  venisse  viderentur. 

Caes.  bell.  civ.  1.  52  f. 

XVII 

{Cojitinuatioii) 

cum  m  his  angustiis  res  esset  atque  omnes  viae  ab 
Afranianis  militibus  equitibusque  obsiderentur  nec  pontes 
perfici  possent,  imperat  militibus  Caesar  ut  naves  faciant 
cuius  generis  eum  superioribus  annis  usus  Britanniae 
docuerat.  carinae  ac  prima  statumina  ex  levi  materia 
fiebant ;  reliquum  corpus  navium  viminibus  contextum 
coriis  integebatur.  has  perfectas  carris  iunctis  devehit 
noctu  milia  passuum  a  castris  viginti  duo  militesque  his 
navibus  flumen  transportat  continentemque  ripae  collem 
improviso  occupat.  hunc  celeriter,  prius  quam  ab  adver- 
sariis  sentiatur,  communit.  huc  legionem  postea  traicit 
atque  ex  utraque  parte  pontem  institutum  biduo  perficit. 
ita  commeatus  et  qui  frumentandi  causa  processerant, 
tuto  ad  se  recipit  et  rem  frumentariam  expedire  incipit. 

eodem  die  equitum  magnam  partem  flumen  traiecit. 
qui  inopinantes  pabulatores  et  sine  ullo  dissipatos  timore 
adgressi  magnum  numerum  iumentorum  atque  hominum 
intercipiunt  cohortibusque  cetratis  subsidio  missis  scienter 
in  duas  partes  sese  distribuunt,  alii  ut  praedae  prae- 
sidio  sint,  alii  ut  venientibus  resistant  atque  eos  pro- 
pellant,  unamque  cohortem  quae  temere  ante  ceteras 
extra  aciem  procurrerat  seclusam  ab  reliquis  circum- 
veniunt  atque  interficiunt  incolumesque  cum  magna 
praeda  eodem  ponte  in  castra  revertuntur. 

Caes.  bell,  civ.  I.  54  f. 

XVIII 

Scipio    castris    hostium    potitus,    cum    praeter    libera 

capita  omnem  praedam  militibus  concessisset,  in  recen- 

sendis  captivis  decem  milia  peditum  duo  milia  equitum 

invenit.     ex   iis    Hispanos   sine    pretio   omnes   domum 

dimisit,  Afros    vendere    quaestorem    iussit.       circumfusa 

inde  multitudo  Hispanorum  et  ante  deditorum  et  pridie 

captorum,  regem  eum  ingenti  consensu  appellavit.     tum 

Scipio  silentio  per  praeconem  facto  sibi  maximum  nomen 

imperatoris  esse  dixit,  quo  se    milites  sui  appellassent ; 

regium  nomen  alibi  magnum  Romae  intolerabile  esse.     .  . 

cum  Afros  venderet  iussu  imperatoris  quaestor,  puerum 

adultum    inter   eos    forma    insigni    cum    audisset    regii 

generis  esse,  ad  Scipionem  misit.      quem  cum  percunc- 

taretur  Scipio  quis  et  cuias  et  cur  id  aetatis  in  castris 

fuisset,  Numidam  esse  se  ait,  Massivam  populares  vocare  ; 

orbum  a  patre  relictum  apud   maternum  avum  Galam, 

regem  Numidarum,  educatum  cum  avunculo  Masinissa, 

qui  nuper  cum  equitatu  subsidio  Carthaginiensibus  ve- 

nisset,    in    Hispaniam    traiecisse.      prohibitum    propter 

aetatem  a  Masinissa  numquam  ante  proelium  inisse :  eo 

die  se  quo  pugnatum  cum  Romanis  esset  inscio  avunculo 

clam  armis  equoque  sumpto  in  aciem  exisse  ;  ibi  prolapso 

equo   effusum   in   praeceps    captum   ab    Romanis   esse. 

Scipio  cum  adservari  Numidam  iussisset,  quae  pro  tri- 

bunali  agenda  erant  peragit ;  inde  cum  se  in  praetorium 

recepisset,  vocatum  eum  interrogat  velletne  ad  Masinis- 

sam   reverti.     cum   effusis  gaudio  lacrimis  cupere  vero 

diceret,    tum   puero   anulum   aureum  .    equumque 

ornatum  donat,  iussisque  prosequi  quoad  vellet  equitibus 

dimisit. 

Liv.  27.  19.  2-4.  8-12. 

XIX 

(a)  quae  barbaria  India  vastior  aut  agrestior  ?  in  ea 
tamen  gente  primum  ei  qui  sapientes  habentur  nudi 
aetatem  agunt  et  Caucasi  nives  hiemalemque  vim  per- 
ferunt  sine  dolore,  cumque  ad  flammam  se  adplicaverunt, 
sine  gemitu  aduruntur.  mulieres  vero  in  India,  cum  est 
communis  earum  vir  mortuus,  in  certamen  iudiciumque 
veniunt  quam  plurimum  ille  dilexerit  (plures  enim  singulis 
solent  esse  nuptae).  quae  est  victrix,  ea  laeta  prose- 
quentibus  suis  una  cum  viro  in  rogum  imponitur,  illa 
victa  maesta  discedit. 

Cic.  Tusc.  disp.  5.  27.  77  f. 


(b)  in  surditate  vero  quidnam  est  mali  ?  erat  surdaster 
M.  Crassus,  sed  aliud  molestius,  quod  male  audiebat, 
etiamsi,  ut  mihi  videbatur,  iniuria.  nostri  Graece  fere 
nesciunt,  nec  Graeci  Latine.  ergo  hi  in  illorum  et  illi  in 
horum  sermone  surdi,  omnesque  item  nos  in  iis  linguis 
quas  non  intellegimus,  quae  sunt  innumerabiles,  surdi 
profecto  sumus.  at  vocem  citharoedi  non  audiunt.  ne 
stridorem  quidem  serrae  tum  cum  acuitur,  aut  grunnitum, 
cum  iugulatur,  suis,  nec  cum  quiescere  volunt  fremitum 
murmurantis  maris. 

id.  ib.  5.  40.  116. 

xx 


post  acceptam  proxima  pugna  cladem  Veientes  absti- 
nuere  acie  ;  populationes  erant,  et  velut  ab  arce  Ianiculo 
passimin  Romanum  agrum  impetus  dabant;  non  usquam 
pecora  tuta,  non  agrestes  erant.  capti  deinde  eadem 
arte  sunt  qua  ceperant  Fabios.  secuti  dedita  opera 
passim  ad  inlecebras  propulsa  pecora  praecipitavere  in 
insidias.  quo  plures  erant,  maior  caedes  fuit.  ex  hac 
clade  atrox  ira  maioris  cladis  causa  atque  initium  fuit. 
traiecto  enim  nocte  Tiberi  castra  Servili  consulis  adorti 
sunt  oppugnare.  inde  fusi  magna  caede  in  Ianiculum  se 
aegre  recepere.  confestim  consul  et  ipse  transit  Tiberim, 
castra  sub  Ianiculo  communit.  postero  die  luce  orta 
nonnihil  et  hesterna  felicitate  pugnae  ferox,  magis  tamen 
quod  inopia  frumenti  quamvis  in  praecipitia,  dum  cele- 
riora  essent,  agebat  consilia,  temere  adverso  Ianiculo  ad 
castra  hostium  aciem  erexit,  foediusque  inde  pulsus 
quam  pridie  pepulerat,  interventu  conlegae  ipse  exercitus- 
que  est  servatus.  inter  duas  acies  Etrusci,  cum  in  vicem 
his  atque  illis  terga  darent,  occidione  occisi.  ita  oppres- 
sum  temeritate  felici  Veiens  bellum. 

Liv.  2.  51.  4-9, 

XXI 

(51    B.C.) 

M.  TULLIUS  M.  F.  CICERO  PROCOS.  S.  D. 
COS.  PR.  TR.  PL.  SENATUI. 

S.V.V.B.E.E.Q.V.  cum  pridie  Kal.  Sext.  in  provinciam 
venissem  neque  maturius  propter  itinerum  et  navigationum 
difficultatem  venire  potuissem,  maxime  convenire  officio 
meo  reique  publicae  conducere  putavi  parare  ea  quae  ad 
exercitum  quaeque  ad  rem  militarem  pertinerent.  quae 
cum  essent  a  me  cura  magis  et  diligentia  quam  facultate 
et  copia  constituta  nuntiique  et  litterae  de  bello  a  Parthis 
in  provinciam  Syriam  illato  cotidie  fere  adferrentur,  iter 
mihi  faciendum  per  Lycaoniam  et  per  Isauros  et  per 
Cappadociam  arbitratus  sum.  erat  enim  magna  suspicio 
Parthos,  si  ex  Syria  egredi  atque  irrumpere  in  meam  pro- 
vinciam  conarentur,  iter  per  Cappadociam,  quod  ea 
maxime  pateret,  esse  facturos.  itaque  cum  exercitu  per 
Cappadociae  partem  eam  quae  cum  Cilicia  continens  est 
iter  feci  castraque  ad  Cybistra,  quod  oppidum  est  ad 
montem  Taurum,  locavi,  ut  Artavasdes,  rex  Armenius, 
quocumque  animo  esset,  sciret  non  procul  a  suis  finibus 
exercitum  populi  Romani  esse,  et  Deiotarum,  fidelissi- 
mum  regem  atque  amicissimum  rei  publicae  nostrae, 
maxime  coniunctum  haberem,  cuius  et  consilio  et  opibus 
adiuvari  posset  res  publica. 

Cic.  fam.  15.  2.  I  f . 

XXII 

(Befcre  the  Battle  of  Pydnd) 

castris  permunitis  C.  Sulpicius  Gallus,  tribunus  militum 
secundae  legionis,  qui  praetor  superiore  anno  fuerat, 
consulis  permissu  ad  contionem  militibus  vocatis,  pro- 
nuntiavit  nocte  proxima,  ne  quis  id  pro  portento  acciperet, 
ab  hora  secunda  usque  ad  quartam  horam  noctis  lunam 
defecturam  esse.  id  quia  naturali  ordine  statis  temporibus 
fiat,  et  sciri  ante  et  praedici  posse.  itaque  quem  ad 
modum  quia  certi  solis  lunaeque  et  ortus  et  occasus  sint, 
nunc  pleno  orbe  nunc  senescentem  exiguo  cornu  fulgere 
lunam  non  mirarentur,  ita  ne  obscurari  quidem  cum 
condatur  umbra  terrae  trahere  in  prodigium  debere. 
nocte  quam  pridie  nonas  Septembres  insecuta  est  dies 
edita  hora  cum  luna  defecisset,  Romanis  militibus  Galli 
sapientia  prope  divina  videri.  Macedonas  ut  triste  pro- 
digium  occasum  regni  perniciemque  gentis  portendens 
movit;  nec  aliter  vates.  clamor  ululatusque  in  castris 
Macedonum  fuit,  donec  luna  in  suam  lucem  emersit. 

Liv.  44.  $7.  5-9. 


22 


Latin  Passages  for  Translation 


XXIII 

sedebat  in  rostris  conlega  tuus  amictus  toga  purpurea 
in  sella  aurea  coronatus.  escendis,  accedis  ad  sellam 
(ita  eras  Lupercus  ut  te  consulem  esse  meminisse 
deberes),  diadema  ostendis.  gemitus  toto  foro.  unde 
diadema?  non  enim  abiectum  sustuleras,  sed  adtuleras 
domo  meditatum  et  cogitatum  scelus.  tu  diadema 
inponebas  cum  plangore  populi,  ille  cum  plausu  reiciebat. 
tu  ergo  unus,  scelerate,  inventus  es  qui,  cum  auctor  regni 
esses  eumque  quem  collegam  habebas  dominum  habere 
velles,  idem  temptares  quid  populus  Romanus  ferre  et 
pati  posset.  at  etiam  misericordiam  captabas ;  supplex 
te  ad  pedes  abiciebas,  quid  petens?  ut  servires?  tibi 
uni  peteres,  qui  ita  a  puero  vixeras  ut  omnia  paterere,  ut 
facile  servires;  a  nobis  populoque  Romano  mandatum  id 
certe  non  habebas.  .  .  .  vereor  ne  imminuam  sum- 
morum  virorum  gloriam  ;  dicam  tamen  dolore  commotus  : 
quid  indignius  quam  vivere  eum  qui  inposuerit  diadema, 
cum  omnes  fateantur  iure  interfectum  esse  qui  abiecerit  ? 

Cic.  Phil.  2.  34.  85  f. 

XXIV 


C.    PLINIUS   TACITO    SUO   S. 

petis  ut  tibi  avunculi  mei  exitum  scribam,  quo  verius 
tradere  posteris  possis.  gratias  ago :  nam  video  morti 
eius  si  celebretur  a  te  inmortalem  gloriam  esse  pro- 
positam.  quamvis  enim  pulcherrimarum  clade  terrarum 
ut  populi  ut  urbes  memorabili  casu  quasi  semper  victurus 
occiderit,  quamvis  ipse  plurima  opera  et  mansura  con- 
diderit,  multum  tamen  perpetuitati  eius  scriptorum 
tuorum  aeternitas  addet.  equidem  beatos  puto  quibus 
deorum  munere  datum  est  aut  facere  scribenda  aut 
scribere  legenda,  beatissimos  vero  quibus  utrumque. 
horum  in  numero  avunculus  meus  et  suis  libris  et  tuis 
erit.  quo  libentius  suscipio,  deposco  etiam  quod  in- 
iungis.  erat  Miseni  classemque  imperio  praesens  regebat. 
nonum  Kal.  Septembres  hora  fere  septima  mater  mea 
indicat  ei  apparere  nubem  inusitata  et  magnitudine  et 
specie.  usus  ille  sole,  mox  frigida,  gustaverat  iacens 
studebatque :  poscit  soleas,  ascendit  locum  ex  quo 
maxime  miraculum  illud  conspici  poterat.  nubes  in- 
certum  procul  intuentibus  ex  quo  monte  (Vesuvium 
fuisse  postea  cognitum  est)  oriebatur,  cuius  similitudinem 
et  formam  non  alia  magis  arbor  quam  pinus  expresserit. 
nam  longissimo  velut  trunco  elata  in  altum  quibusdam 
ramis  diffundebatur,  credo  quia  recenti  spiritu  evecta 
dein  senescente  eo  destituta,  aut  etiam  pondere  suo  victa, 
in  latitudinem  vanescebat :  candida  interdum,  interdum 
sordida  et  maculosa  prout  terram  cineremve  sustulerat. 

Phn.  cp.  6.  16.  1-6. 

xxv 

(ConHnuatioii) 

magnum  propiusque  noscendum  ut  eruditissimo  viro 

visum.     iubet  Liburnicam    aptari  :    mihi    si  venire    una 

vellem    facit    copiam.     respondi    studere    me   malle ;    et 

forte  ipse  quod  scriberem  dederat.     egrediebatur  domo  : 

accipit    codicillos    Rectinae    Bassi    inminenti    periculo 

exterritae    (nam    villa    eius    subiacebat,    nec    ulla    nisi 

navibus   fuga) :    ut  se  tanto  discrimini    eriperet    orabat. 

vertit  ille  consilium  et  quod  studioso  animo  inchoaverat 

obit  maximo.     deducit  quadriremes,  ascendit  ipse,  non 

Rectinae  modo  sed  multis  (erat  enim  frequens  amoenitas 

orae)  laturus  auxilium.    properat  illuc  unde  alii  fugiunt 

rectumque  cursum,  recta  gubernacula  in  periculum  tenet, 

adeo   solutus  metu   ut  omnis   illius   mali   motus,   omnis 

figuras  ut  deprenderat  oculis  dictaret  enotaretque.     iam 

navibus  cinis  incidebat,  quo  propius  accederent  calidior 

et  densior,   iam   pumices   etiam  nigrique  et  ambusti   et 

fracti  igne  lapides,  iam  vadum  subitum  ruinaque  montis 

litora  obstantia.    cunctatus  paulum  an  retro  flecteret,  mox 

gubernatori    ut    ita    faceret     monenti     '  fortes '     inquit 

1  fortuna  iuvat :    Pomponianum   pete.'      Stabiis  erat   di- 

remptus  sinu  medio  ;  nam  sensim  circumactis  curvatisque 

litoribus  mare  infunditur.     ibi,  quamquam  nondum  peri- 

culo  adpropinquante  conspicuo  tamen  et,  cum  cresceret, 

proximo,   sarcinas  contulerat   in   naves,   certus  fugae  si 

contrarius  ventus  resedisset.     quo  tunc  avunculus  meus 

secundissimo    invectus    conplectitur    trepidantem    con- 

solatur    hortatur,    utque    timorem    eius    sua    securitate 

leniret,  deferri  in^balineum  iubet. 

id.  ib.  6.  16.  7-12. 

XXVI 

{Continuatiori) 

lotus  accubat,  cenat  aut  hilaris  aut,  quod  est  aeque 
magnum,  similis  hilari.  .  .  .  tum  se  quieti  dedit  et 
quievit  verissimo  quidem  somno.  nam  meatus  animae,  qui 
illi  propter  amplitudinem  corporis  gravior  et  sonantior 
erat,  ab  iis  qui  limini  obversabantur  audiebatur.  sed 
area  ex  qua  diaeta  adibatur  ita  iam  cinere  mixtisque 
pumicibus  oppleta  surrexerat  ut,  si  longior  in  cubiculo 
mora,  exitus  negaretur.  excitatus  procedit  seque  Pom- 
poniano  ceterisque  qui  pervigilaverant  reddit.  in  com- 
mune  consultant,  intra  tecta  subsistant  an  in  aperto 
vagentur.  nam  crebris  vastisque  tremoribus  tecta  nuta- 
bant  et  quasi  emota  sedibus  suis  nunc  huc  nunc  illuc 
abire  aut  referri  videbantur.  sub  dio  rursus  quamquam 
levium  exesorumque  pumicum  casus  metuebatur  j  quod 
tamen  periculorum  collatio  elegit.  .  .  .  cervicalia  capi 
tibus  inposita  linteis  constringunt :  id  munimentum 
adversus  incidentia  fuit.  iam  dies  alibi,  illic  nox 
omnibus  noctibus  nigrior  densiorque ;  quam  tamen 
faces  multae  variaque  lumina  solabantur.  placuit  egredi 
in  litus  et  ex  proximo  aspicere  ecquid  iam  mare  admit- 
teret.  quod  adhuc  vastum  et  adversum  permanebat. 
ibi  super  abiectum  linteum  recubans  semel  atque  iterum 
frigidam  aquam  poposcit  hausitque.  deinde  flammae 
flammarumque  praenuntius  odor  sulpuris  alios  in  fugam 
vertunt,  excitant  illum.  innitens  servolis  duobus  adsur- 
rexit,  et  statim  concidit,  ut  ego  colligo,  crassiore  caligine 
spiritu  obstructo. 

Plin.  ep.  6.  16.  12-19. 

apud  Agathoclum    scriptum    in    historia   est   Hamil- 

carem    Karthaginiensem,    cum    oppugnaret    Syracusas, 

visum  esse  audire  vocem,  se  postridie  cenaturum  Syra- 

cusis.     cum  autem  is  dies  inluxisset,  magnam  seditionem 

in   castris   eius    inter    Poenos    et    Siculos    milites   esse 

factam ;  quod  cum  sensissent  Syracusani,  inproviso  eos 

in  castra  inrupisse,    Hamilcaremque  ab  iis  vivum  esse 

sublatum.     ita  res  somnium  conprobavit.     plena  exem- 

plorum  est  historia,  tum  referta  vita  communis.     at  vero 

P.  Decius  ille   Q.  F.  qui  primus  e  Deciis  consul  fuit, 

cum  esset  tribunus  militum  M.  Valerio  A.  Cornelio  con- 

sulibus   a   Samnitibusque    premeretur   noster   exercitus, 

cum  pericula  praeliorum  iniret  audacius  monereturque 

ut  cautior  esset,  dixit,  quod  exstat  in  annalibus,  se  sibi  in 

somnis  visum   esse,  cum  in  mediis  hostibus  versaretur, 

occidere  cum  maxuma  gloria.     et  tum  quidem  incolumis 

exercitum  obsidione  liberavit ;  post  triennium  autem,  cum 

consul  esset,  devovit  se  et  in  aciem   Latinorum  inrupit 

armatus.     quo  eius  facto  superati  sunt  et  deleti  Latini. 

cuius  mors   ita   gloriosa  fuit   ut   eandem  concupisceret 

filius. 

Cic.  de,  div.  i,  24.  50  f. 

post    tanti    prodigii    procurationem    eodem    anno   de 

Hernicis  consultus  senatus  cum  fetiales  ad  res  repeten- 

das  nequiquam  misisset,  primo  quoque  die  ferendum  ad 

populum    de    bello    indicendo    Hernicis    censuit,    popu- 

lusque  id  bellum  frequens  iussit.     L.  Genucio  consuli  ea 

provincia  sorte  evenit.     in  expectatione  civitas  erat,  quod 

primus  ille  de  plebe  consul  bellum  suis  auspiciis  gesturus 

esset,  perinde  ut  evenisset  res  ita  communicatos  honores 

pro    bene  aut   secus   consulto    habitura.     forte   ita  tulit 

casus  ut  Genucius  ad  hostes  magno  conatu  profectus  in 

insidias    praecipitaret    et    legionibus    necopinato    pavore 

fusis  consul  circumventus  ab  insciis  quem  intercepissent 

occideretur.     quod  ubi   est  Romam   nuntiatum,   nequa- 

quam  tantum  publica  calamitate  maesti  patres  quantum 

feroces  infelici  consulis  plebei  ductu,  fremunt  omnibus 

locis :    irent    crearent    consules    ex    plebe,    transferrent 

auspicia  quo   nefas   esset.     potuisse   patres    plebi    scito 

pelli    honoribus    suis ;    num    etiam   in   deos    immortales 

inauspicatam    legem    valuisse?      vindicasse    ipsos    suum 

numen  sua  auspicia,  quae  ut  primum  contacta  sint  ab  eo 

a  quo  nec  ius  nec  fas  fuerit,  deletum   cum  duce  exer- 

citum    documento    fuisse    ne    deinde    turbato    gentium 

iure    comitia    haberentur.     his    vocibus    curia   et    forum 

personat. 

Liv.  7.  6.  7-12. 

vere  me  hercule  hoc  dicam :  sic  tum  existimabam, 
nihil  homines  aliud  Romae  nisi  de  quaestura  mea  loqui. 
frumenti  in  summa  caritate  maximum  numerum  mi- 
seram  :  negotiatoribus  comis,  mercatoribus  iustus,  man- 
cipibus  liberalis,  sociis  abstinens,  omnibus  eram  visus  in 
omni  officio  diligentissimus ;  excogitati  quidam  erant  a 
Siculis  honores  in  me  inauditi :  itaque  hac  spe  decede- 
bam,  ut  mihi  populum  Romanum  ultro  omnia  delaturum 
putarem.  at  ego  cum  casu  diebus  eis  itineris  faciendi 
causa  decedens  e  provincia  Puteolos  forte  venissem, 
cum  plurimi  et  lautissimi  in  eis  locis  solent  esse,  concidi 
paene,  iudices,  cum  ex  me  quidam  quaesisset  quo  die 
Roma  exissem  et  num  quidnam  esset  novi.  cui  cum 
respondissem  me  e  provincia  decedere,  "etiam  me- 
hercule"  inquit,  "ut  opinor,  ex  Africa."  huic  ego  iam 
stomachans  fastidiose  "  immo  ex  Sicilia  "  inquam.  tum 
quidam,  quasi  qui  omnia  sciret :  "  quid  ?  tu  nescis " 
inquit  "  hunc  quaestorem  Syracusis  fuisse  ? "  quid 
multa?  destiti  stomachari  et  me  unum  ex  eis  feci  qui 
ad  aquas  venissent.  sed  ea  res,  iudices,  haud  scio  an 
plus  mihi  profuerit  quam  si  mihi  tum  essent  omnes 
gratulati :  nam  postea  quam  sensi  populi  Romani  auris 
hebetiores,  oculos  autem  esse  acris  atque  acutos,  destiti 
quid  de  me  audituri  essent  homines  cogitare ;  feci  ut 
postea  cottidie  praesentem  me  viderent. 

Cic.  pro  Planc.  26.  64-27.  66. 

XXX 

(T?uo  of  those   that  have   killed  King  Hieronymus  retwn 

to  Syracuse) 

hexapylo  Theodotus  ac  Sosis  post  solis  occasum  iam 
obscura  luce  invecti  cum  cruentam  regiam  vestem  atque 
insigne  capitis  ostentarent,  travecti  per  Tycham  simul  ad 
libertatem  simul  ad  arma  vocantes  in  Achradinam  con- 
venire  iubent.  multitudo  pars  procurrit  in  vias,  pars  in 
vestibulis  stat,  pars  ex  tectis  fenestrisque  prospectant  et 
quid  rei  sit  rogitant.  omnia  luminibus  conlucent  stre- 
pituque  vario  conplentur.  armati  locis  patentibus  con- 
gregantur ;  inermes  ex  Olympii  Iovis  templo  spolia 
Gallorum  Illyriorumque,  dono  data  Hieroni  a  populo 
Romano  fixaque  ab  eo,  detrahunt  precantes  Iovem  ut 
volens  propitius  praebeat  sacra  arma  pro  patria,  pro 
deum  delubris,  pro  libertate  sese  armantibus.  .  .  .  luce 
prima  populus  omnis,  armatus  inermisque,  in  Achra- 
dinam  ad  curiam  convenit.  ibi  pro  Concordiae  ara, 
quae  in  eo  sita  loco  erat,  ex  principibus  unus  nomine 
Polyaenus  contionem  et  liberam  et  moderatam  habuit ; 
servitutis  formidines  indignitatesque  homines  -expertos 
adversus  notum  malum  inritatos  esse ;  discordia  civilis 
quas  inportet  clades,  audisse  magis  a  patribus  Syra- 
cusanos  quam  ipsos  vidisse.  arma  quod  inpigre  ceperint 
laudare,  magis  laudaturum  si  non  utantur  nisi  ultima 
necessitate  coacti.  in  praesentia  legatos  ad  Adrano- 
dorum  mitti  placere,  qui  denuntient  ut  in  potestate 
senatus  ac  populi  sit,  portas  Insulae  aperiat,  reddat 
praesidium.  si  tutelam  alieni  regni  suum  regnum  velit 
facere,  eundem  se  censere  multo  acrius  ab  Adranodoro 
quam  ab  Hieronymo  repeti  libertatem. 

Liv.  24.  21.  7-10,  22.  1-5. 

XXXI 

{Advantages  accruing  from  the  possession  of  Sicily) 

quid  ?     illa  quae  forsitan  ne  sentiamus  quidem,  iudices, 

quanta  sunt!     quod  multis  locupletioribus  civibus  utimur, 

quod    habent    propinquam    fidelem    fructuosamque   pro- 

vinciam    quo   facile    excurrant,    ubi    libenter    negotium 

gerant ;    quos    illa    partim  mercibus  suppeditandis  cum 

quaestu  compendioque  dimittit,  partim  retinet  ut  arare,  ut 

pascere,  ut  negotiari  libeat,  ut  denique  sedes  ac  domicilium 

collocare.     quod  commodum  non  mediocre  rei  publicae 

est,  tantum  civium  numerum  tam  prope  ab  domo  tam 

bonis   fructuosisque   rebus   detineri.     et    quoniam    quasi 

quaedam  praedia   populi  Romani  sunt  vectigalia  nostra 

atque  provinciae,  quem  ad  modum  propinquis  vos  vestris 

praediis    maxime    delectamini,    sic    populo    Romano  iu- 

cunda  -suburbanitas    est    huiusce    provinciae.     iam  vero 

hominum  ipsorum,  iudices,  ea  patientia,  virtus,  frugalitas- 

que  est  ut  proxime  ad  nostram  disciplinam  illam  veterem, 

non  ad  hanc  quae  nunc  increbruit,  videantur  accedere  ; 

nihil  ceterorum   simile  Graecorum,  nulla    desidia,   nulla 

luxuries,    contra    summus    labor  in   publicis   privatisque 

rebus,  summa  parsimonia,  summa  diligentia.      sic  porro 

nostros  homines  diligunt  ut  his  solis  neque  publicanus 

neque  negotiator  odio  sit. 

Cic.  Verr.  ii.  2.  3.  6f. 

hi  [sc.  Druides]  certo  anni  tempore  in  finibus  Carnutum, 
quae  regio  totius  Galliae  media  habetur,  considunt  in 
loco  consecrato.  huc  omnes  undique  qui  controversias 
habent  conveniunt  eorumque  decretis  iudiciisque  parent. 
disciplina  in  Britannia  reperta  atque  mde  in  Galliam 
translata  esse  existimatur  et  nunc  qui  diligentius  eam 
rem  cognoscere  volunt  plerumque  illo  discendi  causa 
proficiscuntur.  Druides  a  bello  abesse  consuerunt  neque 
tributa  una  cum  reliquis  pendunt,  omniumque  rerum 
habent  immunitatem.  tantis  excitati  praemiis  et  sua 
sponte  multi  in  disciplinam  conveniunt  et  a  parentibus 
propinquisque  mittuntur.  magnum  ibi  numerum  ver- 
suum  ediscere  dicuntur.  itaque  annos  nonnulli  vicenos  in 
disciplina  permanent.  neque  fas  esse  existimant  ea 
litteris  mandare,  cum  in  reliquis  fere  rebus,  publicis 
privatisque  rationibus,  Graecis  litteris  utantur.  id  mihi 
duabus  de  causis  instituisse  videntur,  quod  neque  in 
vulgum  disciplinam  efferri  velint  neque  eos  qui  discunt 
litteris  confisos  minus  memoriae  studere.  quod  fere 
plerisque  accidit,  ut  praesidio  litterarum  diligentiam  in 
perdiscendo  ac  memoriam  remittant.  in  primis  hoc 
volunt  persuadere,  non  interire  animas,  sed  ab  aliis  post 
mortem  transire  ad  alios,  atque  hoc  maxime  ad  virtutem 
excitari  putant  metu  mortis  neglecto. 

Cnes.  hell.  Gall.  6.  13  f. 

audivi  equidem  ex  te  ipso,  sed  mihi  saepius  noster 
Sallustius  narravit,  cum  in  illa  fuga  nobis  gloriosa  patriae 
calamitosa  in  villa  quadam  campi  Atinatis  maneres,  mag- 
namque  partem  noctis  vigilasses,  ad  lucem  denique  arte 
et  graviter  dormire  te  coepisse ;  itaque  quamquam  iter 
instaret,  tamen  silentium  fieri  iussisse  se  neque  esse 
passum  te  excitari ;  cum  autem  experrectus  esses  hora 
secunda  fere,  te  sibi  somnium  narravisse :  visum  tibi  esse, 
cum  in  locis  solis  maestus  errares,  C.  Marium  cum  fasci- 
bus  laureatis  quaerere  ex  te  quid  tristis  esses,  cumque  tu 
te  patria  vi  pulsum  esse  dixisses,  prehendisse  eum  dextram 
tuam  et  bono  animo  te  iussisse  esse  lictorique  proxumo 
tradidisse,  ut  te  in  monumentum  suum  deduceret,  et 
dixisse  in  eo  tibi  salutem  fore.  tum  et  se  exclamasse 
Sallustius  narrat  reditum  tibi  celerem  et  gloriosum  para- 
tum  et  te  ipsum  visum  somnio  delectari.  nam  illud  mihi 
ipsi  celeriter  nuntiatum  est,  ut  audivisses  in  monumento 
Marii  de  tuo  reditu  magnificentissumum  illud  senatus 
consultum  esse  factum  referente  optumo  et  clarissumo 
viro  consule,  idque  frequentissimo  theatro  incredibili 
clamore  et  plausu  comprobatum,  dixisse  te  nihil  illo 
Atinati  somnio  fieri  posse  divinius. 

Cic.  de  div.  i.  28.  59. 

xxxiv 
(Lucius  Manlius  Imperiosus  has  been  impeached^) 

criminique  ei  tribunus  inter  cetera  dabat  quod  filium 

iuvenem,  nullius  probri  conpertum,  extorrem  urbe,  domo, 

penatibus,  foro,  luce,  congressu  aequalium  prohibitum,  in 

opus    servile,    prope    in    carcerem    atque    in  ergastulum 

dederit,  ubi  summo  loco  natus  dictatorius  iuvenis  coti- 

diana  miseria  disceret  vere  imperioso  patre  se  natum  esse. 

at   quam    ob    noxam  ?     quia    infacundior   sit    et   lingua 

inpromptus.     quod  naturae  damnum  utrum  nutriendum 

patri,  si  quidquam  in  eo  humani  esset,  an  castigandum 

ac  ve*atione  insigne  faciendum  fuisse  ?     ne  mutas  quidem 

bestias  minus   alere  ac  fovere   si  quid  ex  progenie  sua 

parum  prosperum    sit.     at  hercule  L.  Manlium  malum 

malo  augere  filii  et  tarditatem  ingenii  insuper  premere,  et, 

si  quid  in  eo  exiguum  naturalis  vigoris  sit,  id  extinguere 

vita   agresti    et   rustico    cultu    inter   pecudes   habendo. 

omnium  potius  his  criminationibus  quam  ipsius  iuvenis 

inritatus    est    animus ;    quin    contra   se    quoque   parenti 

causam  invidiae  atque  criminum   esse  aegre  passus,  ut 

omnes   di    hominesque   scirent   se   parenti  opem  latam 

quam  inimicis  eius  malle,  capit  consilium  rudis  quidem 

atque  agrestis  animi,  sed  quamquam  non  civilis  exempli 

tamen  pietate  laudabile. 

Liv.  7.  4.  4-5.  2. 

XXXV 

(Continuation) 

inscientibus  cunctis  cultro  succinctus  mane  in  urbem 
atque  a  porta  domum  confestim  ad  M.  Pomponium 
tribunum  pergit ;  ianitori  opus  esse  sibi  domino  eius 
convento  extemplo  ait :  nuntiaret  T.  Manlium  L.  f.  esse. 
mox  introductus — etenim  percitum  ira  in  patrem  spes 
erat  aut  criminis  aliquid  novi  aut  consilii  ad  rem  agen- 
dam  deferre — salute  accepta  redditaque,  esse  ait  quae 
cum  eo  agere  arbitris  remotis  velit.  procul  inde  omni- 
bus  abire  iussis  cultrum  stringit  et  super  lectum  stans 
ferro  intento,  nisi  in  quae  ipse  concepisset  verba  iuraret 
se  patris  eius  accusandi  causa  concilium  plebis  numquam 
habiturum,  se  eum  extemplo  transfixurum  minatur. 
pavidus  tribunus,  quippe  qui  ferrum  ante  oculos  micare, 
se  solum  inermem,  illum  praevalidum  iuvenem  et,  quod 
haud  minus  timendum  erat,  stolide  ferocem  viribus  suis 
cerneret,  adiurat  in  quae  adactus  est  verba.  et  prae  se 
deinde  tulit  ea  vi  subactum  se  incepto  destitisse. 

id.  7.  5.  3-6. 

(a)  sed  quid  duces  et  pnncipes  nominem,  cum  legiones 
scribat  Cato  saepe  alacris  in  eum  locum  profectas  unde 
redituras  se  non  arbitrarentur  ?  pari  animo  Lacedae- 
monii  in  Thermopylis  occiderunt,  in  quos  Simonides : 

dic,  hospes,  Spartae  nos  te  hic  vidisse  iacentis, 
dum  sanctis  patriae  legibus  obsequimur. 

e  quibus  unus,  cum  Perses  hostis  in  conloquio  dixisset 
glorians :  "  solem  prae  iaculorum  multitudine  et  sagit- 
tarum  non  videbitis,"  "in  umbra  igitur,"  inquit,  "pugna- 
bimus."  viros  commemoro  ;  qualis  tandem  Lacaena,  quae 
cum  filium  in  proelium  misisset  et  interfectum  audisset, 
"idcirco,"  inquit,  "genueram,  ut  esset  qui  pro  patria 
mortem  non  dubitaret  occumbere  "  ? 

Cic.  Tusc.  disp.  i.  42.  10 1  f. 


(b)  constabat  eos  qui  concidentem  volneribus  Cn. 
Pompeium  vidissent,  cum  in  illo  ipso  acerbissimo  miser- 
rimoque  spectaculo  sibi  timerent,  quod  se  classe  hostium 
circumfusos  viderent,  nihil  aliud  tum  egisse  nisi  ut 
remiges  hortarentur  et  ut  salutem  adipiscerentur  fuga ; 
posteaquam  Tyrum  venissent,  tum  adflictari  lamentarique 
coepisse.  timor  igitur  ab  his  aegritudinem  potuit  re- 
pellere,  ratio  ab  sapienti  viro  non  poterit  ? 

id,  ib.  3.  27.  66. 

Brutus  illis  luctu  occupatis  cultrum  ex  volnere  Lucretiae 

extractum  manantem  cruore  prae  se  tenens  "  per  hunc  " 

inquit   "castissimum    ante    regiam    iniuriam    sanguinem 

iuro  vosque,  dii,  testes  facio  me  L.  Tarquinium  Superbum 

cum   scelerata   coniuge  et  omni   liberorum   stirpe   ferro, 

igni,  quacumque  denique  vi  possum,  exacturum  nec  illos 

nec  alium  quemquam  regnare  Romae  passurum/'    cul- 

trum  deinde  Conlatino  tradit,  inde  Lucretio  ac  Valerio, 

stupentibus  miraculo  rei,  unde  novum  in   Bruti  pectore 

ingenium.     ut  praeceptum  erat  iurant,  totique  ab  luctu 

versi  in  iram,  Brutum  iam  inde  ad  expugnandum  regnum 

vocantem  sequuntur   ducem.      elatum  domo  Lucretiae 

corpus  in  forum  deferunt  concientque   miraculo,  ut  fit, 

rei  novae  atque    indignitate   homines      pro   se   quisque 

scelus   regium    ac    vim    queruntur.      movet    cum    patris 

maestitia  tum   Brutus  castigator  lacrimarum  atque  iner- 

tium  querellarum  auctorque,  quod  viros  quod  Romanos 

deceret,  arma  capiendi  adversus  hostilia  ausos.     ferocis- 

simus   quisque   iuvenum   cum   armis  voluntarius    adest : 

sequitur  et  cetera  iuventus.     inde  parte  praesidio  relicta 

Collatiae  custodibusque  ad  portas  locatis,  ne  quis  eum 

motum    regibus    nuntiaret,    ceteri    armati    duce    Bruto 

Romam  profecti. 

Liv.  i.  59.  1-5. 

sollemne  est  mihi,  domine,  omnia  de  quibus  dubito 
ad  te  referre.  quis  enim  potest  melius  vel  cunctationem 
meam  regere  vel  ignorantiam  extruere  ?  cognitionibus 
de  Christianis  interfui  nunquam :  ideo  nescio  quid  et 
quatenus  aut  puniri  soleat  aut  quaeri.  nec  mediocriter 
haesitavi  sitne  aliquod  discrimen  aetatum,  an  quamlibet 
teneri  nihil  a  robustioribus  differant ;  detur  paenitentiae 
venia,  an  ei  qui  omnino  Christianus  fuit  desisse  non 
prosit ;  nomen  ipsum  si  flagitiis  careat,  an  flagitia 
cohaerentia  nomini  puniantur.  interim  in  iis  qui  ad 
me  tanquam  Christiani  deferebantur,  hunc  sum  secutus 
modum.  interrogavi  ipsos  an  essent  Christiani.  con- 
fitentes  iterum  ac  tertio  interrogavi,  supplicium  minatus : 
perseverantes  duci  iussi.  neque  enim  dubitabam  quale- 
cumque  esset  quod  faterentur,  pertinaciam  certe  et 
inflexibilem  obstinationem  debere  puniri. 

Plin.  ebp.  ad  Ttai.  96.  1-3. 

atque  ante  quam  de  incommodis  Siciliae  dico,  pauca 
mihi  videntur  esse  de  provinciae  dignitate,  vetustate, 
utilitate  dicenda.  nam  cum  omnium  sociorum  provinci- 
arumque  rationem  diligenter  habere  debetis,  tum  prae- 
cipue  Siciliae,  iudices,  plurimis  iustissimisque  de  causis ; 
primum  quod  omnium  nationum  exterarum  princeps 
Sicilia  se  ad  amicitiam  fidemque  populi  Romani  appli- 
cavit.  prima  omnium,  id  quod  omamentum  imperii  est, 
provincia  est  appellata,  prima  docuit  maiores  nostros 
quam  praeclarum  esset  exteris  gentibus  imperare,  sola 
fuit  ea  fide  benevolentiaque  erga  populum  Romanum  ut 
civitates  eius  insulae  quae  semel  in  amicitiam  nostram 
venissent,  numquam  postea  deficerent,  pleraeque  autem 
et  maxime  illustres  in  amicitia  perpetuo  manerent. 
itaque  maioribus  nostris  in  Africam  ex  hac  provincia 
gradus  imperii  factus  est.  neque  enim  tam  facile  opes 
Carthaginis  tantae  concidissent  nisi  illud  et  rei  fru- 
mentariae  subsidium  et  receptaculum  classibus  nostris 
pateret.  quare  P.  Africanus  Carthagine  deleta  Siculorum 
urbes  signis  monumentisque  pulcherrimis  exornavit,  ut 
quos  victoria  populi  Romani  maxime  laetari  arbitrabatur, 
apud  eos  monumenta  victoriae  plurima  collocaret.  deni- 
que  ille  ipse  M.  Marcellus,  cuius  in  Sicilia  virtutem 
hostes,  misericordiam  victi,  fidem  ceteri  Siculi  perspexe- 
runt,  non  solum  sociis  in  eo  bello  consuluit,  verum  etiam 
superatis  hostibus  temperavit.  urbem  pulcherrimam 
Syracusas,  quae  cum  manu  munitissima  esset  tum  loci 
natura  terra  ac  mari  clauderetur,  cum  vi  consilioque 
cepisset,  non  solum  incolumem  passus  est  esse,  sed  ita 
reliquit  ornatam  ut  esset  idem  monumentum  victoriae, 
mansuetudinis,  continentiae,cum  homines  viderentet  quid 
expugnasset  et  qOibus  pepercisset  et  quae  reliquisset. 

39  Cic  Verr.  ii.  2.  1.  2-2.  4. 

obsidio    erat    nihilo  minus    et    frumenti   cum   summa 

caritate   inopia,    sedendoque    expugnaturum    se    urbem 

spem    Porsinna   habebat,    cum    C.    Mucius,    adulescens 

nobilis,    cui    indignum   videbatur    populum    Romanum 

servientem,  cum  sub  regibus  esset,  nullo  bello  nec  ab 

hostibus  ullis  obsessum  esse,  liberum  eundem  populum 

ab   iisdem    Etruscis    obsideri   quorum    saepe    exercitus 

fuderit,   magno  audacique  aliquo  facinore  eam  indigni- 

tatem  vindicandam  ratus,  primo  sua  sponte  penetrare  in 

hostium  castra  constituit ;  dein  metuens  ne,  si  consulum 

iniussu    et    ignaris    omnibus  iret,   forte  deprehensus   a 

custodibus    Romanis  retraheretur   ut   transfuga,  fortuna 

tum  urbis  crimen  adfirmante,    senatum  adit.    "  transire 

Tiberim "   inquit,   "  patres,  et  intrare,   si  possim,   castra 

hostium  volo,   non  praedo  nec  populationum  in  vicem 

ultor :     maius,    si    di    iuvant,    in    animo    est    facinus." 

adprobant  patres.    abdito  intra  vestem  ferro  proficiscitur. 

ubi    eo    venit,    in    confertissima    turba    prope    regium 

tribunal  constitit.      ibi  cum   stipendium   militibus  forte 

daretur,  et   scriba    cum   rege    sedens   pari    fere    ornatu 

multa    ageret,    eumque    milites    vulgo    adirent,    timens 

sciscitari  uter  Porsinna  esset,  ne  ignorando  regem  semet 

ipse  aperiret  quis  esset,  quo  temere  traxit  fortuna  facinus, 

scribam  pro  rege  obtruncat. 

Liv.  2.  12.  1-7. 

(Continuaiion) 

vadentem    inde    qua    per    trepidam    turbam    cruento 

mucrone    sibi    ipse    fecerat    viam,    cum    concursu    ad 

clamorem   facto    conprehensum    regii    satellites  retraxis- 

sent,  ante  tribunal  regis  destitutus,    tum  quoque  inter 

tantas  fortunae  minas  metuendus  magis  quam  metuens, 

"  Romanus   sum "  inquit    "  civis  ;    C.    Mucium  vocant. 

hostis   hostem  occidere   volui,    nec   ad    mortem    minus 

animi  est  quam  fuit  ad  caedem  :  et  facere  et  pati  fortia 

Romanum  est.     nec  unus  in  te  ego  hos  animos  gessi ; 

longus  post  me  ordo  est  idem  petentium  decus.     proinde 

in  hoc  discrimen,  si  iuvat,  accingere,  ut  in  singulas  horas 

capite  dimices  tuo,  ferrum  hostemque  in  vestibulo  habeas 

regiae.     hoc   tibi   iuventus    Romana   indicimus  bellum. 

nullam  aciem,  nullum  proelium  timueris ;  uni  tibi  et  cum 

singulis   res   erit."     cum   rex   simul   ira    incensus    peri- 

culoque     conterritus     circumdari     ignes     minitabundus 

iuberet,    nisi   expromeret   propere   quas  insidiarum  sibi 

minas  per  ambages  iaceret,  "en  tibi,"  inquit  "ut  sentias 

quam  vile  corpus  sit  iis  qui  magnam  gloriam    vident," 

dextramque  accenso  ad  sacrificium  foculo  inicit.     quam 

cum   velut   alienato    ab    sensu    torreret    animo,    prope 

attonitus   miraculo   rex   cum   ab   sede    sua    prosiluisset 

amoverique    ab   altaribus   iuvenem    iussisset,   "tu    vero 

abi "  inquit   "  in  te  magis  quam  in  me  hostilia  ausus. 

iuberem  macte  virtute  esse  si  pro  mea  patria  ista  virtus 

staret.       nunc   iure    belli    liberum    te    intactum    inviola- 

tumque  hinc  dimitto." 

Liv.  2.  12.  8- 14. 

inventi  autem  multi  sunt  qui  non  modo  pecuniam  sed 
etiam  vitam  profundere  pro  patria  parati  essent,  idem 
gloriae  iacturam  ne  minimam  quidem  facere  vellent,  ne 
re  publica  quidem  postulante ;  ut  Callicratidas,  qui,  cum 
Lacedaemoniorum  dux  fuisset  Peloponnesiaco  bello 
multaque  fecisset  egregie,  vertit  ad  extremum  omnia, 
cum  consilio  non  paruit  eorum  qui  classem  ab  Arginusis 
removendam  nec  cum  Atheniensibus  dimicandum  puta- 
bant.  quibus  ille  respondit  Lacedaemonios  classe  illa 
amissa  aliam  parare  posse,  se  fugere  sine  suo  dedecore 
non  posse.  atque  haec  quidem  Lacedaemoniis  plaga 
mediocris,  illa  pestifera  qua,  cum  Cleombrotus  invidiam 
timens  temere  cum  Epaminonda  conflixisset,  Lace- 
daemoniorum  opes  corruerunt.  quanto  Q.  Maximus 
melius  !  de  quo  Ennius 

unus  homo  nobis  cunctando  restituit  reni. 

noenum  rumores  ponebat  ante  salutem  ; 

ergo  postque  magisque  viri  nunc  gloria  claret. 

quod  genus  peccandi  vitandum  est  etiam  in  rebus  urbanis. 
sunt  enim  qui  quod  sentiunt,  etsi  optimum  sit,  tamen 
invidiae  metu  non  audeant  dicere. 

Cic.  de  off.  I.  24.  84. 

Hasdrubal  tum  forte  cum  haec  gerebantur  apud 
Syphacem  erat ;  qui  Numidae,  haud  sane  multum  ad 
se  pertinere  credenti  utrum  penes  Lacumazen  an 
Masinissam  regnum  Maesuliorum  esset,  falli  eum 
magnopere  ait  si  Masinissam  eisdem  contentum  fore 
quibus  patrem  Galam  aut  patruum  eius  Oezalcen 
credat  :  multo  maiorem  indolem  in  eo  animi  in- 
geniique  esse  quam  in  ullo  gentis  eius  umquam 
fuisset;  saepe  eum  in  Hispania  rarae  inter  homines 
virtutis  specimen  dedisse  sociis  pariter  hostibusque. 
et  Syphacem  et  Carthaginienses,  nisi  orientem  illum 
ignem  oppressissent,  ingenti  mox  incendio,  cum  iam 
nullam  opem  ferre  possent,  arsuros.  instando  stimu- 
landoque  pervincit  ut  exercitum  ad  fines  Maesuliorum 
admoveat,  atque  in  agro  de  quo  saepe  cum  Gala  non 
verbis  modo  disceptatum  sed  etiam  armis  certatum 
fuerat,  tamquam  haud  dubie  iuris  sui,  castra  locet :  si 
quis  arceat,  quod  maxime  opus  sit,  acie  dimicaturum ; 
sin  per  metum  agro  cedatur,  in  medium  regnum  eun- 
dum ;  aut  sine  certamine  concessuros  in  dicionem  eius 
Maesulios,  aut  nequaquam  pares  futuros  armis. 

Liv.  29.  31.  1-6. 

M.  CICERO  S.  D.  P.  SULPICIO  IMPERATORI. 

cum  his  temporibus  non  sane  in  senatum  ventitarem, 
tamen,  ut  tuas  litteras  legi,  non  existimavi  me  salvo 
iure  nostrae  veteris  amicitiae  multorumque  inter  nos 
officiorum  facere  posse  ut  honori  tuo  deessem ;  itaque 
adfui  supplicationemque  tibi  libenter  decrevi,  nec 
reliquo  tempore  ullo  aut  rei  aut  existimationi  aut 
dignitati  tuae  deero.  atque  hoc  ut  tui  necessarii  sciant, 
hoc  me  animo  erga  te  esse,  velim  facias  eos  per  litteras 
certiores  ut  si  quid  tibi  opus  sit  ne  dubitent  mihi  iure 
suo  denuntiare.  M.  Bolanum,  virum  bonum  et  fortem 
et  omnibus  rebus  ornatum  meumque  veterem  amicum, 
tibi  magno  opere  commendo.  pergratum  mihi  feceris 
si  curaris  ut  is  intellegat  hanc  commendationem  sibi 
magno  adiumento  fuisse,  ipsumque  virum  optimum 
gratissimumque  cognosces  :  promitto  tibi  te  ex  eius 
amicitia  magnam  voluptatem  esse  capturum.  praeterea 
a  te  peto  in  maiorem  modum  pro  nostra  amicitia  et 
pro  tuo  perpetuo  in  me  studio,  ut  in  hac  re  etiam 
elabores :  Dionysius  servus  meus,  qui  meam  biblio- 
thecen  multorum  nummorum  tractavit,  cum  multos 
libros  surripuisset  nec  se  inpune  laturum  putaret, 
aufugit.  is  est  in  provincia  tua :  eum  et  M.  Bolanus, 
meus  familiaris,  et  multi  alii  Naronae  viderunt,  sed 
cum  se  a  me  manumissum  esse  diceret,  crediderunt : 
hunc  tu  si  mihi  restituendum  curaris,  non  possum 
dicere  quam  mihi  gratum  futurum  sit. 

Cic.   fam.   13.  77.    1-3. 

eo  anno  rex  Prusia  venit  Romam  cum  filio  Nicomede. 
is  magno  comitatu  urbem  ingressus  ad  forum  a  porta 
tribunalque  Q.  Cassi  praetoris  perrexit,  concursuque  un- 
dique  facto,  deos  qui  urbem  Romam  incolerent  senatum- 
que  et  populum  Romanum  salutatum  se  dixit  venisse, 
et  gratulatum,  quod  Persea  Gentiumque  reges  vicissent, 
Macedonibusque  et  Illyrhs  m  dicionem  redactis  auxis- 
sent  imperium.  cum  praetor  senatum  ei,  si  velit,  eo  die 
daturum  dixissec,  biduum  petiit  quo  templa  deum 
urbemque  et  hospites  amicosque  viseret.  tertio  post 
die  senatum  adiit ;  gratulatus  victoriam  est ;  merita  sua 
in  eo  bello  commemoravit  ;  petiit  ut  votum  sibi 
solvere,  Romae  in  Capitolio  decem  maiores  hostias  et 
Praeneste  unam  Fortunae,  liceret — ea  vota  pro  victoria 
populi  Romani  esse, — et  ut  societas  secum  renovaretur 
agerque  sibi  de  rege  Antiocho  captus  quem  nulli 
datum  a  populo  Romano  Galli  possiderent,  daretur. 
filium  postremo  Nicomedem  senatui  commendavit 
omnium  qui  in  Macedonia  imperatores  fuerant  favore 
est  adiutus.  itaque  cetera  quae  petebat  concessa.  de 
agro  responsum  est  legatos  ad  rem  inspiciendam  mis- 
suros.  si  is  ager  populi  Romani  fuisset  nec  cuiquam 
datus  esset,  dignissimum  eo  dono  Prusiam  habituros 
esse ;  si  autem  Antiochi  non  fuisse,  et  eo  ne  populi 
quidem  Romani  factum,  appareret,  aut  datum  Gallis 
esse,  ignoscere  Prusiam  debere,  si  ex  nullius  iniuria 
quicquam  ei  datum  vellet  populus  Romanus.  ne  cui 
detur  quidem  gratum  esse  donum  posse  quod  eum  qui 
det  ubi  vellet  ablaturum  esse  sciat. 

reliquum    est  ut  de  felicitate,  quam   praestare  de  se 

ipso  nemo  potest,  meminisse  et  commemorare  de  altero 

possumus,    sicut    aequum    est    homines    de    potestate 

deorum,  timide  et  pauca  dicamus.     ego  enim  sic   exis- 

timo:  Maximo,     Marcello,     Scipioni,     Mario    et    ceteris 

magnis  imperatoribus,  non  solum  propter  virtutem   sed 

etiam   propter  fortunam  saepius  imperia  mandata  atque 

exercitus  esse  commissos.    fuit  enim  profecto  quibusdam 

summis  viris  quaedam  ad  amplitudinem  et  ad  gloriam 

et   ad   res   magnas    bene    gerendas    divinitus    adiuncta 

fortuna.     de  huius  autem  hominis  felicitate  de  quo  nunc 

agimus,  hac  utar  moderatione  dicendi,  non  ut  in  illius 

potestate   fortunam   positam    esse  dicam,   sed   ut   prae- 

terita  meminisse,  reliqua  sperare  videamur,  ne  aut   in- 

visa   dis   immortalibus   oratio   nostra   aut    ingrata    esse 

videatur. 

Cic.  i?np.  Cn.  Pomp.  {leg.  Manil.)  16.  47. 

(fuba,  king  of  Numidia,  by  shewing  only  part  of  his  forces 
under  Saburra,  has  draw?i  Cicrio  from  his  camp.     B.C.  49). 

dat  suis  signum  Saburra,  aciem  constituit  et  circumire 
ordines  atque  hortari  incipit ;  sed  peditatu  dumtaxat  pro- 
cul  ad  speciem  utitur,  equites  in  aciem  immittit.  non 
deest  negotio  Curio  suosque  hortatur  ut  spem  omnem  in 
virtute  ponant.  ne  militibus  quidem,  ut  defessis,  neque 
equitibus,  ut  paucis  et  labore  confectis,  studium  ad  pug- 
nandum  virtusque  deerat ;  sed  hi  erant  numero  ducenti, 
reliqui  in  itinere  substiterant.  hi  quamcumque  in  partem 
impetum  fecerant,  hostes  loco  cedere  cogebant,  sed 
neque  longius  fugientes  prosequi  neque  vehementius 
equos  incitare  poterant.  at  equitatus  hostium  ab  utroque 
cornu  circumire  aciem  nostram  et  aversos  proterere  incipit. 
cum  cohortes  ex  acie  procucurrissent,  Numidae  integri 
celeritate  impetum  nostrorum  effugiebant,  rursusque  ad 
ordines  suos  se  recipientes  circumibant  et  ab  acie  ex- 
cludebant.  sic  neque  in  loco  manere  ordinesque  servare 
neque  procurrere  et  casum  subire  tutum  videbatur. 
hostium  copiae  submissis  ab  rege  auxiliis  crebro  auge- 
bantur,  nostros  vires  lassitudine  deficiebant,  simul  ii  qui 
volnera  acceperant  neque  acie  excedere  neque  in  locum 
tutum  referri  poterant,  quod  tota  acies  equitatu  hostium 
circumdata  tenebatur. 

Caes.  bell.  civ.  2.  41. 

hi  de  sua  salute  desperantes,  ut  extremo  vitae  tempore 
homines  facere  consuerunt,  aut  suam  mortem  miseraban- 
tur  aut  parentes  suos  commendabant,  si  quos  ex  eo 
periculo  Fortuna  servare  potuisset.  plena  erant  omnia 
timoris  et  luctus. 

Curio  ubi  perterritis  omnibus  neque  cohortationes  suas 
neque  preces  audiri  intellegit,  unam  ut  in  miseris  rebus 
spem  reliquam  salutis  esse  arbitratus,  proximos  colles 
capere  universos  atque  eo  signa  ferri  iubet.  hos  quoque 
praeoccupat  missus  a  Saburra  equitatus.  tum  vero  ad 
summam  desperationem  nostri  perveniunt  et  partim  fugi- 
entes  ab  equitatu  interficiuntur,  partim  integri  procum- 
bunt.  hortatur  Curionem  Cn.  Domitius,  praefectus 
equitum,  cum  paucis  equitibus  circumsistens,  ut  fuga 
salutem  petat  atque  in  castra  contendat,  et  se  ab  eo  non 
discessurum  pollicetur.  at  Curio  numquam  se  amisso 
exercitu  quem  a  Caesare  suae  fidei  commissum  acceperit, 
in  eius  conspectum  reversurum  confirmat,  atque  ita 
proelians  interficitur.  equites  ex  proelio  perpauci  se 
recipiunt;  sed  ii  quos  ad  novissimum  agmen  equorum 
reficiendorum  causa  substitisse  demonstratum  est,  fuga 
totius  exercitus  procul  animadversa  sese  incolumes  in 
castra  conferunt.     milites  ad  unum  omnes  interficiuntur. 

Caes.  bell.  civ.  2.  41  f. 

tanta  vis  est  et  loci  et  temporis.  ut  si  qui,  cum 
causam  sit  acturus,  in  itinere  aut  in  ambulatione  secum 
ipse  meditetur,  aut  si  quid  aliud  attentius  cogitet,  non 
reprehendatur ;  at  hoc  idem  si  in  convivio  faciat,  in- 
humanus  videatur,  inscitia  temporis.  sed  ea  quae 
multum  ab  humanitate  discrepant,  ut  si  qui  in  foro 
cantet  aut  si  qua  est  alia  magna  perversitas,  facile  apparet 
nec  magno  opere  admonitionem  et  praecepta  desiderat. 
quae  autem  parva  videntur  esse  delicta  neque  a  multis 
intellegi  possunt,  ab  eis  est  diligentius  declinandum.  ut 
in  fidibus  aut  tibiis  quamvis  paullum  discrepent,  tamen  id 
a  sciente  animadverti  solet,  sic  videndum  est  in  vita  ne 
forte  quid  discrepet ;  vel  multo  etiam  magis,  quo  maior 
et  melior  actionum  quam  sonorum  concentus  est. 

Cic.  off.  I.  40.  144L 

tunc  mutatione  consilii  subita  cum  alii  silerent,  Nasica 

unus  ex  omnibus  ausus  est  monere  consulem  ne  hostem 

ludificatum  priores  imperatores  fugiendo  certamen  mani- 

bus    emitteret :    vereri    ne,    si    nocte   abeat,    sequendus 

maximo    labore   ac    periculo    in  mtima  Macedoniae  sit, 

aestasque,  sicut   prioribus   ducibus,  per  calles  saltusque 

Macedonicorum    montium    vagando    circumagatur.     se 

magnopere  suadere  dum  in  campo  patenti  hostem  habeat 

adgrediatur,  nec  oblatam  occasionem    vincendi   amittat. 

consul  nihil  offensus  libera  admonitione  tam  clari  adules- 

centis  "  et  ego  "  inquit  "  animum  istum  habui,   Nasica, 

quem    tu    nunc    habes,    et    quem    ego    nunc    habeo    tu 

habebis.     multis  belli  casibus  didici  quando  pugnandum, 

quando  abstinendum  pugna  sit.     non  operae  est  stanti 

nunc   in   acie   docere   quibus   de    causis    hodie  quiesse 

melius    sit.     rationes    alias    reposcito ;    nunc   auctoritate 

veteris  imperatoris  contentus  eris."    conticuit  adulescens  : 

haud  dubie  videre  aliqua  impedimenta  pugnae  consulem 

quae  sibi  non  apparerent. 

Liv.  44.  36.  9-14. 

hunc  exitum  habuk  Servius  Galba,  tribus  et  sep- 
tuaginta  annis  quinque  principes  prospera  fortuna 
emensus  et  alieno  imperio  felicior  quam  suo.  vetus  in 
familia  nobilitas,  magnae  opes ;  ipsi  medium  ingenium, 
magis  extra  vitia  quam  cum  virtutibus.  famae  nec 
incuriosus  nec  venditator;  pecuniae  alienae  non  adpetens, 
suae  parcus,  publicae  avarus.  amicorum  libertorumque, 
ubi  in  bonos  incidisset,  sine  reprehensione  patiens ;  si 
mali  forent,  usque  ad  culpam  ignarus.  sed  claritas 
natalium  et  metus  temporum  obtentui,  ut  quod  segnitia 
erat  sapientia  vocaretur.  dum  vigebat  aetas,  militari 
laude  apud  Germanias  floruit.  pro  consule  Africam 
moderate,  iam  senior  citeriorem  Hispaniam  pari  iustitia 
continuit,  maior  privato  visus,  dum  privatus  fuit,  et 
omnium  consensu  capax  imperii,  nisi  imperasset. 

Tac.  hist.  i.  49. 

quod  vero  dicere  ausus  es,  idque  multis  verbis,  opera 
mea  Pompeium  a  Caesaris  amicitia  esse  diiunctum  ob 
eamque  causam  culpa  mea  bellum  civile  esse  natum,  in 
eo  non  tu  quidem  tota  re,  sed,  quod  maximum  est, 
temporibus  errasti.  ego  M.  Bibulo,  praestantissimo  cive, 
consule  nihil  praetermisi,  quantum  facere  enitique 
potui,  quin  Pompeium  a  Caesaris  coniunctione  avocarem. 
in  quo  Caesar  felicior  fuit.  ipse  enim  Pompeium  a  mea 
familiaritate  diiunxit.  postea  vero  quam  se  totum 
Pompeius  Caesari  tradidit,  quid  ego  illum  ab  eo  dis- 
trahere  conarer  ?  stulti  erat  sperare,  suadere  impudentis. 
duo  tamen  tempora  inciderunt  quibus  aliquid  contra 
Caesarem  Pompeio  suaserim.  ea  velim  reprehendas,  si 
potes :  unum,  ne  quinquennii  imperium  Caesari  pro- 
rogaret,  alterum  ne  pateretur  ferri  ut  absentis  eius  ratio 
haberetur.  quorum  si  utrumvis  persuasissem,  in  has 
miserias  numquam  incidissemus.  atque  idem  ego,  cum 
iam  opes  omnis  et  suas  et  populi  Romani  Pompeius  ad 
Caesarem  detulisset  seroque  ea  sentire  coepisset  quae 
ego  multo  ante  provideram,  inferrique  patriae  bellum 
viderem  nefarium,  pacis,  concordiae,  compositionis 
auctor  esse  non  destiti,  meaque  illa  vox  est  nota  multis  : 
"  utinam,  Pompei,  cum  Caesare  societatem  aut  numquam 
coisses  aut  numquam  diremisses  !  fuit  alterum  gravitatis, 
alterum  prudentiae  tuae." 

Cic.  Phil.  2.  9.  23-10.  24. 

eiusdem  anni  rem  dictu  parvam  praeterirem  ni  ad 
religionem  visa  esset  pertinere.  tibicines,  quia  prohibiti 
a  proximis  censoribus  erant  in  aede  Iovis  vesci,  quod 
traditum  antiquitus  erat,  aegre  passi  Tibur  uno  agmine 
abierunt,  adeo  ut  nemo  in  urbe  esset  qui  sacrificiis 
praecineret.  eius  rei  religio  tenuit  senatum,  legatosque 
Tibur  miserunt  ut  darent  operam  ut  ii  homines  Romanis 
restituerentur.  Tiburtini  benigne  polliciti  primum 
accitos  eos  in  curiam  hortati  sunt  uti  reverterentur 
Romam.  postquam  perpeili  nequibant,  consilio  haud 
abhorrente  ab  ingeniis  hominum  eos  adgrediuntur.  die 
festo  alii  alios  per  speciem  celebrandarum  cantu  epularum 
invitant  et  vino,  cuius  avidum  ferme  id  genus  est, 
oneratos  sopiunt,  atque  ita  in  plaustra  somno  vinctos 
coniciunt  ac  Romam  deportant.  nec  prius  sensere  quam 
plaustris  in  foro  relictis  plenos  crapulae  eos  lux  oppressit. 
tunc  concursus  populi  factus  impetratoque  ut  manerent 
datum  ut  triduum  quotannis  ornati  cum  cantu  atque  hac 
quae  nunc  sollemnis  est  licentia  per  urbem  vagarentur, 
restitutumque  in  aede  vescendi  ius  iis  qui  sacris 
praecinerent. 

Liv.  9.  30.  5-10. 

cst  apud  Platonem  Socrates,  cuni  esset  in  custodia 
publica,  dicens  Critoni,  suo  familiari,  sibi  post  tertium 
diem  esse  moriendum  :  vidisse  se  in  somnis  pulchritudine 
eximia  feminam  quae  se  nomine  appellans  diceret 
Homericum  quendam  eius  modi  versum  : 

tertia   te  Phthiae    tempestas   laeta  locabit. 

quod  ut  est  dictum  sic  scribitur  contigisse.  Xenophon 
Socraticus  (qui  vir  et  quantus  !)  in  ea  militia  qua  cum 
Cyro  minore  perfunctus  est  sua  scribit  somnia,  quorum 
eventus  mirabiles  exstiterunt.  mentiri  Xenophontem  an 
delirare  dicemus  ?  quid  ?  singulari  vir  ingenio  Aristoteles 
et  paene  divino  ipsene  errat  an  alios  vult  errare  cum 
scribit  Eudemum  Cyprium,  familiarem  suum,  iter  in 
Macedoniam  facientem  Pheras  venisse,  quae  erat  urbs 
in  Thessalia  tum  admodum  nobilis,  ab  Alexandro  autem 
tyranno  crudeli  dominatu  tenebatur ;  in  eo  igitur  oppido 
ita  graviter  aegrum  Eudemum  fuisse  ut  omnes  medici 
diffiderent  j  ei  visum  in  quiete  egregia  facie  iuvenem 
dicere  fore  ut  perbrevi  convalesceret,  paucisque  diebus 
interiturum  Alexandrum  tyrannum,  ipsum  autem  Eude- 
mum  quinquennio  post  domum  esse  rediturum.  atque 
ita  quidem  prima  statim  scribit  Aristoteles  consecuta,  et 
convaluisse  Eudemum  et  ab  uxoris  fratribus  interfectum 
tyrannum.  quinto  autem  anno  exeunte,  cum  esset  spes 
ex  illo  somnio  in  Cyprum  illum  ex  Sicilia  esse  rediturum, 
proeliantem  eum  ad  Syracusas  occidisse  j  ex  quo  ita 
illud  somnium  esse  interpretatum  ut,  cum  animus  Eudemi 
e  corpore  excesserit,  tum  domum  revertisse  videatur. 

Cic.  de.  div.  I.  25.  52  f. 

nunquam   tamen    maiorem     cepi    voluptatem     quam 

nuper  ex  sermone   Corneli  Taciti.     narrabat  sedisse   se 

cum   quodam   Circensibus    proximis  ;    hunc   post   varios 

eruditosque    sermones    requisisse    "  Italicus    es    an    pro- 

vincialis  ? "    se    respondisse    "  nosti    me,   et   quidem    ex 

studiis."     ad  hoc  illum  "  Tacitus   es  an  Plinius  ? "  .  .  . 

accidit  aliud   ante   pauculos    dies    simile.     recumbebat 

mecum  vir  egregius,  Fadius  Rufinus,  super  eum  muni- 

ceps  ipsius  qui  illo  die  primum  venerat  in  urbem ;  cui 

Rufinus,  demonstrans  me,  "vides  hunc?"     multa  deinde 

de  studiis  nostris.     et  ille  "  Plinius  est"  inquit.     verum 

fatebor,    capio    magnum   laboris    mei    fructum.     an,    si 

Demosthenes  iure  laetatus  est,  quod  illum  anus  Attica 

ita    noscitavit    oStos   ko~ri   &r}/jLoo-0evr)s,    ego    celebritate 

nominis  mei  gaudere  non  debeo?     ego  vero  et  gaudeo 

et  gaudere  me  dico.     neque  enim  vereor  ne  iactantior 

videar,  cum  de  me  aliorum  iudicium  non  meum  profero, 

praesertim  apud  te,  qui  nec  ullius  invides  laudibus  et 

faves  nostris.     vale. 

Plin.  ep.  9.  23.  2,  4-6. 

"erant   tamen    quibus    videretur  illius  aetatis   tertius 
Curio,  quia  splendidioribus  fortasse  verbis   utebatur   et 
quia  Latine  non  pessime  loquebatur,  usu,  credo,  aliquo 
domestico.     nam    litterarum    admodum    nihil    sciebat; 
sed  magni  interest,    quos  quisque  audiat  cotidie  domi, 
quibuscum    loquatur    a    puero,    quemadmodum    patres, 
paedagogi,    matres  etiam    loquantur.     legimus   epistulas 
Corneliae  matris  Gracchorum :    apparet    filios   non   tam 
in  gremio  educatos  quam    in   sermone  matris.     auditus 
est  nobis  Laeliae  C.  f.  saepe  sermo :    ergo  illam  patris 
elegantia  tinctam  vidimus   et  filias  eius  Mucias  ambas. 
quarum    sermo    mihi    fuit    notus,    et    neptes    Licinias, 
quas  nos  quidem  ambas,  hanc  vero  Scipionis  etiam  tu, 
Brute,  credo,  aliquando  audisti  loquentem."     "ego  vero 
ac  lubenter  quidem "  inquit    Brutus ;   "et  eo  lubentius 
quod  L.  Crassi  erat  filia." 

Cic.  Brut.  58.  210  f. 


56 


Latin  Passages  for  Translation 


LVII 


mos  erat  Faliscis  eodem  magistro  liberorum  et  comite 
uti,  simulque  plures  pueri,  quod  hodie  quoque  in 
Graecia  manet,  unius  curae  demandabantur.  principum 
liberos,  sicut  fere  fit,  qui  scientia  videbatur  praecellere 
erudiebat.  is,  cum  in  pace  instituisset  pueros  ante 
urbem  lusus  exercendique  causa  producere,  nihil  eo  more 
per  belli  tempus  intermisso,  secum  modo  brevioribus 
modo  longioribus  spatiis  trahendo  eos  a  porta,  lusu 
sermonibusque  variatis  longius  solito,  ubi  res  dedit,  pro- 
gressus  inter  stationes  eos  hostium  castraque  inde 
Romana  in  praetorium  ad  Camillum  perduxit.  ibi 
scelesto  facinori  scelestiorem  sermonem  addit :  Falerios 
se  in  manus  Romanis  tradidisse,  quando  eos  pueros 
quorum  parentes  capita  ibi  rerum  sint,  in  potestatem 
dediderit.  quae  ubi  Camillus  audivit,  "non  ad  similem" 
inquit  "tui  nec  populum  nec  imperatorem  scelestus 
ipse  cum  scelesto  munere  venisti.  nobis  cum  Faliscis 
quae  pacto  fit  humano  societas  non  est ;  quam  in- 
generavit  natura  utrisque,  est  eritque.  sunt  et  belli 
sicut  pacis  iura,  iusteque  ea  non  minus  quam  fortiter 
didicimus  gerere.  arma  habemus  non  adversus  eam 
aetatem  cui  etiam  captis  urbibus  parcitur,  sed  adversus 
armatos  et  ipsos,  qui  nec  laesi  nec  lacessiti  a  nobis 
castra  Romana  ad  Veios  oppugnarunt.  eos  tu,  quantum 
in  te  fuit,  novo  scelere  vicisti ;  ego  Romanis  artibns, 
virtute  opere  armis,  sicut  Veios,  vincam." 

Liv.  5.  27.  1-8. 

{Continnatioii) 

denudatum  deinde  eum,  manibus  post  tcrgum  in- 
ligatis,  reducendum  Falerios  pueris  tradidit,  virgasque 
eis,  quibus  proditorem  agerent  in  urbem  verberantes, 
dedit.  ad  quod  spectaculum  concursu  populi  primum 
facto,  deinde  a  magistratibus  de  re  nova  vocato  senatu, 
tanta  mutatio  animis  est  iniecta  ut  qui  modo  efferati 
odio  iraque  Veientium  exitum  paene  quam  Capenatium 
pacem  mallent,  apud  eos  pacem  universa  posceret 
civitas.  fides  Romana,  iustitia  imperatoris,  in  foro,  in 
curia  celebrantur  ;  consensuque  omnium  legati  ad 
Camillum  in  eastra,  atque  inde  permissu  Camilli 
Romam  ad  senatum,  qui  dederent  Falerios,  proficis- 
cuntur.  introducti  ad  senatum  ita  locuti  traduntur : 
"patres  conscripti,  victoria  cui  nec  deus  nec  homo 
quisquam  invideat  victi  a  vobis  et  imperatore  vestro, 
dedimus  nos  vobis  rati,  quo  nihil  victori  pulchrius  est, 
melius  nos  sub  imperio  vestro  quam  legibus  nostris 
victuros.  eventu  huius  belli  duo  salutaria  exempla 
prodita  humano  generi  sunt :  vos  fidem  in  bello  quam 
praesentem  victoriam  maluistis ;  nos  fide  provocati 
victoriam  ultro  detulimus.  sub  dicione  vestra  sumus ; 
mittite  qui  arma,  qui  obsides,  qui  urbem  patentibus 
portis  accipiant.  nec  vos  fidei  nostrae  nec  nos  imperii 
vestri  paenitebit."  Camillo  et  ab  hostibus  et  a  civibus 
gratiae  actae.  Faliscis  in  stipendium  militum  eius 
anni,  ut  populus  Romanus  tributo  vacaret,  pecunia 
imperata.     pace  data  exercitus  Romam  reductus. 

Liv.  5.  27.  9-15. 

inter  duas  acies  tantum  erat  relictum  spatii  ut  satis 
esset  ad  concursum  utriusque  exercitus.  sed  Pompeius 
suis  praedixerat  ut  Caesaris  impetum  exciperent  neque  se 
loco  moverent  aciemque  eius  distrahi  paterentur ;  idque 
admonitu  C.  Triarii  fecisse  dicebatur,  ut  primus  excursus 
visque  militum  infringeretur  aciesque  distenderetur  atque 
in  suis  ordinibus  dispositi  dispersos  adorirentur;  leviusque 
casura  pila  sperabat  in  loco  retentis  militibus  quam  si  ipsi 
immissis  telis  occurrissent,  simul  fore  ut  duplicato  cursu 
Caesaris  milites  exanimarentur  et  lassitudine  conficeren- 
tur.  quod  nobis  quidem  nulla  ratione  factum  a  Pompeio 
videtur,  propterea  quod  est  quaedam  animi  incitatio 
atque  alacritas  naturaliter  innata  omnibus,  quae  studio 
pugnae  incenditur.  hanc  non  reprimere  sed  augere 
imperatores  debent  ;  neque  frustra  antiquitus  institutum 
est  ut  signa  undique  concinerent  clamoremque  universi 
tollerent :  quibus  rebus  et  hostes  terreri  et  suos  incitari 
existimaverunt. 

Caesar.  bell.  civ.  3.  92. 

(After  Tullids  death.     45  B.c.) 

quae   res   mihi  non  mediocrem  consolationem  attulit 

volo  tibi  commemorare,  si  forte  eadem  res  tibi  dolorem 

minuere    possit.      ex    Asia    rediens    cum    ab    Aegina 

Megaram  versus  navigarem,  coepi  regiones  circumcirca 

prospicere :  post  me  erat  Aegina,  ante  me  Megara,  dextra 

Piraeeus,  sinistra  Corinthus;  quae  oppida  quodam  tempore 

florentissima  fuerunt,  nunc  prostrata  et  diruta  ante  oculos 

iacent.     coepi  egomet  mecum  sic  cogitare  :  "  hem  !  nos 

homunculi  indignamur  si  quis  nostrum  interiit  aut  occisus 

est,  quorum  vita  brevior  esse  debet,  cum  uno  loco  tot 

oppidum  cadavera  proiecta  iacent  ?     visne  tu  te,  Servi, 

cohibere  et  meminisse  hominem  te  esse  natum?"     crede 

mihi,   cogitatione  ea  non  mediocriter  sum  confirmatus. 

hoc  idem,  si  tibi  videtur,  fac  ante  oculos  tibi  proponas : 

modo    uno    tempore    tot  viri   clarissimi   interierunt  j    de 

imperio  populi  Romani  tanta  deminutio  facta  est ;  omnes 

provinciae  conquassatae  sunt  :  in  unius  mulierculae  ani- 

mula    si    iactura    facta    est,    tanto    opere    commoveris? 

quae  si  hoc  tempore  non  diem  suum  obisset,  paucis  post 

annis    tamen    ei    moriendum   fuit,  quoniam    homo  nata 

fuerat. 

Servius  Sulpicius  in  Cic.  fam.  4.  5.  4. 

{jrom  Ct'cero's  answer) 

sed  opprimor  interdum  et  vix  resisto  dolori,  quod  ea 
me  solacia  deficiunt  quae  ceteris  quorum  mihi  exempla 
propono  simili  in  fortuna  non  defuerunt :  nam  et  Q. 
Maximus,  qui  filium  consularem,  clarum  virum  et  magnis 
rebus  gestis,  amisit,  et  L.  Paullus,  qui  duo  septem  diebus, 
et  vester  Gallus  et  M.  Cato,  qui  summo  ingenio  summa 
virtute  filium  perdidit,  iis  temporibus  fuerunt  ut  eorum 
luctum  ipsorum  dignitas  consolaretur  ea  quam  ex  re 
publica  consequebantur ;  mihi  autem  amissis  ornamentis 
iis  quae  ipse  commemoras  quaeque  eram  maximis  labori- 
bus  adeptus,  unum  manebat  illud  solacium  quod  erep- 
tum  est.  non  amicorum  negotiis,  non  rei  publicae 
procuratione  impediebantur  cogitationes  meae,  nihil  in 
foro  agere  libebat,  aspicere  curiam  non  poteram  ;  existi- 
mabam,  id  quod  erat,  omnes  me  et  industriae  meae 
fructus  et  fortunae  perdidisse ;  sed  cum  cogitarem  haec 
mihi  tecum  et  cum  quibusdam  esse  communia,  et  cum 
frangerem  iam  ipse  me  et  cogerem  illa  ferre  toleranter, 
habebam  quo  confugerem,  ubi  conquiescerem,  cuius  in 
sermone  et  suavitate  omnes  curas  doloresque  deponerem ; 
nunc  autem  hoc  tam  gravi  volnere  etiam  illa  quae  con- 
sanuisse  videbantur  recrudescunt ;  non  enim,  ut  tum  me 
a  re  publica  maestum  domus  excipiebat  quae  levaret,  sic 
nunc  domo  maerens  ad  rem  publicam  confugere  possum, 
ut  in  eius  bonis  adquiescam. 

Cic.  fam.  4.  6.  1.  f. 

(Hannibal  luis  decided  to  march  on  Rotne.     2 1 1   B.C.) 

id  priusquam  fieret  ita  futurum  conpertum  ex  trans- 

fugis   Fulvius   Flaccus   senatui   Romam   cum  scripsisset, 

varie  animi  hominum  pro  cuiusque  ingenio  adfecti  sunt. 

ut  in  re  tam  trepida  senatu  extemplo  vocato  P.  Cornelius, 

cui  Asinae  cognomen  erat,  omnes  duces  exercitusque  ex 

tota  Italia  neque  Capuae  neque  ullius  alterius  rei  memor 

ad  urbis  praesidium  revocabat.    Fabius  Maximus  abscedi 

a  Capua  terrerique  et  circumagi  ad  nutus  comminatio- 

nesque  Hannibalis  flagitiosum  ducebat.     qui  ad  Cannas 

victor  ire  tamen  ad  urbem  ausus  non  esset,  eum  a  Capua 

repulsum  spem  potiundae  urbis  Romae  cepisse  !  non  ad 

Romam  obsidendam,  sed  ad  Capuae  liberandam  obsidio- 

nem  ire.     Romam  cum  eo  exercitu  qui  ad  urbem  esset 

Iovem,  foederum  ruptorum  ab  Hannibale  testem,  deosque 

alios   defensuros   esse.      has   diversas   sententias   media 

sententia  P.  Valerii  Flacci  vicit,  qui  utriusque  rei  memor 

imperatoribus  qui  ad  Capuam  essent  scribendum  censuit 

quid  ad  urbem  praesidii  esset ;  quantas  autem  Hannibal 

copias  duceret  aut  quanto  exercitu  ad  Capuam  obsiden- 

dam  opus  esset,  ipsos  scire.     si  ita  Romam  e  ducibus 

alter  et  exercitus  pars  mitti  posset  ut  ab  reliquo  et  duce 

et  exercitu  Capua  recte  obsideretur,  inter  se  compararent 

Claudius  Fulviusque  utri  obsidenda  Capua,  utri  ad  pro- 

hibendam  obsidione  patriam  Romam  veniundum  esset. 


Liv.  26.  8.  1-8. 

audistis  cum  pro  se  diceret,  audistis  antea  cum  accu- 

saret   (defendendi    haec    causa    non  gloriandi   eloquor) : 

genus  orationis,   facultatem,  copiam  sententiarum  atque 

verborum,  quae  vestra  prudentia  est,  perspexistis  ;  atque 

in  eo  non  solum  ingenium  elucere  eius  videbatis,  quod 

saepe,  etiamsi    industria  non    alitur,  valet  tamen  ipsum 

suis  viribus,  sed  inerat,  nisi  me  propter  benevolentiam 

forte  fallebat,  ratio  et  bonis  artibus  instituta  et  cura  et 

vigiliis  elaborata.     atqui  scitote,  iudices,  eas  cupiditates 

quae    obiciuntur    Caelio,    atque    haec    studia  de  quibus 

disputo,  non  facile  in  eodem  homine  esse  posse.     fieri 

enim    non    potest    ut    animus    libidini    deditus,    amore, 

desiderio,  cupiditate    .    .    .    impeditus,  hoc,  quicquid  est, 

quod  nos  facimus  in  dicendo,  non  modo  agendo  verum 

etiam  cogitando  possit  sustinere.      an  vos  aliam  causam 

esse    ullam    putatis    cur   in    tantis  praemiis  eloquentiae, 

tanta  voluptate  dicendi,  tanta  laude,  tanta  gratia,  tanto 

honore,  tam  sint  pauci,  semperque  fuerint,  qui    in  hoc 

labore   versentur?     opterendae    sunt    omnes  voluptates, 

relinquenda  studia  delectationis,  ludus,  iocus,  convivium, 

sermo  paene  est  familiarium  deserendus.      quare  in  hoc 

genere  iabor  offendit  homines  a  studioque  deterret,  non 

quo  aut  ingenia  deficiant  aut  doctrina  puerilis.     an  hic,  si 

sese  isti  vitae  dedidisset,  consularem  hominem  admodum 

adulescens   in    iudicium    vocavisset?      hic,    si    laborem 

fugeret,  si  obstrictus  voluptatibus  teneretur,  in  hac  acie 

cotidie    versaretur,    adpeteret    inimicitias,    in    iudicium 

vocaret,  subiret  periculum  capitis  ipse,  inspectante  populo 

Romano   tot   iam-  menses   aut    de  salute  aut  de  gloria 

dimicaret  ? 

Cic.  pro.  Cael.  19.  45-47. 

intranti  [sc.  Masinissae]  vestibulum  in  ipso  limine 
Sophoniba,  uxor  Syphacis,  filia  Hasdrubalis  Poeni, 
occurrit :  et  cum  in  medio  agmine  armatorum  Masi- 
nissam  insignem  cum  armis  tum  cetero  habitu  conspexis 
set,  regem  esse,  id  quod  erat,  rata,  genibus  advoluta 
eius  :  "  omnia  quidem  ut  posses "  inquit  "  in  nobis,  di 
dederunt  virtusque  et  felicitas  tua ;  sed  si  captivae  apud 
dominum  vitae  necisque  suae  vocem  supplicem  mittere 
licet,  si  genua,  si  victricem  attingere  dextram,  precor 
quaesoque  per  maiestatem  regiam,  in  qua  paulo  ante 
nos  quoque  fuimus,  per  gentis  Numidarum  nomen, 
quod  tibi  cum  Syphace  commune  fuit,  per  huiusce 
regiae  deos,  qui  te  melioribus  ominibus  accipiant,  quam 
Syphacem  hinc  miserunt,  hanc  veniam  supplici  des,  ut 
ipse  quodcumque  fert  animus  de  captiva  tua  statuas, 
neque  me  in  cuiusquam  Romani  superbum  et  crudele 
arbitrium  venire  sinas.  si  nihil  aliud  quam  Syphacis 
uxor  fuissem,  tamen  Numidae  atque  in  eadem  mecum 
Africa  geniti  quam  alienigenae  et  externi  fidem  experiri 
mallem.  quid  Carthaginiensi  ab  Romano,  quid  filiae 
Hasdrubalis  timendum  sit,  vides.  si  nulla  re  alia  potes, 
morte  me  ut  vindices  ab  Romanorum  arbitrio  oro 
obtestorque."  forma  erat  insignis  et  florentissima  aetas. 
itaque  cum  modo  genua  modo  dextram  amplectens  in  id, 
ne  cui  Romano  traderetur,  fidem  exposceret,  propiusque 
blanditias  iam  oratio  esset  quam  preces,  non  in  miseri 
cordiam  modo  prolapsus  est  animus  victoris,  sed,  ut  est 
genus  Numidarum  in  venerem  praeceps,  amore  captivae 
victor  captus. 

Liv.  30.  12.  11 -18. 

at,  credo,  haec  homo   inconsultus   et   temerarius  non 

videbat.     quis  consideratior  illo,  quis  tectior,  quis  pru- 

dentior?      quamquam    hoc    loco    Deiotarum    non    tam 

ingenio  et  prudentia  quam  fide  et  religione  vitae  defen- 

dendum  puto.     nota  tibi  est  hominis  probitas,  C.  Caesar, 

noti    mores,    nota    constantia.       cui    porro,    qui    modo 

populi  Romani  nomen  audivit,  Deiotari  integritas  gravitas 

virtus  fides  non  est  audita?      quod  igitur  facinus  nec  in 

hominem  inprudentem  caderet  propter  metum  praesentis 

exitii  nec  in  facinerosum,  nisi  esset  idem  amentissimus, 

id   vos  et  a  viro  optimo  et  ab  homine  minime  stulto 

cogitatum  esse   confingitis  ?     at   quam  non    modo   non 

credibiliter  sed    ne  suspiciose   quidem.     "cum,"  inquit, 

"in  castellum  Peium  venisses  et  domum  regis  hospitis 

tui   devertisses,    locus   erat    quidam    in    quo    erant   ea 

composita  quibus  te  rex  munerare  constituerat.      huc  te 

e  balneo  prius  quam  accumberes,  ducere  volebat.     erant 

enim  armati  qui  te  interficerent  in  eo  ipso  loco  collocati." 

.    .    .    at   quam   festive   crimen    contexitur !     "  tua   te," 

inquit,  "  eadem  quae  semper  fortuna  servavit ;  negavisti 

tum  te  inspicere  velle."      quid  postea  ?      an  Deiotarus  re 

illo  tempore  non  perfecta  continuo   dimisit  exercitum  ? 

nullus   erat   alius  insidiandi  locus?     at   eodem  te   cum 

cenavisses    rediturum    dixeras,    itaque    fecisti.       horam 

unam  aut  duas  eodem  loco  armatos  ut  collocati  fuerant 

retinere  magnum  fuit  ? 

Cic.  Deiot.  6.  16-17,  19-7.  19. 

deversatus  est   [sc.  Hannibal]  apud   Ninnios  Celeres, 

Sthenium    Pacuviumque,    inclitos    nobilitate   ac  divitiis. 

eo  Pacuvius  Calavius,  de  quo  ante  dictum  est,  princeps 

factionis    eius    quae    traxerat    rem    ad    Poenos,    filium 

iuvenem  adduxit,  abstractum  a  Decii  Magii  latere,  cum 

quo  ferocissime  pro  Romana  societate  adversus  Punicum 

foedus  steterat,  nec  eum  aut  inclinata  in  partem  alteram 

civitas  aut  patria  maiestas  sententia  depulerat.     huic  tum 

pater  iuveni  Hannibalem  deprecando  magis  quam  pur- 

gando   placavit,    victusque   patris    precibus    lacrimisque 

etiam  ad  cenam  eum  cum  patre  vocari  iussit,  cui  convivio 

neminem  Campanum  praeterquam  hospites  Vibelliumque 

Tauream,  insignem  bello  virum,  adhibiturus  erat.  epulari 

coeperunt  de  die,  et  convivium  non  ex  more  Punico  aut 

militari  disciplina  esse,   sed,  ut  in  civitate  atque  etiam 

domo  diti  ac  luxuriosa,  omnibus  voluptatium  inlecebris 

instructum.    unus  nec  dominorum  invitatione  nec  ipsius 

interdum    Hannibalis    Calavius   filius   perlici   ad  vinum 

potuit,  ipse  valetudinem   excusans,   patre  animi  quoque 

eius   haud   mirabilem    perturbationem   causante.      solis 

ferme   occasu   patrem    Calavium   ex  convivio  egressum 

secutus   filius,    ubi    in    secretum — hortus    erat    posticis 

aedium  partibus — pervenerunt,  "  consilium  "  inquit  "  ad- 

fero,  pater,  quo  non  veniam  solum  peccati,  quod  defeci- 

mus   ad    Hannibalem,   impetrare   ab   Romanis,   sed    in 

multo  maiore  dignitate  et  gratia  esse  possimus  Campani 

quam  unquam  fuimus." 

Liv.  23.  8.  1-9. 

cum  mirabundus  pater  quidnam  id  esset  consilii 
quaereret,  toga  reiecta  ab  humero  latus  succinctum 
gladio  nudat.  "iam  ego  "  inquit  "  sanguine  Hannibalis 
sanciam  Romanum  foedus.  te  id  prius  scire  volui,  si 
forte  abesse  dum  facinus  patratur  malles."  quae  ubi 
vidit  audivitque  senex,  velut  si  iam  agendis  quae  audiebat 
interesset,  amens  metu  "per  ego  te"  inquit,  "fili,  quae- 
cumque  iura  liberos  iungunt  parentibus,  precor  quaesoque 
ne  ante  oculos  patris  facere  et  pati  omnia  infanda  velis. 
paucae  horae  sunt  intra  quas  iurantes  per  quidquid 
deorum  est  dextrae  dextras  iungentes  fidem  obstrinximus 
— ut  sacratas  fide  manus  digressi  a  conloquio  extemplo 
in  eum  armaremus  ?  ab  hospitali  mensa  surgis,  ad  quam 
tertius  Campanorum  adhibitus  es  ab  Hannibale, — ut  eam 
ipsam  mensam  cruentes  hospitis  sanguine  ?  Hannibalem 
pater  filio  meo  potui  placare,  filium  Hannibali  non 
possum  ?  sed  sit  nihil  sancti,  non  fides,  non  religio,  non 
pietas ;  audeantur  infanda,  si  non  perniciem  nobis  cum 
scelere  ferunt.  unus  adgressurus  es  Hannibalem  ? 
.  .  ."  tum  iuvenis  "ego  quidem  "  inquit  "quam  patriae 
debeo  pietatem  exsolvam  patri.  .  .  .  tu,  patria,  ferrum 
quo  pro  te  armatus  hanc  arcem  hostium  inii,  quoniam 
parens  extorquet,  recipe."  haec  cum  dixisset,  gladium  in 
publicum  trans  maceriam  horti  abiecit,  et,  quo  minus  res 
suspecta  esset,  se  ipse  convivio  reddidit. 

Id.  23.  8.  10-9.  5,  10,  12  f. 

nam  cum  essem  in  Puteolano  Hirtiusque  noster,  consul 
designatus,  isdem  in  locis,  vir  nobis  amicissimus  et  his 
studiis  in  quibus  nos  a  pueritia  viximus  deditus,  multum 
una  eramus  maxime  nos  quidem  exquirentes  ea  consilia 
quae  ad  pacem  et  ad  concordiam  civium  pertinerent. 
cum  enim  omnes  post  interitum  Caesaris  novarum  pertur-. 
bationum  causae  quaeri  viderentur  iisque  esse  occur- 
rendem  putaremus,  omnis  fere  nostra  in  his  delibera- 
tionibus  consumebatur  oratio,  idque  et  saepe  alias  et 
quodam  liberiore  quam  solebat  et  magis  vacuo  ab  inter- 
ventoribus  die,  cum  ad  me  ille  venisset,  primo  ea  quae 
erant  cotidiana  et  quasi  legitima  nobis,  de  pace  et  de 
otio.  quibus  actis  "quid  ergo,"  inquit  ille,  "quoniam 
oratorias  exercitationes  non  tu  quidem,  ut  spero,  reliquisti, 
sed  certe  philosophiam  illis  anteposuisti,  possumne  aliquid 
audire?"  "  tu  vero,"  inquam,  "vel  audire  vel  dicere; 
nec  enim,  id  quod  recte  existimas,  oratoria  illa  studia 
deserui  quibus  etiam  te  incendi, — quamquam  fiagrantis- 
sumum  acceperam, — nec  ea,  quae  nunc  tracto,  minuunt 
sed  augent  potius  illam  facultatem.  nam  cum  hoc  genere 
philosophiae  quod  nos  sequimur  magnam  habet  orator 
societatem ;  subtilitatem  enim  ab  Academia  mutuatur  et 
ei  vicissim  reddit  ubertatem  orationis  et  ornamenta 
dicendi." 

Cic.  defato,  I.  2. — 2.  3. 

ita  in  duas  factiones  civitas  discessit,  donec  propin- 
quantibus  Romanis  bellum  externum  concordiam  pareret. 

evenerant   prodigia,   quae   neque   hostiis   neque  votis 

piare  fas  habet  gens   superstitioni  obnoxia,  religionibus 

adversa.     visae   per    caelum    concurrere  acies,  rutilantia 

arma  et  subito  nubium  igne  conlucere  templum.     apertae 

repente   delubri    fores    et    audita    maior    humana   vox, 

excedere  deos ;  simul  ingens  motus  excedentium.     quae 

pauci   in    metum    trahebant ;    pluribus    persuasio    inerat 

antiquis  sacerdotum  litteris  contineri    eo    ipso   tempore 

fore    ut   valesceret    Oriens    profectique    ludaea    rerum 

poterentur.     quae  ambages  Vespasianum  ac  Titum  prae- 

dixerat :  sed  volgus  more  humanae  cupidinis  sibi  tantam 

fatorum  magnitudinem  interpretati  ne  adversis  quidem  ad 

vera    mutabantur.       multitudinem    obsessorum,    omnis 

aetatis,   virile  ac  muliebre    secus,   sescenta   milia   fuisse 

accepimus.     arma   cunctis   qui   ferre   possent,  et  plures 

quam  pro  numero  audebant.     obstinatio  viris  feminisque 

par ;  ac  si  transferre  sedes  cogerentur,  maior  vitae  metus 

quam  mortis.     hanc  adversus  urbem  gentemque  Caesar 

Titus,   quando  impetus  et  subita   belli   locus   abnueret, 

aggeribus  vineisque  certare  statuit :  dividuntur  legionibus 

munia  et  quies  proeliorum  fuit,  donec  cuncta  expugnandis 

urbibus     reperta     apud     veteres     aut     novis     ingeniis 

struerentur. 

Tac.  hist.  5.  1 2  f. 

hos  ad  magistros  si  qua  te  fortuna,  Cato,  cum  ista 
natura  detulisset,  non  tu  quidem  vir  melior  esses  nec 
fortior  nec  temperantior  nec  iustior  (neque  enim  esse 
potes),  sed  paulo  ad  lenitatem  propensior.  non  accusares 
nullis  adductus  inimicitiis,  nulla  lacessitus  iniuria  puden- 
tissimum  hominem  summa  dignitate  atque  honestate 
praeditum  ;  putares,  cum  in  eiusdem  anni  custodia  te 
atque  L.  Murenam  fortuna  posuisset,  aliquo  te  cum  hoc 
rei  publicae  vinculo  esse  coniunctum ;  quod  atrociter  in 
senatu  dixisti,  aut  non  dixisses  aut,  si  posuisses,  mitiorem 
in  partem  interpretarere.  ac  te  ipsum,  quantum  ego 
opinione  auguror,  nunc  et  animi  quodam  impetu  con- 
citatum  et  vi  naturae  atque  ingenii  elatum  et  recentibus 
praeceptorum  studiis  flagrantem,  iam  usus  flectet,  dies 
leniet,  aetas  mitigabit.  etenim  isti  ipsi  mihi  videntur 
vestri  praeceptores  et  virtutis  magistri  fines  officiorum 
paulo  longius  quam  natura  vellet  protulisse,  ut,  cum  ad 
ultimum  animo  contendissemus,  ibi  tamen  ubi  oporteret 
consisteremus.  "nihil  ignoveris."  immo  aliquid,  non 
omnia.  "  nihil  gratiae  concesseris."  immo  resistito 
gratiae  cum  officium  et  fides  postulabit.  "  misericordia 
commotus  ne  sis."  etiam,  in  dissolvenda  severitate ;  sed 
tamen  est  laus  aliqua  humanitatis.  "in  sententia  per- 
maneto."  vero,  nisi  sententiam  sententia  aliqua  vicerit 
melior. 

Cic.  Mur.  31.  64  f. 

{Death  of  Tiberius  Gracchus) 

tum  P.  Scipio  Nasica,  eius  qui  optimus  vir  a  senatu 

iudicatus  erat,  nepos,  eius  qui  censor  porticus  in  Capi- 

tolio  fecerat  filius,  pronepos  autem  Cn.   Scipionis  cele- 

berrimi    viri    P.  Africani  patrui,  privatusque  et  togatus, 

cum    esset  consobrinus  Ti.  Gracchi  patriam  cognationi 

praeferens,    et    quidquid    publice    salutare    non     esset 

privatim   alienum    existimans    (ob   eas    virtutes    primus 

omnium    absens    pontifex  maximus  factus   est),  circum- 

data    laevo    brachio    togae    lacinia    Capitolii     summis 

gradibus  insistens  hortatus  est  qui  salvam  vellent  rem 

publicam  se  sequerentur.     tum   senatus  atque  equestris 

ordinis  pars  melior  et  maior,  et  intacta  perniciosis  con- 

siliis  plebs  inruere  in   Gracchum  stantem  in  area  cum 

catervis   suis   et   concientem   paene   totius    Italiae    fre- 

quentiam.      is    fugiens    decurrensque    clivo   Capitolino 

fragmine     subsellii     ictus     vitam,    quam     gloriosissime 

degere    potuerat,  immatura  morte  finivit.     hoc    initium 

in    urbe    Roma    civilis    sanguinis  gladiorumque  impuni- 

tatis    fuit.     inde    ius    vi    obrutum    potentiorque  habitus 

prior   discordiaeque    civium  antea   condicionibus  sanari 

solitae  ferro  diiudicatae  bellaque    non    causis    inita   sed 

prout  eorum  merces  fuit. 

Velleius  Paterculus,  2.  3.  1-3. 

{Clodius  contrasted  with  earlier  dcmagogues) 

Ti.   Gracchus  convellit  statum  civitatis,  qua  gravitate 

vir,  qua  eloquentia,  qua  dignitate !  nihil  ut  a  patris  avique 

Africani  praestabili  insignique  virtute  praeterquam  quod 

a  senatu  desciverat,  deflexisset.     secutus  est  C.  Gracchus, 

quo  ingenio,  qua  eloquentia,  quanta  vi,  quanta  gravitate 

dicendi !     ut    dolerent    boni    non  illa   tanta  ornamenta 

ad    meliorem    mentem    voluntatemque    esse   conversa. 

ipse  L.  Saturninus  ita  fuit  effrenatus  et  paene  demens 

ut  actor  esset  egregius   et  ad   animos   imperitorum  ex- 

citandos  inflammandosque  perfectus.     nam  quid  ego  de 

P.    Sulpicio    loquar?    cuius    tanta    in    dicendo  gravitas, 

tanta   iucunditas,    tanta    brevitas    fuit,  ut    posset  vel  ut 

prudentes  errarent    vel    ut    boni   minus    bene    sentirent 

perficere    dicendo.     cum    his    conflictari    et    pro  salute 

patriae  cotidie  dimicare  erat  omnino  illis  qui  tum  rem 

publicam     gubernabant    molestum  ;    sed    habebat    ea 

molestia  quandam  tamen  dignitatem.     hic  vero  de  quo 

ego    ipse    tam    multa    nunc    dico,    pro    di    immortales, 

quid    est,   quid    valet,   quid    adfert,  ut    tanta    civitas    si 

cadet, — quod  di  omen  obruant ! — a  viro  tamen  confecta 

videatur  ? 

Cic.  de  har.  resp.  19.  41-20.  42. 

quam  ubi  ab  re  tanto  impetu  acta  sollicitudinem 
curamque  hominum  animadvertit,  advocata  contione 
ita  de  aetate  sua,  imperioque  mandato,  et  bello  quod 
gerundum  esset,  magno  elatoque  animo  disseruit,  ut 
ardorem  eum,  qui  resederat,  excitaret  rursus  novaretque 
et  impleret  homines  certioris  spei  quam  quantam  fides 
promissi  humani  aut  ratio  ex  fiducia  rerum  subicere 
solet.  fuit  enim  Scipio  non  veris  tantum  virtutibus 
mirabilis,  sed  arte  quoque  quadam  ab  iuventa  in  osten- 
tationem  earum  compositus,  pleraque  apud  multitu- 
dinem  aut  per  nocturnas  visas  species  aut  velut 
divinitus  mente  monita  agens,  sive  et  ipse  capti 
quadam  superstitione  animi,  sive  ut  imperia  consiliaque 
velut  sorte  oraculi  missa  sine  cunctatione  exsequerentur. 

Liv.  26.  19.  1-4. 

M.  CATO  S.  D.  M.  CICERONI  IMP. 

quod  et  res  publica  me  et  nostra  amicitia  hortatur, 
libenter  facio,  ut  tuam  virtutem  innocentiam  diligentiam, 
cognitam  in  maximis  rebus  domi  togati,  armati  foris 
pari  industria  administrari  gaudeam.  itaque  quod  pro 
meo  iudicio  facere  potui,  ut  innocentia  consilioque  tuo 
defensam  provinciam,  servatum  Ariobarzanis  cum  ipso 
rege  regnum,  sociorum  revocatam  ad  studium  imperii 
nostri  voluntatem  sententia  mea  et  decreto  laudarem, 
feci.  supplicationem  decretam,  si  tu,  qua  in  re  nihil 
fortuito,  sed  summa  tua  ratione  et  continentia  rei 
publicae  provisum  est,  dis  immortalibus  gratulari  nos 
quam  tibi  referre  acceptum  mavis,  gaudeo.  quod  si 
triumphi  praerogativam  putas  supplicationem  et  idcirco 
casum  potius  quam  te  laudari  mavis,  neque  supplica- 
tionem  sequitur  semper  triumphus  et  triumpho  multo 
clarius  est  senatum  iudicare  potius  mansuetudine  et 
innocentia  imperatoris  provinciam  quam  vi  militum  aut 
benignitate  deorum  retentam  atque  conservatam  esse; 
quod  ego  mea  sententia  censebam.  atque  haec  ego 
idcirco  ad  te  contra  consuetudinem  meam  pluribus 
scripsi  ut,  quod  maxime  volo,  existimes  me  laborare  ut 
tibi  persuadeam  me  et  voluisse  de  tua  maiestate  quod 
amplissimum  sum  arbitratus  et  quod  tu  maluisti  factum 
esse  gaudere.  vale  et  nos  dilige  et  instituto  itinere 
severitatem  diligentiamque  sociis  et  rei  publicae  praesta. 

Cato  in  Cic.  fam.  15.  5. 

M.  CICERO  S.  D.  M.  CATONI. 

"laetus  sum  laudari  me,"  inquit  Hector  opinor,  apud 
Naevium,  "  abs  te,  pater,  a  laudato  viro."  ea  est  enim 
profecto  iucunda  laus  quae  ab  iis  proficiscitur  qui  ipsi  in 
laude  vixerunt.  ego  vero  vel  gratulatione  litterarum 
tuarum  vel  testimoniis  sententiae  dictae  nihil  est  quod 
me  non  assecutum  putem,  idque  mihi  cum  amplissimum 
tum  gratissimum  est,  te  libenter  amicitiae  dedisse  quod 
liquido  veritati  dares.  et  si  non  modo  omnes  verum 
etiam  multi  Catones  essent  in  civitate  nostra,  in  qua 
unum  exstitisse  mirabile  est,  quem  ego  currum  aut  quam 
lauream  cum  tua  laudatione  conferrem  ?  nam  ad  meum 
sensum  et  ad  illud  sincerum  ac  subtile  iudicium,  nihil 
potest  esse  laudabilius  quam  ea  tua  oratio,  quae  est  ad 
me  perscripta  a  meis  necessariis.  sed  causam  meae 
voluntatis — non  enim  dicam  cupiditatis — exposui  tibi 
superioribus  litteris ;  quae  etiamsi  parum  iusta  tibi  visa 
est,  hanc  tamen  habet  rationem,  non  ut  nimis  concu- 
piscendus  honos,  sed  tamen  si  deferatur  a  senatu  minime 
aspernandus  esse  videatur.  spero  autem  illum  ordinem 
pro  meis  ob  rem  publicam  susceptis  laboribus  me  non 
indignum  honore,  usitato  praesertim,  existimaturum. 

Cic.  fam.  15.  6.  1  f. 

{Jugurtha  is  besieging  Adherbal  in  spite  of  a  protest  from 
Rome.     The  scnate  does  not  send  an  army) 

legantur  tamen  in  Africam  maiores  natu  nobiles, 
amplis  honoribus  usi.  in  quis  fuit  M.  Scaurus,  de  quo 
supra  memoravimus,  consularis  et  tum  senatus  princeps. 
ei,  quod  res  in  invidia  erat,  simul  et  ab  Numidis  obse- 
crati,  triduo  navem  ascendere.  dein  brevi  Uticam 
adpulsi  litteras  ad  Jugurtham  mittunt :  quam  ocissume 
ad  provinciam  adcedat,  seque  ad  eum  ab  senatu  missos. 
ille  ubi  accepit  homines  claros,  quorum  auctoritatem 
Romae  pollere  audiverat,  contra  inceptum  suum  venisse, 
primo  commotus  metu  atque  lubidine  divorsus  agita- 
batur.  timebat  iram  senatus  ni  paruisset  legatis ;  porro 
animus  cupidine  caecus  ad  inceptum  scelus  rapiebatur. 
vicit  tamen  in  avido  ingenio  pravom  consilium.  igitur 
exercitu  circumdato  summa  vi  Cirtam  inrumpere  nititur, 
maxume  sperans  diducta  manu  hostium  aut  vi  aut  dolis 
sese  casum  victoriae  inventurum.  quod  ubi  secus  pro- 
cedit  neque  quod  intenderat  efficere  potest,  ut  prius 
quam  legatos  conveniret,  Adherbalis  potiretur,  ne  amplius 
morando  Scaurum,  quem  plurumum  metuebat,  incen- 
deret,  cum  paucis  equitibus  in  provinciam  venit.  ac 
tametsi  senati  verbis  graves  minae  nuntiabantur  quod  ab 
oppugnatione  non  desisteret,  multa  tamen  oratione  con- 
snmpta  legati  frustra  discessere. 

Sall.  Jug.  25.  4- 11. 

atque  hoc  quidem  omnes  mortales  sic  habent :  ex- 
ternas  commoditates,  vineta  segetes  oliveta  ubertatem 
frugum  et  fructuum,  omnem  denique  commoditatem 
prosperitatemque  vitae  a  dis  se  habere  ;  virtutem  autem 
nemo  umquam  acceptam  deo  rettulit.  nimirum  recte ; 
propter  virtutem  enim  iure  laudamur  et  in  virtute  recte 
gloriamur ;  quod  non  contingeret  si  id  donum  a  deo  non 
a  nobis  haberemus.  at  vero  aut  honoribus  aucti  aut  re 
familiari  aut  si  aliud  quippiam  nacti  sumus  fortuiti  boni 
aut  depulimus  mali,  tum  dis  gratias  agimus,  tum  nihil 
nostrae  laudi  adsumptum  arbitramur.  num  quis  quod 
bonus  vir  esset  gratias  dis  egit  umquam  ?  at  quod 
dives,  quod  honoratus,  quod  incolumis.  Iovemque  optu- 
mum  et  maxumum  ob  eas  res  appellant,  non  quod  nos 
iustos  temperatos  sapientes  efficiat,  sed  quod  salvos 
incolumis  opulentos  copiosos.  neque  Herculi  quisquam 
decumam  vovit  umquam  si  sapiens  factus  esset.  quam- 
quam  Pythagoras  cum  in  geometria  quiddam  novi 
invenisset,  Musis  bovem  immolasse  dicitur;  sed  id 
quidem  non  credo,  quoniam  ille  ne  Apollini  quidem 
Delio  hostiam  immolare  voluit,  ne  aram  sanguine 
aspergeret. 

Cic.  nat.  deor.  3.  36.  86-88. 

LXXVIII 

(Hannibal  addresses  his  men.    218  B.c.) 

nec  quam  magni  nominis  bellum  est,  tam  difficilem 
existimaritis  victoriam  fore ;  saepe  et  contemptus  hostis 
cruentum  certamen  edidit  et  incliti  populi  regesque 
perlevi  momento  victi  sunt.  nam  dempto  hoc  uno 
fulgore  nominis  Romani,  quid  est  cur  illi  vobis  com- 
parandi  sint  ?  ut  viginti  annorum  militiam  vestram  cum 
illa  virtute,  cum  illa  fortuna,  taceam,  ab  Herculis  colum- 
nis,  ab  Oceano  terminisque  ultimis  terrarum  per  tot 
ferocissimos  Hispaniae  et  Galliae  populos  vincentes  huc 
pervenistis ;  pugnabitis  cum  exercitu  tirone  hac  ipsa 
aestate  caeso  victo  circumsesso  a  Gallis,  ignoto  adhuc 
duci  suo  ignorantique  ducem.  an  me  in  praetorio  patris, 
clarissimi  imperatoris,  prope  natum,  certe  eductum, 
domitorem  Hispaniae  Galliaeque,  victorem  eundem  non 
Alpinarum  modo  gentium  sed  ipsarum,  quod  multo 
maius  est,  Alpium,  cum  semestri  hoc  conferam  duce, 
desertore  exercitus  sui?  cui  si  quis  demptis  signis 
Poenos  Romanosque  hodie  ostendat,  ignoraturum  cer- 
tum  habeo  utrius  exercitus  sit  consul.  non  ego  illud 
parvi  aestimo,  milites,  quod  nemo  est  vestrum  cuius  non 
ante  oculos  ipse  saepe  militare  aliquod  ediderim  facinus, 
cui  non  idem  ego  virtutis  spectator  ac  testis  notata  tem- 
poribus  locisque  referre  sua  possim  decora.  cum 
laudatis  a  me  miliens  donatisque,  alumnus  prius  omnium 
vestrum  quam  imperator,  procedam  in  aciem  adversus 
ignotos  inter  se  ignorantesque.  .  .  .  inferimus  bellum 
infestisque  signis  descendimus  in  Italiam  tanto  audacius 
fortiusque  pugnaturi  quam  hostis,  quanto  maior  spes 
maior  est  animus  inferentis  vim  quam  arcentis. 

(The  citizens  are  to  vote  on   the  question  of  Cicerds  recall 

from  exile) 

princeps  rogationis,  vir  mihi  amicissimus,  Q.  Fabricius, 

templum  aliquanto  ante    lucem   occupavit.     quietus    eo 

die  Sestius,  is  qui  est  de  vi  reus ;  actor  hic  defensorque 

causae  meae  nihil  progreditur,    consilia  expectat   inimi- 

corum  meorum.     quid  ?    illi  quorum  consilio  P.  Sestius 

in  iudicium  vocatur,  quo  se  pacto  gerunt?     cum  forum, 

comitium,    curiam,   multa   de  nocte  armatis    hominibus 

ac     servis     plerisque    occupavissent,     impetum    faciunt 

in    Fabricium,    manus    adferunt,    occidunt    non    nullos, 

volnerant  multos.      venientem  in  forum  virum  optimum 

et    constantissimum,     M.     Cispium,     tribunum    plebis, 

vi  depellunt,   caedem  in   foro  maximam  faciunt  univer- 

sique    destrictis    gladiis    et    cruentis    in    omnibus    fori 

partibus    fratrem    meum,    virum    optimum,   fortissimum, 

meique  amantissimum,  oculis  quaerebant  voce  poscebant. 

quorum  ille  telis  libenter  in  tanto  luctu  ac  desiderio  mei 

non   repugnandi    sed    moriendi  causa   corpus  obtulisset 

suum,  nisi  suam  vitam  ad  spem  mei  reditus  reservasset. 

subiit  tamen  vim  illam  nefariam  consceleratorum  latronum 

et,  cum  ad  fratris  salutem  a  populo  Romano  deprecandam 

venisset,  pulsus  e  rostris  in  comitio  iacuit  seque  servorum 

et   libertorum    corporibus    obtexit  vitamque    tum    suam 

noctis  et  fugae  praesidio  non  iuris  iudiciorumque  defendit. 

meministis    tum,     iudices,    corporibus    civium    Tiberim 

compleri,     cloacas    refarciri,    e     foro     spongiis     effingi 

sanguinem. 

Cic.  pro.  Sest.  35.  75  ff. 

opperiebatur     Otho      nuntium     pugnae    nequaquam 
trepidus  et  consilii  certus.     maesta  primum   fama   dein 
profugi  e  proelio  perditas  res  patefaciunt.     non  expectavit 
militum    ardor    vocem     imperatoris ;     bonum     haberet 
animum  iubebant :  superesse  adhuc  novas  vires  et  ipsos 
extrema  passuros  ausurosque.     neque  erat  adulatio  :  lre 
in  aciem,  excitare  partium  fortunam   furore  quodam  et 
instinctu    flagrabant.      qui    procul    adstiterant    tendere 
manus  et  proximi  prensare  genua,  promptissimo  Plotio 
Firmo.      is   praetorii    praefectus    identidem   orabat   ne 
fidissimum  exercitum,  ne  optime  meritos  milites  desereret. 
maiore  animo  tolerari  adversa  quam  relinqui ;  fortes  et 
strenuos  etiam  contra   fortunam   insistere    spei,  timidos 
et  ignavos  ad  desperationem  formidine  properare.     quas 
inter   voces   ut   flexerat   vultum   aut  induraverat   Otho, 
clamor   et   gemitus.     nec  praetoriani   tantum,    proprius 
Othonis  miles,  sed  praemissi  e  Moesia  eandem  obstina- 
tionem  adventantis  exercitus,  legiones  Aquileiam  ingressas 
nuntiabant,  ut  nemo  dubitet  potuisse   renovari   bellum 
atrox,  lugubre,  incertum  victis  et  victoribus.     ipse  aversus 
a  consiliis  belli  "hunc"  inquit  "animum,  hanc  virtutem 
vestram  ultra  periculis  obicere  nimis  grande  vitae  meae 
pretium   puto.      quanto   plus   spei   ostenditis   si   vivere 
placeret,    tanto   pulchrior   mors   erit.     experti  in  vicem 
sumus    ego    ac   fortuna.      nec    tempus   computaventis : 
difficilius  est  temperare  felicitati  qua  te  non  putes  diu 
usurum."  Tac  ^  2  46  f 

( The  Romans  liave  entcred  in  the  night  the  outlying  part 
of  Syracuse  called  Epipolae} 

sub  lucem  Hexapylo  effracto  Marcellus  omnibus  copiis 

urbem  ingressus  excitavit  convertitque  omnes  ad  arma 

capienda  opemque,  si  qua  possent,  iam  captae  prope  urbi 

ferendam.     Epicydes  ab  Insula,  quam  ipsi  Nason  vocant, 

citato  profectus  agmine  haud  dubius   quin  paucos   per 

neglegentiam  custodum  transgressos  murum   expulsurus 

foret,  occurrentibus  pavidis  tumultum  augere  eos  dictitans 

et  maiora  ac  terribiliora  vero  adferre,  postquam  conspexit 

omnia  circa  Epipolas  armis  conpleta,   lacessito   tantum 

hoste    paucis    missilibus    retro    in    Achradinam    agmen 

convertit,    non     tam     vim     multitudinemque    hostium 

metuens  quam   ne  qua  intestina  fraus   per  occasionem 

oreretur  clausasque    inter   tumultum    Achradinae   atque 

Insulae  inveniret  portas.     Marcellus  ut  moenia  ingressus 

ex  superioribus  locis  urbem  omnium  ferme  illa  tempestate 

pulcherrimam  subiectam  oculis  vidit,  inlacrimasse  dicitur 

partim    gaudio   tantae    perpetratae   rei,    partim    vetusta 

gloria   urbis.      Atheniensium   classes   demersae   et  duo 

ingentes  exercitus  cum  duobus  clarissimis  ducibus  deleti 

occurrebant  et  tot  bella  cum  Carthaginiensibus  tanto  cum 

discrimine   gesta,    tot    tam    opulenti   tyranni   regesque, 

praeter  ceteros  Hiero  cum  recentissimae  memoriae  rex, 

tum  ante  omnia  quae  virtus  ei  fortunaque  sua  dederat, 

beneficiis    in    populum     Romanum     insignis :    ea   cum 

universa  occurrerent  animo  subiretque  cogitatio  iam  illa 

momento    horae    arsura  omnia    et    ad  cineres    reditura, 

priusquam     signa     Achradinam     admoveret     praemittit 

Syracusanos  quijntra  praesidia  Romana,  ut  ante  dictum 

est,    fuerant,    ut    adloquio    leni    inpellerent   hostes   ad 

dedendam  urbem.  Liv.  25.  24.  7fif. 

auspicia    vero   vestra    quam    constant !     quae  quidem 

nunc  a   Romanis  auguribus    ignorantur   (bona  hoc   tua 

venia  dixerim),  a  Cilicibus,   Pamphyliis,   Pisidis,  Lyciis 

tenentur.     nam  quid  ego  hospitem  nostrum,  clarissumum 

atque  optumum  virum,  Deiotarum  regem,  commemorem  ? 

qui    nihil   umquam    nisi    auspicato   gerit.     qui   cum    ex 

itinere  quodam  proposito  et  constituto  revertisset  aquilae 

admonitus  volatu,  conclave  illud  ubi  erat  mansurus,  si 

ire    perrexisset,    proxima   nocte    corruit.     itaque,    ut   ex 

ipso  audiebam,  persaepe  revertit  ex  itinere  cum  iam  pro- 

gressus    esset    multorum    dierum   viam.      cuius   quidem 

hoc    praeclarissumum   est  quod  posteaquam  a   Caesare 

tetrarchia  et   regno   pecuniaque  multatus  est,    negat    se 

tamen  eorum  auspiciorum  quae  sibi  ad  Pompeium  pro- 

ficiscenti   secunda   evenerint   paenitere.      senatus   enim 

auctoritatem  et  populi  Romani  libertatem  atque  imperii 

dignitatem  suis  armis  esse  defensam,  sibique  eas  aves 

quibus  auctoribus  officium  et  fidem  secutus  esset  bene 

consuluisse  ;  antiquiorem  enim  sibi  fuisse  possessionibus 

suis  gloriam.     ille  mihi  videtur  igitur  vere  augurari.    nam 

nostri    quidem    magistratus    auspiciis    utuntur   coactis ; 

necesse  est  enim  offa  obiecta  cadere  frustum  ex  pulli  ore 

cum  pascitur. 

Cic.  de  div.  i.  15.  25-27 

LXXXIII 

(Cato  the  Elder  is  speaki?ig) 

saepe  me  querentem  de  feminarum,  saepe  de  virorum, 

nec    de    privatorum    modo,   sed    etiam    magistratuum, 

sumptibus  audistis,  diversisque  duobus  vitiis,  avaritia  et 

luxuria,  civitatem  laborare,   quae    pestes    omnia    magna 

imperia  everterunt.     haec  ego  quo  melior  laetiorque  in 

dies  fortuna   rei   publicae  est    imperiumque  crescit — et 

iam    in    Graeciam    Asiamque    transcendimus    omnibus 

libidinum  inlecebris  repletas  et  regias  etiam  adtrectamus 

gazas — eo  plus  horreo  ne  illae  magis  res  nos  ceperint 

quam  nos  illas.     infesta,  mihi  credite,  signa  ab  Syracusis 

inlata  sunt  huic  urbi.      iam  nimis  multos  audio  Corinthi 

et    Athenarum    ornamenta    laudantes    mirantesque    et 

antefixa  fictilia  deorum  Romanorum  ridentes.     ego  hos 

malo  propitios  deos,  et  ita  spero  futuros  si  in  suis  manere 

sedibus    patiemur.       patrum    nostrorum    memoria    per 

legatum  Cineam  Pyrrhus  non  virorum  modo  sed  etiam 

mulierum  animos  donis  temptavit.     nondum  lex  Oppia 

ad    coercendam    luxuriam    muliebrem    lata  erat ;  tamen 

nulla   accepit.     quam   causam   fuisse  censetis?     eadem 

fuit  quae  maioribus  nostris  nihil  de  hac   re  lege  sanci- 

undi :  nulla   erat    luxuria    quae  coerceretur.     sicut  ante 

morbos  necesse  est  cognitos  esse  quam  remedia  eorum, 

sic    cupiditates  prius    natae   sunt    quam    leges    quae  iis 

modum    facerent.       quid    legem    Liciniam    excitavit   de 

quingentis    iugeribus    nisi  ingens  cupido  agros  continu- 

andi? 

Liv.  34.  4.  1-9. 

LXXXIV 
(46   B.C.) 

CICERO  S.  D.  CORNIFICIO  COLLEGAE. 

grata  mihi  vehementer  est  memoria  nostri  tua  quam 
significasti  litteris ;  quam  ut  conserves,  non  quo  de  tua 
constantia  dubitem  sed  quia  mos  est  ita  rogandi,  rogo. 
ex  Syria  nobis  tumultuosiora  quaedam  nuntiata  sunt ; 
quae  quia  tibi  sunt  propiora  quam  nobis,  tua  me  causa 
magis  movent  quam  mea.  Romae  summum  otium 
est,  sed  ita  ut  malis  salubre  aliquod  et  honestum 
negotium.  quod  spero  fore ;  video  id  curae  esse 
Caesari.  me  scito  dum  tu  absis,  quasi  occasionem 
quandam  et  licentiam  nactum,  scribere  audacius ;  et 
cetera  quidem  fortasse  quae  etiam  tu  concederes,  sed 
proxime  scripsi  de  optimo  genere  dicendi,  in  quo  saepe 
suspicatus  sum  te  a  iudicio  nostro,  sic  scilicet  ut  doctum 
hominem  ab  non  indocto,  paullum  dissidere :  huic  tu 
libro  maxime  velim  ex  animo,  si  minus,  gratiae  causa 
suffragere.  dicam  tuis  ut  eum,  si  velint,  describant  ad 
teque  mittant.  puto  enim,  etiamsi  rem  minus  probabis, 
tamen  in  ista  solitudine  quicquid  a  me  profectum  sit 
iucundum  tibi  fore. 

Cic./am.  12.  17.  1  f. 

Fiavus  ad  Romanum  imperatorem  venit.  rem  se  ait 
magnam  incohasse,  ad  quam  perficiendam  ipsius  Gracchi 
opera  opus  esse.  omnium  populorum  praetoribus  qui 
ad  Poenum  in  illo  communi  Italiae  motu  descissent, 
persuasisse  ut  redirent  in  amicitiam  Romanorum,  quando 
res  quoque  Romana,  quae  prope  exitium  clade  Cannensi 
venisset,  in  dies  melior  atque  auctior  fieret,  Hannibalis 
vis  senesceret  ac  prope  ad  nihilum  venisset.  veteri 
delicto  haud  inplacabiles  fore  Romanos.  nullam  um- 
quam  gentem  magis  exorabilem  promptioremque  veniae 
dandae  fuisse.  quotiens  rebellioni  etiam  maiorum 
suorum  ignotum  !  haec  ab  sese  dicta ;  ceterum  ab  ipso 
Graccho  eadem  haec  audire  malle  eos  praesentisque 
contingere  dextram  et  id  pignus  fidei  secum  ferre. 
locum  se  concilio  iis  dixisse  a  conspectu  amotum  haud 
procul  castris  Romanis ;  ibi  paucis  verbis  transigi  rem 
posse,  ut  omne  nomen  Lucanum  in  fide  ac  societate 
Romana  sit.  Gracchus  fraudem  et  sermoni  et  rei  abesse 
ratus  ac  similitudine  veri  captus  cum  lictoribus  ac  turma 
equitum  e  castris  profectus  duce  hospite  in  insidias 
praecipitatur.  hostes  subito  exorti  et,  ne  dubia  proditio 
esset,  Flavus  iis  se  adiungit.  tela  undique  in  Gracchum 
atque  equites  coniciuntur. 

Liv.  25.  16.  9-16. 

LXXXVI 

(Continuation) 

Gracchus  ex  equo  desilit ;  idem  ceteros  facere  iubet 
hortaturque  ut  quod  unum  reliquum  fortuna  fecerit  id 
cohonestent  virtute.  reliquum  autem  quid  esse  paucis  a 
multitudine  in  valle  silva  ac  montibus  saepta  circumventis 
praeter  mortem  ?  id  referre  utrum  praebentes  corpora 
pecorum  modo  inulti  trucidentur,  an  toti  a  patiendo 
exspectandoque  eventu  in  impetum  atque  iram  versi, 
agentes  audentesque,  perfusi  hostium  cruore,  inter  ex- 
spirantium  inimicorum  cumulata  armaque  et  corpora 
cadant.  Lucanum  proditorem  ac  transfugam  omnes 
peterent ;  qui  eam  victimam  prae  se  ad  inferos  misisset, 
eum  decus  eximium,  egregium  solacium  suae  morti 
inventurum.  inter  haec  dicta  paludamento  circa  laevum 
brachium  intorto — nam  ne  scuta  quidem  secum  extulerant 
— in  hostes  impetum  fecit.  maior  quam  pro  numero 
hominum  editur  pugna :  iaculis  maxime  aperta  corpora 
Romanorum,  et  cum  undique  ex  altioribus  locis  in  cavam 
vallem  coniectus  esset,  transfiguntur.  Gracchum  iam 
nudatum  praesidio  vivum  capere  Poeni  nituntur;  ceterum 
conspicatus  Lucanum  hospitem  inter  hostes,  adeo  infestus 
confertos  invasit  ut  parci  ei  sine  multorum  pernicie  non 
posset.  exanimem  eum  Mago  extemplo  ad  Hannibalem 
misit  ponique  cum  captis  simul  fascibus  ante  tribunal 
imperatoris  iussit. 

Liv.  25.  16.  17-24. 

LXXXVII 

{At  Astura  about  three  months  after  Tullids  death.     45  B.C.) 

quod  scribis  te  vereri  ne  et  gratia  et  auctoritas  nostra  hoc 
meo  maerore  minuatur,ego  quid  homines  aut  reprehendant 
aut  postulent  nescio.  nedoleam?  qui  potest?  neiaceam? 
quis  umquam  minus  ?  dum  tua  me  domus  levabat,  quis  a 
me  exclusus  est  .  .  .  ?  Asturam  sum  a  te  profectus  : 
legere  isti  laeti  qui  me  reprehendunt  tam  multa  non 
possunt  quam  ego  scripsi.  quam  bene  nihil  ad  rem  : 
sed  genus  scribendi  id  fuit  quod  nemo  abiecto  animo 
facere  posset.  triginta  dies  in  hortis  fui :  quis  aut 
congressum  meum  aut  facilitatem  sermonis  desideravit  ? 
nunc  ipsum  ea  lego,  ea  scribo,  ut  ii  qui  mecum  sunt 
difncilius  otium  ferant  quam  ego  laborem.  si  quis 
requirit  cur  Romae  non  sim  :  "  quia  discessus  est "  ;  cur 
non  sim  in  iis  meis  praediolis  quae  sunt  huius  temporis: 
"  quia  frequentiam  illam  non  facile  ferrem."  ibi  sum 
igitur  ubi  is  qui  optimas  Baias  habebat  quotannis  hoc 
tempus  consumere  solebat.  cum  Romam  venero,  nec 
vultu  nec  oratione  reprehendar.  hilaritatem  illam  qua 
hanc  tristitiam  temporum  condiebam,  in  perpetuum  amisi; 
constantia  et  firmitas  nec  animi  nec  orationis  requiretur. 
.  .  .  quod  quaeris  quam  diu  hic,  paucos  dies.  sed 
certum  non  habeo.  simul  ac  constituero,  ad  te  scribam, 
et  tu  ad  me  quam  diu  in  suburbano  sis  futurus.  quo  die 
ego  ad  te  haec  misi,  de  Pilia  et  Attica  mihi  quoque 
eadem  quae  scribjs  et  scribuntur  ct  nuntiantur. 

Cic.  Att.  12.  40.  2  f,  5. 

M.  Cicero  sub  adventum  triumvirorum  urbe  cesserat 
pro  certo  habens,  id  quod  erat,  non  magis  se  Antonio 
eripi  quam  Caesari  Cassium  et  Brutum  posse.  primo  in 
Tusculanum  fugerat,  inde  transversis  itineribus  in  For- 
mianum,  ut  ab  Caieta  navem  conscensurus  proficiscitur. 
unde  aliquoties  in  altum  provectum  cum  modo  venti 
adversi  rettulissent,  modo  ipse  iactationem  navis  caeco 
volvente  fluctu  pati  non  posset,  taedium  tandem  eum  et 
fugae  et  vitae  cepit,  regressusque  ad  superiorem  villam, 
quae  paulo  plus  mille  passibus  a  mari  abest,  "moriar" 
inquit  "  in  patria  saepe  servata."  satis  constat  servos 
fortiter  fideliterque  paratos  fuisse  ad  dimicandum  :  ipsum 
deponi  lecticam  et  quietos  pati  quod  sors  iniqua  cogeret 
iussisse.  prominenti  ex  lectica  praebentique  inmotam 
cervicem  caput  praecisum  est.  nec  satis  stolidae  crude- 
litati  militum  fuit ;  manus  quoque,  scripsisse  in  Antonium 
exprobrantes,  praeciderunt.  ita  relatum  caput  ad  Antonium 
iussuque  eius  inter  duas  manus  in  rostris  positum,  ubi 
ille  consul,  ubi  saepe  consularis,  ubi  eo  ipso  anno  adversus 
Antonium  quanta  nulla  umquam  humana  vox  cum 
admiratione  eloquentiae  auditus  fuerat.  vix  attollentes 
prae  lacrimis  oculos  homines  intueri  trucidata  membra 
civis  poterant. 

lAv.fr.  60. 

consuetudinis  magna  vis  est.  pernoctant  venatores  in 
nive  in  montibus,  uri  se  patiuntur  Indi,  pugiles  caestibus 
contusi  ne  ingemescunt  quidem.  sed  quid  hos,  quibus 
Olympiorum  victoria  consulatus  ille  antiquus  videtur  ? 
gladiatores,  aut  perditi  homines  aut  barbari,  quas  plagas 
perferunt !  quo  modo  illi  qui  bene  instituti  sunt  accipere 
plagam  malunt  quam  turpiter  vitare  !  quam  saepe  apparet 
nihil  eos  malle  quam  vel  domino  satis  facere  vel  populo  ! 
mittunt  etiam  volneribus  confecti  ad  dominos  qui  quae- 
rant  quid  velint ;  si  satis  iis  factum  sit,  se  velle  decum- 
bere.  quis  mediocris  gladiator  ingemuit,  quis  voltum 
mutavit  umquam  ?  quis  non  modo  stetit  verum  etiam 
decubuit  turpiter  ?  quis  cum  decubuisset,  ferrum  recipere 
iussus  collum  contraxit?  tantum  exercitatio  meditatio 
consuetudo  valet.     ergo  hoc  poterit 

Samnis,  spurcus  homo,  vita  illa  dignus  locoque, 

vir  natus  ad  gloriam  ullam  partem  animi  tam  mollem 
habebit  quam  non  meditatione  et  ratione  conroboret? 
crudele  gladiatorum  spectaculum  et  inhumanum  non 
nullis  videri  solet,  et  haud  scio  an  ita  sit,  ut  nunc  fit.  cum 
vero  sontes  ferro  depugnabant,  auribus  fortasse  multae, 
oculis  quidem  nulla  poterat  esse  fortior  contra  dolorem 
et  mortem  disciplina. 

Cic.  Tusc.  disp.  2.  17.  40  f. 

Romae  interim,  satis  iam  omnibus  ut  in  tali  re  ad 
tuendam  arcem  compositis,  turba  seniorum  domos 
regressi  adventum  hostium  obstinato  ad  mortem  animo 
exspectabant.  qui  eorum  curules  gesserant  magistratus, 
ut  in  fortunae  pristinae  honorumque  ac  virtutis  insignibus 
morerentur,  quae  augustissima  vestis  est  tensas  ducentibus 
triumphantibusve,  ea  vestiti  medio  aedium  eburneis  sellis 
sedere.  Galli  et  quia  interposita  nocte  a  contentione 
pugnae  remiserant  animos  et  quod  nec  in  acie  ancipiti 
usquam  certaverant  proelio  nec  tum  impetu  aut  vi 
capiebant  urbem,  sine  ira  sine  ardore  animorum  ingressi 
postero  die  urbem  patente  Collina  porta,  in  forum 
perveniunt  circumferentes  oculos  ad  templa  deum 
arcemque  solam  belli  speciem  tenentem.  .  .  .  ubi  eos 
plebis  aedificiis  obseratis,  patentibus  atriis  principum, 
maior  prope  cunctatio  tenebat  aperta  quam  clausa 
invadendi  :  adeo  haud  secus  quam  venerabundi  intue- 
bantur  in  aedium  vestibulis  sedentes  viros  praeter 
ornatum  habitumque  humano  augustiorem  maiestate 
etiam,  quam  vultus  gravitasque  oris  prae  se  ferebat, 
simillimos  dis.  ad  eos  velut  ad  simulacra  versi  cum 
starent,  M.  Papirius,  unus  ex  iis,  dicitur  Gallo,  barbam 
suam,  ut  tum  omnibus  promissa  erat,  permulcenti, 
scipione  eburneo  in  caput  incusso  iram  movisse,  atque 
ab  eo  initium  caedis  ortum,  ceteros  in  sedibus  suis 
trucidatos ;  post  principum  caedem  nulli  deinde 
mortalium  parci,  diripi  tecta,  exhaustis  inici  ignes. 

Liv.  5.  41,  omitting  §  3. 

CICERO  S.  D.  CORNIFICIO  COLLEGAE. 

quod  extremum  fuit  in  ea  epistola  quam  a  te  proxime 
accepi,  ad  id  primum  respondebo ;  animum  advorti 
enim  hoc  vos  magnos  oratores  facere  nonnumquam. 
epistolas  requiris  meas ;  ego  autem  numquam  cum  mihi 
denuntiatum  esset  a  tuis  ire  aliquem  non  dedi.  quod 
mihi  videor  ex  tuis  litteris  intellegere,  te  nihil  com- 
missurum  esse  temere  nec  ante  quam  scisses  quo  iste 
nescio  qui  Caecilius  Bassus  erumperet,  quicquam  certi 
constituturum,  id  ego  et  speraram  prudentia  tua  fretus  et  ut 
confiderem  fecerunt  tuae  gratissimae  mihi  litterae ;  idque 
ut  facias  quam  saepissime,  ut  et  quid  tu  agas  et  quid 
agatur  scire  possim  et  etiam  quid  acturus  sis,  valde  te 
rogo.  etsi  periniquo  patiebar  animo  te  a  me  digredi, 
tamen  eo  tempore  me  consolabar  quod  et  in  summum 
otium  te  ire  arbitrabar  et  ab  impendentibus  magnis 
negotiis  discedere.  utrumque  contra  accidit.  istic  enim 
bellum  est  exortum,  hic  pax  consecuta ;  sed  tamen  eius 
modi  pax  in  qua  si  adesses  multa  te  non  delectarent,  ea 
tamen  quae  ne  ipsum  Caesarem  quidem  delectant. 
bellorum  enim  civilium  ii  semper  exitus  sunt  ut  non  ea 
solum  fiant  quae  velit  victor,  sed  etiam  ut  iis  mos 
gerendus  sit  quibus  adiutoribus  sit  parta  victoria. 

Cic.  fam.  12.  18.  1-2. 

Axio  admiranti  "  certe  nosti,"  inquam,  "  materterae 
meae  fundum,  in  Sabinis  qui  est  ad  quartum  vicesimum 
lapidem  via  Salaria  a  Roma."  "quidni?"  inquit,  "  ubi 
aestate  diem  meridie  dividere  soleam,  cum  eo  Reate  ex 
urbe,  aut  cum  inde  venio  hieme,  noctu  ponere  castra." 
"atqui  in  hac  villa  qui  est  ornithon,  ex  eo  uno  quinque 
milia  scio  venisse  turdorum  denariis  ternis,  ut  sexaginta 
milia  ea  pars  reddiderit  eo  anno  villae,  bis  tantum  quam 
tuus  fundus  ducentum  iugerum  Reate  reddit."  "  quid  ? 
sexaginta,"  inquit  Axius,  "  sexaginta,  sexaginta  ?  derides." 
"sexaginta,"  inquam.  "sed  ad  hunc  bolum  ut  pervenias, 
opus  erit  tibi  aut  epulum  aut  triumphus  alicuius,  ut  tunc 
fuit  Scipionis  Metelli,  aut  collegiorum  cenae,  quae  nunc 
innumerabiles  excandefaciunt  annonam  macelli.  reliquis 
annis  omnibus  et  hanc  exspectabis  summam  et,  spero, 
non  tibi  decoquet  ornithon.  neque  hoc  accidit  his 
moribus  nisi  raro,  ut  decipiaris.  quotus  quisque  enim  est 
annus,  quo  non  videas  epulum  aut  triumphum  aut  collegia 
epulari  ? "  "  sed  propter  luxuriam,"  inquit,  "  quodam 
modo  epulum  cotidianum  est  intra  ianuas  Romae." 

Varro  r.r.  3.  2.  14- 16. 

"...  sed,  ut  ad  rem  redeam,  non  sum  tanto  ego," 
inquit,  "  ingenio,  quanto  Themistocles  fuit,  ut  oblivionis 
artem  quam  memoriae  malim ;  gratiamque  habeo 
Simonidi  illi  Cio,  quem  primum  ferunt  artem  memoriae 
protulisse.  dicunt  enim  cum  cenaret  Crannone  in 
Thessalia  Simonides  apud  Scopam  fortunatum  hominem 
et  nobilem  cecinissetque  id  carmen  quod  in  eum 
scripsisset,  in  quo  multa  ornandi  causa  poetarum  more 
in  Castorem  scripta  et  Pollucem  fuissent,  nimis  illum 
sordide  Simonidi  dixisse  se  dimidium  eius  ei  quod  pactus 
esset  pro  illo  carmine  daturum ;  reliquum  a  suis 
Tyndaridis,  quos  aeque  laudasset,  peteret  si  ei  videretur. 
paulo  post  esse  ferunt  nuntiatum  Simonidi  ut  prodiret ; 
iuvenes  stare  ad  ianuam  duo  quosdam  qui  eum  magno 
opere  vocarent ;  surrexisse  illum,  prodisse,  vidisse 
neminem.  hoc  interim  spatio  conclave  illud  ubi 
epularetur  Scopas  concidisse ;  ea  ruina  ipsum  cum 
cognatis  oppressum  suis  interisse  :  quos  cum  humare 
vellent  sui  neque  possent  obtritos  internoscere  ullo 
modo,  Simonides  dicitur  ex  eo  quod  meminisset  quo 
eorum  loco  quisque  cubuisset,  demonstrator  unius 
cuiusque  sepeliendi  fuisse ;  hac  tum  re  admonitus 
invenisse  fertur  ordinem  esse  maxime  qui  memoriae 
lumen  adferret." 

Cic.  de  or.  2.  86.  351-3. 

si  privati  tantum  modo  ad  suadendum  dissuaden- 
dumque  id  quod  ab  nobis  rogatur  processissent,  ego 
quoque,  cum  satis  dictum  pro  utraque  parte  existimarem, 
tacitus  suffragia  vestra  exspectassem.  nunc  cum  vir 
gravissimus,  consul  M.  Porcius,  non  auctoritate  solum, 
quae  tacita  satis  momenti  habuisset,  sed  oratione  etiam 
longa  et  accurata  insectatus  sit  rogationem  nostram, 
necesse  est  paucis  respondere.  qui  tamen  plura  verba  in 
castigandis  matronis  quam  in  rogatione  nostra  dissua- 
denda  consumpsit,  et  quidem  ut  in  dubio  poneret  utrum 
id  quod  reprenderet  matronae  sua  sponte  an  nobis 
auctoribus  fecissent.  rem  defendam,  non  nos,  in  quos 
iecit  magis  hoc  consul  verbo  tenus  quam  ut  re  insimu- 
laret.  coetum  et  seditionem  et  interdum  secessionem 
muliebrem  appellavit  quod  matronae  in  publico  vos 
rogassent  ut  legem  in  se  latam  per  bellum  temporibus 
duris  in  pace  et  florenti  ac  beata  re  publica  abrogaretis. 
verba  magna  quae  rei  augendae  causa  conquirantur  et 
haec  et  alia  esse  scio,  et  M.  Catonem  oratorem  non 
solum  gravem  sed  interdum  etiam  trucem  esse  scimus 
omnes,  cum  ingenio  sit  mitis.  nam  quid  tandem  novi 
matronae  fecerunt  quod  frequentes  in  causa  ad  se  per- 
tinente  in  publicum  processerunt  ?  numquam  ante  hoc 
tempus  in  publico  apparuerunt?  tuas  adversus  te 
Origines  revolvam.  accipe  quotiens  id  fecerint,  et 
quidem  semper  bono  publico. 

Liv.  34.  5.  1-8. 

nam  in  Tusculano  cum  essem  vellemque  e  bibliotheca 
pueri  Luculli  quibusdam  libris  uti,  veni  in  eius  villam  ut 
eos  ipse,  ut  solebam,  depromerem.  quo  cum  venissem, 
M.  Catonem,  quem  ibi  esse  nescieram,  vidi  in  bibliotheca 
sedentem  multis  circumfusum  Stoicorum  libris.  erat 
enim,  ut  scis,  in  eo  aviditas  legendi,  nec  satiari  poterat ; 
quippe  qui  ne  reprehensionem  quidem  vulgi  inanem 
reformidans,  in  ipsa  curia  soleret  legere  saepe,  dum 
senatus  cogeretur,  nihil  operae  rei  publicae  detrahens ; 
quo  magis  tum  in  summo  otio  maximaque  copia  quasi 
helluari  libris,  si  hoc  verbo  in  tam  clara  re  utendum  est, 
videbatur.  quod  cum  accidisset,  ut  alter  alterum 
necopinato  videremus,  surrexit  statim.  deinde  prima 
illa  quae  in  congressu  solemus  :  "quid  tu,"inquit,  "huc? 
a  villa  enim  credo,"  et  "si  ibi  te  esse  scissem,  ad  te  ipse 
venissem."  "  heri,"  inquam,  "ludis  commissis  ex  urbe 
profectus  veni  ad  vesperum.  causa  autem  fuit  huc 
veniendi  ut  quosdam  hinc  libros  promerem.  et  quidem, 
Cato,  hanc  totam  copiam  iam  Lucullo  nostro  notam  esse 
oportebit ;  nam  his  libris  eum  malo  quam  reliquo  ornatu 
villae  delectari.  est  enim  mihi  magnae  curae  (quamquam 
hoc  quidem  proprium  tuum  munus  est)  ut  ita  erudiatur 
ut  et  patri  et  Caepioni  nostro  et  tibi  tam  propinquo 
respondeat." 

Cic  de  fin.  3.  2.  7  f. 

magnum  proventum  poetarum  annus  hic  attulit.  toto 
mense  Aprili  nullus  fere  dies  quo  non  recitaret  aliquis. 
iuvat  me  quod  vigent  studia,  proferunt  se  ingenia 
hominum  et  ostentant,  tametsi  ad  audiendum  pigre 
coitur.  plerique  in  stationibus  sedent  tempusque  audi- 
endi  fabulis  conterunt  ac  subinde  sibi  nuntiari  iubent  an 
iam  recitator  intraverit,  an  dixerit  praefationem,  an  ex 
magna  parte  evolverit  librum :  tunc  demum,  ac  tunc 
quoque  lente  cunctanterque  veniunt ;  nec  tamen  perma- 
nent,  sed  ante  finem  recedunt,  alii  dissimulanter  et  furtim, 
alii  simpliciter  et  libere.  at  hercule  memoria  parentum 
Claudium  Caesarem  ferunt,  cum  in  palatio  spatiaretur 
audissetque  clamorem,  causam  requisisse,  cumque  dictum 
esset  recitare  Nonianum,  subitum  recitanti  inopinatumque 
venisse.  nunc  otiosissimus  quisque  multo  ante  rogatus 
et  identidem  admonitus  aut  non  venit  aut,  si  venit, 
queritur  se  diem  quia  non  perdiderit  perdidisse.  sed 
tanto  magis  laudandi  probandique  sunt  quos  a  scribendi 
recitandique  studio  haec  auditorum  vel  desidia  vel 
superbia  non  retardat.  equidem  prope  nemini  defui. 
erant  sane  plerique  amici :  neque  enim  est  fere  quisquam 
qui  studia  ut  non  simul  et  nos  amet. 

Plin.  ep.  i.  13.  r-5. 

terram  vestram  ceterorumque  Gallorum  ingressi  sunt 
duces  imperatoresque  Romani  nulla  cupidine  sed 
maioribus  vestris  invocantibus,  quos  discordiae  usque 
ad  exitium  fatigabant,  et  acciti  auxilio  Germani  sociis 
pariter  atque  hostibus  servitutem  inposuerant.  quot 
proeliis  adversus  Cimbros  Teutonosque  quantis  exer- 
cituum  nostrorum  laboribus  quove  eventu  Germanica 
bella  tractaverimus,  satis  clarum.  nec  ideo  Rhenum 
insedimus  ut  Italiam  tueremur,  sed  ne  quis  alius 
Ariovistus  regno  Galliarum  poteretur.  an  vos  cariores 
Civili  Batavisque  et  Transrhenanis  gentibus  creditis 
quam  maioribus  eorum  patres  avique  vestri  fuerunt? 
eadem  semper  causa  Germanis  transcendendi  in  Gallias, 
libido  atque  avaritia  et  mutandae  sedis  amor,  ut  relictis 
paludibus  et  solitudinibus  suis  fecundissimum  hoc  solum 
vosque  ipsos  possiderent.  ceterum  libertas  et  speciosa 
nomina  praetexuntur ;  nec  quisquam  alienum  servitium 
et  dominationem  sibi  concupivit  ut  non  eadem  ista 
vocabula  usurparet. 

regna  bellaque  per  Gallias  semper  fuere  donec  in 
nostrum  ius  concederetis.  nos,  quamquam  totiens  laces- 
siti,  iure  victoriae  id  solum  vobis  addidimus  quo  pacem 
tueremur.  nam  neque  quies  gentium  sine  armis  neque 
arma  sine  stipendiis  neque  stipendia  sine  tributis  haberi 
queunt.  cetera  in  communi  sita  sunt.  ipsi  plerumque 
legionibus  nostris  praesidetis,  ipsi  has  aliasque  provincias 
regitis.     nihil  separatum  clausumve. 

Tac.  hist.  4.  73  f. 

hominem    ingeniosum    M.    Antonium    aiunt   solitum 

esse    dicere    idcirco    se    nullam     umquam     orationem 

scripsisse  ut  si  quid  aliquando   non   opus   esset  ab  se 

esse   dictum    posset   negare    dixisse :    proinde   quasi   si 

quid   a    nobis    dictum    aut   actum    sit,    id   nisi   litteris 

mandarimus   hominum    memoria    non    comprehendatur. 

ego  vero  in    isto   genere   libentius   cum  multorum   tum 

hominis    eloquentissimi     et     sapientissimi,    L.     Crassi, 

auctoritatem  sequor ;  qui  cum  Cn.  Plancum  defenderet, 

accusante    M.    Bruto,    homine    in    dicendo   vehementi 

et  callido,  cum   Brutus    duobus   recitatoribus  constitutis 

ex  duabus   eius   orationibus  capita  alterna  inter  se  con- 

traria  recitanda  curasset,  quod  in  dissuasione  rogationis 

eius    quae    contra    coloniam     Narbonensem    ferebatur 

quantum    potest    de    auctoritate    senatus    detrahit,    in 

suasione  legis  Serviliae  summis  ornat  senatum  laudibus, 

et    multa    in    equites    Romanos    cum     ex    ea   oratione 

asperius    dicta    recitasset,    quo    animi    illorum    iudicum 

in   Crassum   incenderentur,  aliquantum   esse   commotus 

dicitur.       itaque     in     respondendo     primum      exposuit 

utriusque   rationem    temporis,    ut    oratio   ex   re   et   ex 

causa   habita   videretur,    deinde    ut    intellegere   posset 

Brutus  quem   hominem,  et  non   solum   qua   eloquentia 

verum  etiam  quo  lepore   et   quibus  facetiis  praeditum, 

lacessisset,   tres   ipse   excitavit  recitatores   cum   singulis 

libellis  quos  M.   Brutus  pater  illius  accusatoris  de  iure 

civili  reliquit. 

Cic.  Clu.  50.  140-51.  141. 

P.  Scipioni  Africano,  ut  Valerius  Antias  auctor  est, 
duo  Q.  Petillii  diem  dixerunt.  id  prout  cuiusque 
ingenium  erat  interpretabantur.  alii  non  tribunos  plebis 
sed  universam  civitatem  quae  id  pati  posset  incusa- 
bant.  duas  maximas  orbis  terrarum  urbes  ingratas 
uno  prope  tempore  in  principes  inventas,  Romam  in- 
gratiorem,  si  quidem  victa  Carthago  victum  Hannibalem 
in  exilium  expulisset,  Roma  victrix  victorem  Africanum 
expellat.  alii  neminem  unum  tantum  eminere  civem 
debere  ut  legibus  interrogari  non  possit.  nihil  tam 
aequandae  libertatis  esse  quam  potentissimum  quemque 
posse  dicere  causam.  quid  autem  tuto  cuiquam,  nedum 
summam  rem  publicam,  permitti,  si  ratio  non  sit  red- 
denda?  qui  ius  aequum  pati  non  possit,  in  eum  vim 
haud  iniustam  esse.  haec  agitata  sermonibus  donec 
dies  causae  dicendae  venit.  nec  alius  antea  quisquam 
nec  ille  ipse  Scipio  consul  censorve  maiore  omnis  generis 
hominum  frequentia  quam  reus  illo  die  in  forum  est 
deductus.  iussus  dicere  causam  sine  ulla  criminum 
mentione  orationem  adeo  magnificam  de  rebus  ab  se 
gestis  est  exorsus,  ut  satis  constaret  neminem  umquam 
neque  melius  neque  verius  laudatum  esse.  dicebantur 
enim  ab  eodem  animo  ingenioque  a  quo  gesta  erant,  et 
aurium  fastidium  aberat  quia  pro  periculo  non  in  gloriam 
referebantur. 

Liv.  38.  50.  5-12. 

orationibus  in  noctem  perductis  prodicta  dies  est. 
ubi  ea  venit,  tribuni  in  rostris  prima  luce  consederunt. 
citatus  reus  magno  agmine  amicorum  clientiumque  per 
mediam  contionem  ad  rostra  subiit  silentioque  facto 
"hoc"  inquit  "die,  tribuni  plebis  vosque  Quirites,  cum 
Hannibale  et  Carthaginiensibus  signis  collatis  in  Africa 
bene  ac  feliciter  pugnavi.  itaque  cum  hodie  litibus  et 
iurgiis  supersederi  aequum  sit,  ego  hinc  extemplo  in 
Capitolium  ad  Iovem  optimum  maximum  Iunonemque 
et  Minervam  ceterosque  deos  qui  Capitolio  atque  arci 
praesident,  salutandos  ibo  hisque  gratias  agam  quod 
mihi  et  hoc  ipso  die  et  saepe  alias  egregie  gerendae  rei 
publicae  mentem  facultatemque  dederunt.  vestrum 
quoque  quibus  commodum  est,  Quirites,  ite  mecum  et 
orate  deos  ut  mei  similes  principes  habeatis,  ita,  si  ab 
annis  septemdecim  ad  senectutem  semper  vos  aetatem 
meam  honoribus  vestris  anteistis,  ego  vestros  honores 
rebus  gerendis  praecessi."  ab  rostris  in  Capitolium 
ascendit.  simul  se  universa  contio  avertit  et  secuta 
Scipionem  est,  adeo  ut  postremo  scribae  viatoresque 
tribunos  relinquerent,  nec  cum  iis  praeter  servilem 
comitatum  et  praeconem  qui  reum  ex  rostris  citabat 
quisquam  esset. 

Liv.  38.  51.  5-12. 

Q.  Mucius  augur  multa  narrare  de  C.  Laelio  socero 
suo  memoriter  et  iucunde  solebat  nec  dubitare  illum  in 
omni  sermone  appellare  sapientem.  ego  autem  a  patre 
ita  eram  deductus  ad  Scaevolam  sumpta  virili  toga  ut 
quoad  possem  et  liceret  a  senis  latere  numquam  dis- 
cederem.  itaque  multa  ab  eo  prudenter  disputata, 
multa  etiam  breviter  et  commode  dicta  memoriae 
mandabam,  fierique  studebam  eius  prudentia  doctior. 
quo  mortuo  me  ad  pontificem  Scaevolam  contuli,  quem 
unum  nostrae  civitatis  et  ingenio  et  iustitia  praestantissi- 
mum  audeo  dicere.  sed  de  hoc  alias,  nunc  redeo  ad 
augurem.  cum  saepe  multa,  tum  memini  domi  in 
hemicyclio  sedentem  ut  solebat,  cum  et  ego  essem  una 
et  pauci  admodum  familiares,  in  eum  sermonem  illum 
incidere  qui  tum  fere  multis  erat  in  ore.  meministi 
enim  profecto,  Attice,  et  eo  magis  quod  P.  Sulpicio 
utebare  multum,  cum  is  tribunus  plebis  capitali  odio  a 
Q.  Pompeio,  qui  tum  erat  consul,  dissideret,  quocum 
coniunctissime  et  amantissime  vixerat,  quanta  esset 
hominum  vel  admiratio  vel  querella.  itaque  tum 
Scaevola,  cum  in  eam  ipsam  mentionem  incidisset, 
exposuit  nobis  sermonem  Laeli  de  amicitia  habitum  ab 
illo  secum  et  cum  altero  genero  C.  Fannio  Marci  filio 
paucis  diebus  post  mortem  Africani. 

Cic.  Lael.  {de  am.)  I.  1-3. 

nec  quisquam  defendere  audebat,  crebris  multorum 
minis  restinguere  prohibentium,  et  quia  alii  palam  faces 
iaciebant  atque  esse  sibi  auctorem  vociferabantur,  sive  ut 
raptus  licentius  exercerent  seu  iussu. 

eo  in  tempore  Nero  Antii  agens  non  ante  in  urbem 
regressus  est  quam  domui  eius,  qua  Palatium  et  Mae- 
cenatis  hortos  continuaverat,  ignis  propinquaret.  neque 
tamen  sisti  potuit  quin  et  Palatium  et  domus  et  cuncta 
circum  haurirentur.  sed  solacium  populo  exturbato  ac 
profugo  campum  Martis  ac  monumenta  Agrippae,  hortos 
quin  etiam  suos  patefecit,  et  subitaria  aedificia  exstruxit 
quae  multitudinem  inopem  acciperent ;  subvectaque 
utensilia  ab  Ostia  et  propinquis  municipiis,  pretiumque 
frumenti  minutum  usque  ad  ternos  nummos.  quae, 
quamquam  popularia,  in  inritum  cadebant  quia  per- 
vaserat  rumor  ipso  tempore  flagrantis  urbis  inisse  eum 
domesticam  scaenam  et  cecinisse  Troianum  excidium, 
praesentia  mala  vetustis  cladibus  adsimulantem.  sexto 
demum  die  apud  imas  Esquilias  finis  incendio  factus 
prorutis  per  inmensum  aedificiis,  ut  continuae  violentiae 
campus  et  velut  vacuum  caelum  occurreret.  necdum 
positus  metus  et  rediit  haut  levius  rursum  grassatus  ignis, 
patulis  magis  urbis  locis  eoque  strages  hominum  minor  : 
delubra  deum  et  porticus  amoenitati  dicatae  latius  pro- 
cidere. 

Tac.  ann.  15.  38.  8-40.  2. 

atque  harum  trium  partium  [sc.  accusationis]  prima 
illa,  quae  gravissima  debebat  esse,  ita  fuit  infirma  et 
levis  ut  illos  lex  magis  quaedam  accusatoria  quam  vera 
male  dicendi  facultas  de  vita  L.  Murenae  dicere  aliquid 
coegerit.  obiecta  est  enim  Asia;  quae  ab  hoc  non  ad 
voluptatem  et  luxuriam  expetita  est  sed  in  militari  labore 
peragrata.  qui  si  adulescens  patre  suo  imperatore  non 
meruisset,  aut  hostem  aut  patris  imperium  timuisse  aut  a 
parente  repudiatus  videretur.  an,  cum  sedere  in  equis 
triumphantium  praetextati  potissimum  filii  soleant,  huic 
donis  militaribus  patris  triumphum  decorare  fugiendum 
fuit,  ut  rebus  communiter  gestis  paene  simul  cum  patre 
triumpharet?  .  .  .  et  si  habet  Asia  suspicionem  luxuriae 
quandam,  non  Asiam  numquam  vidisse  sed  in  Asia  con- 
tinenter  vixisse  laudandum  est.  quam  ob  rem  non  Asiae 
nomen  obiciendum  Murenae  fuit,  ex  qua  laus  familiae, 
memoria  generi,  honos  et  gloria  nomini  constituta  est,  sed 
aliquod  aut  in  Asia  susceptum  aut  ex  Asia  deportatum 
flagitium  ac  dedecus.  meruisse  vero  stipendia  in  eo  bello 
quod  tum  populus  Romanus  non  modo  maximum  sed 
etiam  solum  gerebat  virtutis,  patre  imperatore  libentissime 
meruisse  pietatis,  finem  stipendiorum  patris  victoriam  ac 
triumphum  fuisse  felicitatis  fuit.  maledicto  quidem 
idcirco  nihil  in  hisce  rebus  loci  est  quod  omnia  laus 
occupavit. 

Cic.  Mur.  5.  1 1  f. 

multa  me  dehortantur  a  vobis,  Quirites,  ni  studium  rei 
publicae  omnia  superet :  opes  factionis,  vestra  patientia, 
ius  nullum,  ac  maxume  quod  innocentiae  plus  periculi 
quam  honoris  est.  nam  illa  quidem  piget  dicere,  his  annis 
quindecim  quam  ludibrio  fueritis  superbiae  paucorum, 
quam  foede  quamque  inulti  perierint  vestri  defensores,  ut 
vobis  animus  ab  ignavia  atque  socordia  conruptus  sit, 
qui  ne  nunc  quidem  obnoxiis  inimicis  exsurgitis  atque 
etiam  nunc  timetis  eos  quibus  decet  terrori  esse.  sed 
quamquam  haec  talia  sunt,  tamen  obviam  ire  factionis 
potentiae  animus  subigit.  certe  ego  libertatem,  quae 
mihi  a  parente  meo  tradita  est,  experiar.  verum  id 
frustra  an  ob  rem  faciam,  in  vestra  manu  situm  est, 
Quirites.  neque  ego  vos  hortor,  quod  saepe  maiores 
vestri  fecere,  uti  contra  iniurias  armati  eatis.  nihil  vi, 
nihil  secessione  opus  est :  necesse  est  suomet  ipsi  more 
praecipites  eant.  occiso  Ti.  Graccho,  quem  regnum 
parare  aiebant,  in  plebem  Romanam  quaestiones  habitae 
sunt;  post  C.  Gracchi  et  M.  Fulvi  caedem  item  vestri 
ordinis  multi  mortales  in  carcere  necati  sunt :  utriusque 
cladis  non  lex  verum  lubido  eorum  finem  fecit.  sed  sane 
fuerit  regni  paratio  plebi  sua  restituere ;  quicquid  sine 
sanguine  civium  ulcisci  nequitur,  iure  factum  sit. 

SzXLJug.  31.  1-8. 

V  ego  memini  T.  Tincam  Placentinum,  hominem 
facetissimum,  cum  familiari  nostro  Q.  Granio  praecone 
dicacitate  certare."  "eon',"  inquit  Brutus,  "de  quo 
multa  Lucilius  ?  "  "  isto  ipso  ;  sed  Tincam  non  minus 
multa  ridicule  dicentem  Granius  obruebat  nescio  quo 
sapore  vernaculo ;  ut  ego  iam  non  mirer  illud  Theo- 
phrasto  accidisse  quod  dicitur,  cum  percontaretur  ex 
anicula  quadam  quanti  aliquid  venderet  et  respondisset 
illa  atque  addidisset  '  hospes,  non  pote  minoris,'  tulisse 
eum  moleste  se  non  effugere  hospitis  speciem,  cum 
aetatem  ageret  Athenis  optimeque  loqueretur  omnium. 
sic,  ut  opinor,  in  nostris  est  quidam  urbanorum,  sicut 
illic  Atticorum,  sonus.  sed  domum  redeamus,  id  est  ad 
nostros  revertamur. 

duobus  igitur  summis,  Crasso  et  Antonio,  L.  Philippus 
proximus  accedebat,  sed  longo  intervallo  tamen  proximus. 
itaque  eum,  etsi  nemo  intercedebat  qui  se  illi  anteferret, 
neque  secundum  tamen  neque  tertium  dixerim.  nec 
enim  in  quadrigis  eum  secundum  numeraverim  aut 
tertium  qui  vix  e  carceribus  exierit  cum  palmam  iam 
primus  acceperit,  nec  in  oratoribus  qui  tantum  absit  a 
primo  vix  ut  in  eodem  curriculo  esse  videatur." 

Cic.  Brut.  46.  172-47.  173. 

et  senatui  nimis  atrox  visa  sententia  est  et  plebem  ira 
prope  armavit :  fame  se  iam  sicut  hostes  peti,  cibo 
victuque  fraudari ;  peregrinum  frumentum,  quae  sola 
alimenta  ex  insperato  fortuna  dederit,  ab  ore  rapi,  nisi 
Cn.  Marcio  vincti  dedantur  tribuni,  nisi  de  tergo  plebis 
Romanae  satisnat.  eum  sibi  carnificem  novum  exortum, 
qui  aut  mori  aut  servire  iubeat.  in  exeuntem  e  curia 
impetus  factus  esset,  ni  peropportune  tribuni  diem  dixis- 
sent.  ibi  ira  est  suppressa :  se  iudicem  quisque,  se 
dominum  vitae  necisque  inimici  factum  videbat.  con- 
temptim  primo  Marcius  audiebat  minas  tribunicias : 
auxilii  non  poenae  ius  datum  illi  potestati,  plebisque 
non  patrum  tribunos  esse.  sed  adeo  infensa  erat  coorta 
plebs,  ut  unius  poena  defungendum  esset  patribus.  res- 
titerunt  tamen  adversae  invidiae  usique  sunt  qua  suis 
quisque  qua  totius  ordinis  viribus.  ac  primo  temptata 
res  est  si  dispositis  clientibus  absterrendo  singulos  a 
coitionibus  conciliisque  disicere  rem  possent.  universi 
deinde  processere — quidquid  erat  patrum  reos  diceres — 
precibus  plebem  exposcentes  unum  sibi  civem,  unum 
senatorem,  si  innocentem  absolvere  nollent,  pro  nocente 
donarent.  ipse  cum  die  dicta  non  adesset,  perseveratum 
in  ira  est.  damnatus  absens  in  Volscos  exulatum  abiit 
minitans  patriae  hostilesque  iam  tum  spiritus  gerens. 

Liv.  2.  35.  1-6. 

cum  ad  me  Decius  librarius  venisset  egissetque  mecum 
ut  operam  darem  ne  tibi  hoc  tempore  succederetur, 
quamquam  illum  hominem  frugi  et  tibi  amicum  existi- 
mabam,  tamen  quod  memoria  tenebam  cuius  modi  ad 
me  litteras  antea  misisses,  non  satis  credidi  hominis 
prudentis  tuam  tam  valde  esse  mutatam  voluntatem. 
sed  postea  quam  et  Cornelia  tua  Terentiam  convenit  et 
ego  cum  Q.  Cornelio  locutus  sum,  adhibui  diligentiam 
quotiescumque  senatus  fuit  ut  adessem ;  plurimumque 
in  eo  negotii  habui,  ut  Q.  Fuflum  tribunum  pl.  et  ceteros 
ad  quos  tu  scripseras  cogerem  mihi  potius  credere  quam 
tuis  litteris.  .  .  .  ego  tua  gratulatione  commotus,  quod 
ad  me  pridem  scripseras  velle  te  bene  evenire  quod  de 
Crasso  domum  emissem,  emi  eam  ipsam  domum  HS 
xxxv  aliquanto  post  tuam  gratulationem.  itaque  nunc 
me  scito  tantum  habere  aeris  alieni  ut  cupiam  coniurare, 
si  quisquam  recipiat ;  sed  partim  odio  inducti  me  exclu- 
dunt  et  aperte  vindicem  coniurationis  oderunt,  partim 
mihi  non  credunt  et  a  me  insidias  metuunt  nec  putant 
ei  nummos  deesse  posse  qui  ex  obsidione  feneratores 
exemerit. 

Cic.  fam.  5.  6.  1  f. 

haec  vociferante  Horatio  cum  decemviri  nec  irae  nec 
ignoscendi  modum  reperirent  nec  quo  evasura  res  esset 
cernerent,  C.  Claudii,  qui  patruus  Appii  decemviri  erat, 
oratio  fuit  precibus  quam  iurgio  similior,  orantis  per  sui 
fratris  parentisque  eius  manes,  ut  civilis  potius  societatis, 
in  qua  natus  esset,  quam  foederis  nefarie  icti  cum  conlegis 
meminisset.  multo  id  magis  se  illius  causa  orare  quam 
rei  publicae ;  quippe  rem  publicam  si  a  volentibus 
nequeat  ab  invitis  ius  expetituram ;  sed  ex  magno  cer- 
tamine  magnas  excitari  ferme  iras ;  earum  eventum  se 
horrere.  cum  aliud  praeterquam  de  quo  rettulissent 
decemviri  dicere  prohiberent,  Claudium  interpellandi 
verecundia  fuit.  sententiam  igitur  peregit  nullum  placere 
senatus  consultum  fieri.  omnesque  ita  accipiebant,  pri- 
vatos  eos  a  Claudio  iudicatos ;  multique  ex  consularibus 
verbo  adsensi  sunt.  alia  sententia  asperior  in  speciem 
vim  minorem  aliquanto  habuit,  quae  patricios  coire  ad 
prodendum  interregem  iubebat.  .  .  .  ita  labente  iam 
causa  decemvirorum  L.  Cornelius  Maluginensis,  M. 
Corneli  decemviri  frater,  cum  ex  consularibus  ad  ulti- 
mum  dicendi  locum  consulto  servatus  esset,  simulando 
curam  belli  fratrem  conlegasque  eius  tuebatur,  quonam 
fato  incidisset  mirari  se  dictitans  ut  decemviros  qui 
decemviratum  petissent  aut  soli  aut  hi  maxime  oppug- 
narent. 

Liv.  3.  40.  1-9. 

Marcus.  quia,  si  verum  dicimus,  haec  est  mea  et 
huius  fratris  mei  germana  patria  j  hic  enim  orti  stirpe 
antiquissima  sumus,  hic  sacra,  hic  genus,  hic  maiorum 
multa  vestigia.  quid  plura  ?  hanc  vides  villam,  ut  nunc 
quidem  est,  lautius  aedificatam  patris  nostri  studio,  qui 
quom  esset  infirma  valetudine,  hic  fere  aetatem  egit  in 
litteris.  sed  hoc  ipso  in  loco,  quom  avos  viveret  et 
antiquo  more  parva  esset  villa,  ut  illa  Curiana  in  Sabinis, 
me  scito  esse  natum.  quare  inest  nescio  quid  et  latet  in 
animo  ac  sensu  meo,  quo  me  plus  hic  locus  fortasse 
delectet,  siquidem  etiam  ille  sapientissimus  vir  Ithacam 
ut  videret  inmortalitatem  scribitur  repudiasse. 

Atticus.  ego  vero  tibi  istam  iustam  causam  puto  cur 
huc  libentius  venias  atque  hunc  locum  diligas ;  quin 
ipse,  vere  dicam,  sum  illi  villae  amicior  modo  factus 
atque  huic  omni  solo,  in  quo  tu  ortus  et  procreatus  es ; 
movemur  enim  nescio  quo  pacto  locis  ipsis  in  quibus 
eorum  quos  diligimus  aut  admiramur  adsunt  vestigia. 

Cic.  de  legg.  2.  1.  3-2.  4. 

Atticus  {continuing)  me  quidem  ipsae  illae  nostrae 
Athenae  non  tam  operibus  magnificis  exquisitisque 
antiquorum  artibus  delectant  quam  recordatione  sum- 
morum  virorum,  ubi  quisque  habitare,  ubi  sedere,  ubi 
disputare  sit  solitus,  studioseque  eorum  etiam  sepulchra 
contemplor.  quare  istum  ubi  tu  es  natus  plus  amabo 
posthac  locum. 

Marcus.  gaudeo  igitur  me  incunabula  paene  mea 
tibi  ostendisse. 

Atticus.  equidem  me  cognosse  admodum  gaudeo. 
sed  illud  tamen  quale  est,  quod  paulo  ante  dixisti,  hunc 
locum,  id  est,  ut  ego  te  accipio  dicere,  Arpinum, 
germanam  patriam  esse  vestram  ?  numquid  duas  habetis 
patrias  ?  an  est  una  illa  patria  communis  ?  nisi  forte 
sapienti  illi  Catoni  fuit  patria  non  Roma  sed  Tusculum. 

Marcus.  ego  mehercule  et  illi  et  omnibus  municipibus 
duas  esse  censeo  patrias,  unam  naturae,  alteram  civitatis  ; 
ut  ille  Cato,  quom  esset  Tusculi  natus,  in  populi  Romani 
civitatem  susceptus  est ;  ita  quom  ortu  Tusculanus  esset, 
civitate  Romanus,  habuit  alteram  loci  patriam,  alteram 
iuris. 

Cic.  de  legg.  2.  2.  4-5. 

ipse,  ut  ferme  intuta  sunt  adversa,  cum  fidem  Car- 
timanduae  reginae  Brigantum  petivisset,  vinctus  ac 
victoribus  traditus  est,  nono  post  anno  quam  bellum  in 
Britannia  coeptum.  .  .  .  ne  Romae  quidem  ignobile 
Carataci  nomen  erat ;  et  Caesar  dum  suum  decus 
extollit  addidit  gloriam  victo.  vocatus  quippe  ut  ad 
insigne  spectaculum  populus  :  stetere  in  armis  praetoriae 
cohortes  campo  qui  castra  praeiacet.  tunc  incedentibus 
regiis  clientelis  phalerae  torques  quaeque  bellis  externis 
quaesiverat  traducta,  mox  fratres  et  coniunx  et  filia, 
postremo  ipse  ostentatus.  ceterorum  preces  degeneres 
fuere  ex  metu  :  at  non  Caratacus  aut  vultu  demisso  aut 
verbis  misericordiam  requirens,  ubi  tribunali  adstitit,  in 
hunc  modum  locutus  est :  "  si  quanta  nobilitas  et 
fortuna  mihi  fuit,  tanta  rerum  prosperarum  moderatio 
fuisset,  amicus  potius  in  hanc  urbem  quam  captus 
venissem,  neque  dedignatus  esses  claris  maioribus  ortum, 
pluribus  gentibus  imperitantem  foedere  in  pacem  accipere. 
praesens  sors  mea  ut  mihi  informis,  sic  tibi  magnifica 
est.  .  .  .  at  si  incolumem  servaveris,  aeternum  exemplar 
clementiae  ero."  ad  ea  Caesar  veniam  ipsique  et 
coniugi  et  fratribus  tribuit.  atque  illi  vinclis  absoluti 
Agrippinam  quoque,  haud  procul  alio  suggestu  con- 
spicuam,  isdem  quibus  principem  laudibus  gratibusque 
venerati  sunt.  novum  sane  et  moribus  veterum  inso- 
litum,  feminam  signis  Romanis  praesidere :  ipsa  semet 
parti  a  maioribus  suis  imperii  sociam  ferebat. 

Tac.  ann.  12.  36  f. 

(  Written  towards  the  C7id  of  44  B.C.) 

Publium    Scipionem,     Marce     fili,     eum    qui    primus 

Africanus  appellatus   est,    dicere    solitum   scripsit    Cato, 

qui  fuit  eius  fere  aequalis,  numquam   se  minus  otiosum 

esse  quam  cum   otiosus,    nec   minus  solum  quam  cum 

solus   esset.       magnifica    vero    vox   et    magno    viro   ac 

sapiente   digna.       quae    declarat    illum    et   in   otio   de 

negotiis   cogitare  et  in   solitudine  secum  loqui  solitum, 

ut    neque    cessaret    umquam     et    interdum    conloquio 

alterius    non     egeret.       ita    duae     res    quae    languorem 

adferunt    ceteris    illum    acuebant,    otium    et    solitudo. 

vellem   nobis    hoc     idem    vere    dicere    liceret,    sed   si 

minus  imitatione  tantam    ingenii  praestantiam  consequi 

possumus,  voluntate  certe  proxime  accedimus.     nam  et 

a  re  publica  forensibusque  negotiis  armis  impiis  vique 

prohibiti   otium  persequimur   et   ob   eam  causam  urbe 

relicta  rura  peragrantes  saepe  soli  sumus.     sed  nec  hoc 

otium  cum  Africani  otio  nec  haec  solitudo  cum  illa  com- 

paranda    est.      ille    enim    requiescens    a    rei    publicae 

pulcherrimis  muneribus  otium  sibi  sumebat  aliquando  et 

e  coetu  hominum   frequentiaque  interdum  tamquam  in 

portum  se   in   solitudinem  recipiebat.     nostrum   autem 

otium  negotii  inopia  non  requiescendi  studio  constitutum 

est.     extincto  enim  senatu  deletisque  iudiciis  quid  est 

quod   dignum  nobis   aut    in    curia    aut   in   foro   agere 

possimus  ?    ita  qui  in  maxima  celebritate  atque  in  oculis 

civium  quondam  vixerimus,  nunc  fugientes  conspectum 

sceleratorum,    quibus    omnia    redundant,    abdimus    nos 

quantum  licet  et  saepe  soli  sumus. 

Cic  deoff.  3.  I.  1-3- 

at  Vitellius   fractis    apud    Cremonam    rebus    nuntios 

cladis  occultans    stulta    dissimulatione    remedia   potius 

malorum  quam  mala  differebat.     quippe  confitenti  con- 

sultantique   supererant  spes   viresque  :  cum  e  contrario 

laeta  omnia  fingeret,  falsis  ingravescebat.     mirum  apud 

ipsum  de  bello  silentium,  prohibiti  per  civitatem  sermones, 

eoque  plures  ac,  si  liceret,  vere  narraturi  quia  vetabantur 

atrociora   vulgaverant.       nec    duces    hostium    augendae 

famae    deerant,    captos     Vitellii     exploratores    circum- 

ductosque    ut    robora   victoris    exercitus    noscerent   re- 

mittendo.     quos    omnis     Vitellius     secreto   percontatus 

interfici     iussit.       notabili     constantia    centurio    Iulius 

Agrestis    post    multos    sermones    quibus    Vitellium    ad 

virtutem  frustra  accendebat,  perpulit  ut  ad  vires  hostium 

spectandas  quaeque  apud  Cremonam  acta    forent   ipse 

mitteretur.     nec  exploratione    occulta  fallere  Antonium 

temptavit,   sed  mandata   imperatoris    suumque   animum 

professus  ut  cuncta  viseret  postulat.     missi  qui  locum 

proelii,  Cremonae  vestigia,  captas  legiones  ostenderent. 

Agrestis  ad   Vitellium  remeavit  abnuentique  vera   esse 

quae  adferret  atque  ultro  corruptum  arguenti  "quando 

quidem "  inquit  "  magno  documento  opus  est  nec  alius 

iam  tibi  aut  vitae  aut  mortis  meae  usus,  dabo  cui  credas." 

atque    ita    digressus    voluntaria    morte    dicta    firmavit. 

quidam  iussu  Vitellii  interfectum,  de  fide  constantiaque 

eadem  tradidere. 

Tact.  hist.  3.  54. 

at  hic  etiam,  id  quod  tibi  necesse  minime  fuit, 
facetus  esse  voluisti,  cum  Tarquinium  et  Numam  et 
me  tertium  peregrinum  regem  esse  dixisti.  mitto  iam 
de  rege  quaerere ;  illud  quaero,  peregrinum  cur  me 
esse  dixeris.  nam  si  ita  sum,  non  tam  est  admiran- 
dum  regem  me  esse,  quoniam,  ut  tu  ais,  etiam  peregrini 
reges  Romae  fuerunt,  quam  consulem  Romae  fuisse 
peregrinum.  "hoc  dico,"  inquit,  "te  esse  ex  municipio." 
fateor,  et  addo  etiam  ex  eo  municipio  unde  iterum  iam 
salus  huic  urbi  imperioque  missa  est.  sed  scire  ex  te 
pervelim  quam  ob  rem  qui  ex  municipiis  veniant  pere- 
grini  tibi  esse  videantur.  nemo  istuc  M.  illi  Catoni 
seni,  cum  plurimos  haberet  inimicos,  nemo  Ti.  Corun- 
canio,  nemo  M'.  Curio,  nemo  huic  ipsi  nostro  C.  Mario, 
cum  ei  multi  inviderent,  obiecit  umquam.  equidem 
vehementer  laetor  eum  esse  me  in  quem  tu,  cum 
cuperes,  nullam  contumeliam  iacere  potueris  quae  non 
ad  maximam  partem  civium  conveniret. 

Cic.  Sull.  7.  22  f. 

[The  words  in  italics  are  added  to  make  it  possible  to 
translate  a  corrupt  passage  which  has  not  been  satis- 
factorily  emended] 

ergo  abolendo   rumori   Nero  subdidit  reos  et  quaesi- 

tissimis  poenis  adfecit,   quos  per  flagitia  invisos   vulgus 

Christianos    appellabat.     auctor    nominis    eius    Christus 

Tiberio  imperitante  per  procuratorem  Pontium  Pilatum 

supplicio  adfectus   erat ;  repressaque  in  praesens  exitia- 

bilis    superstitio    rursum    erumpebat,    non    modo     per 

Iudaeam,    originem    eius    mali,  sed    per    urbem    etiam, 

quo   cuncta   undique    atrocia    aut    pudenda    confluunt 

celebranturque.     igitur  primum  correpti  qui  fatebantur, 

deinde    indicio    eorum   multitudo   ingens   haud    proinde 

in  crimine  incendii  quam  odio  humani  generis  convicti 

sunt.     et  pereuntibus  addita  ludibria,  ut  ferarum  tergis 

contecti    laniatu    canum   interirent,   aut  crucibus  adfixi 

aut  palis  reservare?itur   flammandi  atque  ubi   defecisset 

dies  in  usum  nocturni  luminis  urerentur.     hortos  suos 

ei     spectaculo    Nero     obtulerat    et    circense    ludicrum 

edebat    habitu    aurigae    permixtus    plebi    vel    curriculo 

insistens.     unde    quamquam    adversus   sontes   et   novis- 

sima    exempla    meritos,    miseratio    oriebatur,    tamquam 

non    utilitate    publica  sed    in    saevitiam  unius  absume- 

rentur. 

Tac.  ann.  15.  44.  3-8. 

(Cicero  speaks  of  Archimedes) 

cuius  ego  quaestor  ignoratum  ab  Syracusanis,  cum 
esse  omnino  negarent,  saeptum  undique  et  vestitum 
vepribus  et  dumetis  indagavi  sepulcrum.  tenebam 
enim  quosdam  senariolos  quos  in  eius  monumento 
esse  inscriptos  acceperam,  qui  declarabant  in  summo 
sepulcro  sphaeram  esse  positam  cum  cylindro.  ego 
autem  cum  omnia  conlustrarem  oculis  (est  enim  ad 
portas  Agragentinas  magna  frequentia  sepulcrorum), 
animum  adverti  columellam  non  multum  e  dumis  emi- 
nentem,  in  qua  inerat  sphaerae  figura  et  cylindri.  atque 
ego  statim  Syracusanis  (erant  autem  principes  mecum) 
dixi  me  illud  ipsum  arbitrari  esse  quod  quaererem. 
inmissi  cum  falcibus  multi  purgarunt  et  aperuerunt 
locum.  quo  cum  patefactus  esset  aditus,  ad  adversam 
basim  accessimus.  apparebat  epigramma  exesis  pos- 
terioribus  partibus  versiculorum  dimidiatis  fere.  ita 
nobilissima  Graeciae  civitas,  quondam  vero  etiam 
doctissima,  sui  civis  unius  acutissimi  monumentum 
ignorasset  nisi  ab  homine  Arpinate  didicisset. 

Cic.  Tusc.  disp.   5.   23.   64-66. 

(Murder  of  Hiero?iymus  King  of  Syracuse.      215  B.C.) 

sed    omnia    in    eo    \sc.    Hieronymo]    praecipitia    ad 

exitium    fuerunt.       nam     cum     praemissis    Hippocrate 

atque  Epicyde  cum  binis  milibus  armatorum  ad  temp- 

tandas    urbes    quae    praesidiis   tenebantur    Romanis,  et 

ipse    in    Leontinos    cum    cetero    omni    exercitu — erant 

autem  ad  quindecim  milia   peditum    equitumque — pro- 

fectus    erat,    liberas    aedes    coniurati — et    omnes    forte 

militabant — imminentes  viae  angustae,    qua  descendere 

ad  forum   rex   solebat,   sumpserunt.     ibi    cum    instructi 

armatique  ceteri   transitum  exspectantes  starent,  uni  ex 

eis — Dinomeni    fuit    nomen — quia    custos  corporis  erat 

partes   datae    sunt    ut    cum    adpropinquaret  ianuae  rex 

per   causam    aliquam    in  angustiis    sustineret   ab    tergo 

agmen.     ita  ut  convenerat  factum  est.    tamquam  laxaret 

elatum    pedem    ab  stricto   nodo  moratus  turbam  Dino- 

menes  tantum  intervalli  fecit  ut,  cum  in  praetereuntem 

sine  armatis  regem  impetus  fieret,  confoderetur  aliquot 

prius    vulneribus    quam    succurri    posset.      clamore    et 

tumultu    audito    in    Dinomenem    iam    haud    dubie    ob- 

stantem    tela    coniciuntur,    inter    quae    tamen    duobus 

acceptis  vulneribus  evasit.     fuga  satellitum  ut  iacentem 

videre  regem  facta  est.     interfectores  pars  in  forum  ad 

multitudinem    laetam    libertate,  pars    Syracusas  pergunt 

ad     praeoccupanda    Adranodori    regiorumque    aliorum 

consilia. 

Liv.  24.  7.  1-7. 


117 


Latin  Passages  for  Translation 

CXVIII 

(53  b.c.) 
M.  CICERO  S.  D.  C.  CURIONI. 

Rupae  studium  non  defuit  declarandorum  munerum 
tuo  nomine,  sed  nec  mihi  placuit  nec  cuiquam  tuorum 
quidquam  te  absente  fieri  quod  tibi  cum  venisses  non 
esset  integrum.  equidem  meam  sententiam  aut  scribam 
ad  te  postea  pluribus  aut,  ne  ad  eam  meditere,  imparatum 
te  offendam  coramque  contra  istam  rationem  meam  dicam, 
ut  aut  te  in  meam  sententiam  adducam  aut  certe  testatum 
apud  animum  tuum  relinquam  quid  senserim  ut,  si 
quando — quod  nolim — displicere  tibi  tuum  consilium 
coeperit,  possis  meum  recordari.  brevi  tamen  sic  habeto, 
in  eum  statum  temporum  tuum  reditum  incidere  ut  iis 
bonis  quae  tibi  natura,  studio,  fortuna  data  sunt,  facilius 
omnia  quae  sunt  amplissima  in  re  publica  consequi  possis 
quam  muneribus,  quorum  neque  facultatem  quisquam 
admiratur — est  enim  copiarum  non  virtutis — neque  quis- 
quam  est  quin  satietate  iam  defessus  sit.  sed  aliter  atque 
ostenderam  facio,  qui  ingrediar  ad  explicandam  rationem 
sententiae  meae.  qua  re  omnem  hanc  disputationem  in 
adventum  tuum  differo.  summa  scito  in  exspectatione 
te  esse  eaque  a  te  exspectari  quae  a  summa  virtute  sum- 
moque  ingenio  exspectanda  sunt.  ad  quae  si  es  ut  debes 
paratus — quod  ita  esse  conndo — plurimis  maximisque 
muneribus  et  nos  amicos  et  cives  tuos  universos  et.rem 
publicam  adficies.  illud  cognosces  profectc,  mihi  te 
neque  cariorem  neque  iucundiorem  esse  quemquam. 

Cic.  fam.  2.  3. 

(Sabinus,  brother  of  Vespasian,  having  taken  refuge  on  the 
Capitol,  is  attacked  by  soldiers  who  adhere  to  Vitellius) 

vixdum  regresso  in  Capitolium  Martiale  furens  miles 
aderat,  nullo  duce,  sibi  quisque  auctor.  cito  agmine 
forum  et  inminentia  foro  templa  praetervecti  erigunt  aciem 
per  adversum  collem  usque  ad  primas  Capitolinae  arcis 
fores.  erant  antiquitus  porticus  in  latere  clivi  dextrae 
subeuntibus ;  in  quarum  tectum  egressi  saxis  tegulisque 
Vitellianos  obruebant.  neque  illis  manus  nisi  gladiis 
armatae,  et  arcessere  tormenta  aut  missilia  tela  longum 
videbatur :  faces  in  prominentem  porticum  iecere.  et 
sequebantur  ignem  ambustasque  Capitolii  fores  penetras- 
sent,  ni  Sabinus  revolsas  undique  statuas,  decora  maiorum, 
in  ipso  aditu  vice  muri  obiecisset.  tum  diversos  Capitolii 
aditus  invadunt  iuxta  lucum  asyli  et  qua  Tarpeia  rupes 
centum  gradibus  aditur.  inprovisa  utraque  vis ;  propior 
atque  acrior  per  asylum  ingruebat.  nec  sisti  poterant 
scandentes  per  coniuncta  aedificia  quae,  ut  in  multa  pace, 
in  altum  edita  solum  Capitolii  aequabant.  hic  ambigi- 
tur  ignem  tectis  obpugnatores  iniecerint  an  obsessi,  quae 
crebrior  fama,  dum  nitentes  ac  progressos  depellunt. 
inde  lapsus  ignis  in  porticus  adpositas  aedibus  ;  mox 
sustinentes  fastigium  aquilae  vetere  ligno  traxerunt  flam- 
mam  alueruntque.  sic  Capitolium  clausis  foribus  inde- 
fensum  et  indireptum  conflagravit. 

Tac.  hist.  3.  71. 

{Crassus  speaks) 

Athenis  iam  diu  doctrina  ipsorum  Atheniensium 
interiit,  domicilium  tantum  in  illa  urbe  remanetstudiorum, 
quibus  vacant  cives,  peregrini  fruuntur  capti  quodam 
modo  nomine  urbis  et  auctoritate  ;  tamen  eruditissimos 
homines  Asiaticos  quivis  Atheniensis  indoctus  non  verbis 
sed  sono  vocis  nec  tam  bene  quam  suaviter  loquendo 
facile  superabit.  nostri  minus  student  litteris  quam 
Latini ;  tamen  ex  istis,  quos  nostis,  urbanis,  in  quibus 
minimum  est  litterarum,  nemo  est  quin  litteratissimum 
togatorum  omnium,  Q.  Valerium  Soranum,  lenitate  vocis 
atque  ipso  oris  pressu  et  sono  facile  vincat.  qua  re  cum 
sit  quaedam  certa  vox  Romani  generis  urbisque  propria, 
in  qua  nihil  offendi  nihil  displicere  nihil  animadverti 
possit,  nihil  sonare  aut  olere  peregrinum,  hanc  sequamur, 
neque  solum  rusticam  asperitatem  sed  etiam  peregrinam 
insolentiam  fugere  discamus.  equidem  cum  audio  socrum 
meam  Laeliam — -facilius  enim  mulieres  incorruptam  anti- 
quitatem  conservant,  quod  multorum  sermonis  expertes 
ea  tenent  semper  quae  prima  didicerunt — sed  eam  sic 
audio  ut  Plautum  mihi  aut  Naevium  videar  audire;  sono 
ipso  vocis  ita  recto  et  simplici  est  ut  nihil  ostentationis 
aut  imitationis  adferre  videatur  ;  ex  quo  sic  locutum  esse 
eius  patrem  iudico,  sic  maiores. 

Cic.  de  or.  3.  II.  43-12.  45. 

quis    enim    ignorat   et    eloquentiam    et    ceteras    artes 

descivisse   ab    illa   vetere    gloria    non    inopia    hominum 

sed    desidia    iuventutis    et     neglegentia    parentum    et 

inscientia    praecipientium    et    oblivione    moris   antiqui? 

quae  mala  primum  in  urbe  nata,  mox  per  Italiam  fusa, 

iam    in    provincias    manant.       quamquam    vestra   vobis 

notiora  sunt :  ego  de  urbe  et  his  propriis  ac  vernaculis 

vitiis  loquar,  quae  natos  statim  excipiunt  et  per  singulos 

aetatis   gradus   cumulantur,    si    prius    de    severitate   ac 

disciplina  maiorum  circa  educandos  formandosque  liberos 

pauca   praedixero.     nam   pridem   suus  cuique  filius,  ex 

casta  parente  natus,  non  in  cella  emptae  nutricis  sed  in 

gremio  ac  sinu  matris  educabatur,  cuius  praecipua  laus 

erat   tueri   domum    et  inservire  liberis.     aut   eligebatur 

maior  aliqua  natu  propinqua  cuius  probatis  spectatisque 

moribus    omnis    eiusdem    familiae    suboles    committe- 

retur ;    coram    qua   neque    dicere    fas    erat    quod    turpe 

dictu  neque  facere  quod  inhonestum  factu  videretur.     ac 

non  studia  modo  curasque  sed  remissiones  etiam  lususque 

puerorum  sanctitate  quadam  ac  verecundia  temperabat. 

sic  Corneliam   Gracchorum,   sic  Aureliam  Caesaris,   sic 

Atiam  Augusti  matrem  praefuisse  educationibus  ac  pro- 

duxisse  principes  liberos  accepimus.     quae  disciplina  ac 

severitas   eo   pertinebat   ut   sincera  et   integra  et  nullis 

pravitatibus  detorta  unius   cuiusque   natura   toto   statim 

pectore     arriperet     artes     honestas,    et     sive     ad     rem 

militarem    sive    ad    iuris   scientiam    sive  ad  eloquentiae 

studium    incfinasset,    id    solum    ageret,    id    universum 

hauriret. 

Tac.  dial.  28. 

{Lucceius  has  written  concerning  Tullids  death  and  the 
political  situation.     45  B.C.) 

quamquam    ipsa   consolatio   litterarum    tuarum    mihi 

gratissima  est — declarat   enim    summam    benevolentiam 

coniunctam     pari     prudentia,  —  tamen     illum     fructum 

ex    eis   litteris   vel   maximum    cepi,    quod   te   praeclare 

res    humanas    contemnentem    et    optime    contra    for- 

tunam    paratum    armatumque    cognovi ;    quam    quidem 

laudem  sapientiae  autumo  esse  maximam,   non  aliunde 

pendere    nec    extrinsecus    aut    bene   aut    male   vivendi 

suspensas    habere    rationes.     quae    cogitatio   cum    mihi 

non    omnino    excidisset — etenim    penitus    insederat, — 

vi   tamen    tempestatum    et    concursu    calamitatum    erat 

aliquantum  labefactata  atque  convulsa;  cui  te  opitulari 

et    video    et    id    fecisse    etiam    proximis   litteris    mul- 

tumque    profecisse   sentio.     itaque   hoc    saepius   dicen- 

dum   tibique   non   significandum   solum    sed    etiam    de- 

clarandum  arbitror,  nihil  mihi   esse  potuisse  tuis  litteris 

gratius.     ad   consolandum  autem  cum  illa  valent  quae 

eleganter    copioseque    collegisti,    tum    nihil    plus    quam 

quod    firmitudinem    gravitatemque    animi    tui    perspexi, 

quam    non    imitari    turpissimum    existimo.      itaque    hoc 

etiam  fortiorem  me  puto  quam  te  ipsum,  praeceptorem 

fortitudinis,    quod    tu    mihi    videre    spem    non    nullam 

habere    haec    aliquando    futura    meliora.    .    .    .    itaque 

alterum    minus    mirum    fortiorem    te    esse    cum    aliquid 

speres,  alterum  mirum  spe  ulla  teneri.     quid  est  enim 

ita   adfectum    ut    id   non   deletum   exstinctumque  esse 

fateare  ? 

Cic.  fam.  5.  13.  1-3. 

Vitellius  capta  urbe  per  aversam  Palatii  partem  in 
domum  uxoris  sellula  defertur,  ut,  si  diem  latebra  vita- 
visset,  Tarracinam  ad  cohortes  fratremque  perfugeret. 
dein  mobilitate  ingenii  et,  quae  natura  pavoris  est,  cum 
omnia  metuenti  praesentia  maxime  displicerent,  in  Pala- 
tium  regreditur  vastum  desertumque  dilapsis  etiam 
infimis  servitiorum  aut  occursum  eius  declinantibus. 
terret  solitudo  et  tacentes  loci.  temptat  clausa,  inhor- 
rescit  vacuis ;  fessusque  misero  errore  et  pudenda  latebra 
semet  occultans  ab  Iulio  Placido  tribuno  cohortis  pro- 
trahitur.  vinctae  pone  tergum  manus.  laniata  veste 
foedum  spectaculum  ducebatur,  multis  increpantibus 
nullo  inlacrimante.  deformitas  exitus  misericordiam 
abstulerat.  obvius  e  Germanicis  militibus  Vitellium 
infesto  ictu  per  iram  vel  quo  maturius  ludibrio  eximeret, 
an  tribunum  adpetierit,  in  incerto  fuit.  aurem  tribuni 
amputavit  ac  statim  confossus  est.  Vitellium  infestis 
mucronibus  coactum  modo  erigere  os  et  offerre  con- 
tumeliis  nunc  cadentes  statuas  suas  plerumque  rostra 
aut  Galbae  occisi  locum  contueri,  postremo  ad  Gemonias, 
ubi  corpus  Flavii  Sabini  iacuerat,  propulere.  una  vox 
non  degeneris  animi  excepta,  cum  tribuno  insultanti  se 
tamen  imperatorem  eius  fuisse  respondit ;  ac  deinde 
ingestis  volneribus  concidit.  et  volgus  eadem  pravitate 
insectabatur  interfectum,   qua  foverat  viventem. 

Tac.  hist.  3.  84  f. 

Fabricius  Pyrrhi  regis  aurum  reppulit  maiusque  regno 
iudicavit  regias  opes  posse  contemnere.  idem  medico 
Pyrrhi  promittente  venenum  se  regi  daturum  monuit 
Pyrrhum  caveret  insidias.  eiusdem  animi  fuit  auro 
non  vinci,  veneno  non  vincere.  admirati  sumus  in- 
gentem  virum,  quem  non  regis  non  contra  regem  pro- 
missa  flexissent,  boni  exempli  tenacem,  quod  difficilli- 
mum  est  in  bello  innocentem,  qui  aliquod  esse  crederet 
etiam  in  hostes  nefas,  qui  in  summa  paupertate,  quam 
sibi  decus  fecerat,  non  aliter  refugit  divitias  quam 
venenum.  "  vive,"  inquit,  "  beneficio  meo,  Pyrrhe,  et 
gaude,  quod  adhuc  dolebas,  Fabricium  non  posse  cor- 
rumpi."  Horatius  Cocles  solus  inplevit  pontis  angustias 
adimique  a  tergo  sibi  reditum,  dummodo  iter  hosti 
auferretur,  iussit,  et  tam  diu  prementibus  restitit  donec 
revulsa  ingenti  ruina  tigna  sonuerunt.  postquam  re- 
spexit  et  extra  periculum  esse  patriam  periculo  suo 
sensit,  "veniat  si  quis  vult,"  inquit,  "sic  euntem  sequi" 
iecitque  se  in  praeceps ;  et  non  minus  sollicitus  in 
illo  rapido  alveo  fluminis  ut  armatus  quam  ut  salvus 
exiret,  retento  armorum  victricium  decore  tam  tutus 
rediit  quam  si  ponte  venisset.  haec  et  huiusmodi  facta 
imaginem  nobis  ostendere  virtutis. 

Seneca  ep.  120.  6  ff. 

similemne  putas  C.  Laelii  unum  consulatum  fuisse, 
et  eum  quidem  cum  repulsa  (si,  cum  sapiens  et  bonus 
vir,  qualis  ille  fuit,  suffragiis  praeteritur,  non  populus 
potius  quam  ille  repulsam  fert) — sed  tamen  utrum  malles 
te,  si  potestas  esset,  semel  ut  Laelium  consulem  an  ut 
Cinnam  quater  ?  .  .  .  Laelius  si  digito  quem  attigisset, 
poenas  dedisset ;  at  Cinna  collegae  sui,  consulis  Cn. 
Octavii,  praecidi  caput  iussit,  P.  Crassi,  L.  Caesaris, 
nobilissimorum  hominum,  quorum  virtus  fuerat  domi 
militiaeque  cognita,  M.  Antonii,  omnium  eloquentissimi 
quos  ego  audierim,  C.  Caesaris,  in  quo  mihi  videtur 
specimen  fuisse  humanitatis  salis  suavitatis  leporis. 
beatusne  igitur  qui  hos  interfecit  ?  mihi  contra  non 
solum  eo  videtur  miser  quod  ea  fecit,  sed  etiam  quod 
ita  se  gessit  ut  ea  facere  ei  liceret.  etsi  peccare  nemini 
licet,  sed  sermonis  errore  labimur ;  id  enim  licere  dici- 
mus  quod  cuique  conceditur.  utrum  tandem  beatior 
C.  Marius  tum  cum  Cimbricae  victoriae  gloriam  cum 
collega  Catulo  communicavit,  paene  altero  Laelio  (nam 
hunc  illi  duco  simillimum),  an  cum  civili  bello  victor 
iratus  necessariis  Catuli  deprecantibus  non  semel  re- 
spondit  sed  saepe  "moriatur"?  in  quo  beatior  ille  qui 
huic  nefariae  voci  paruit  quam  is  qui  tam  scelerate 
imperavit.  nam  cum  accipere  quam  facere  praestat 
iniuriam,  tum  morti  iam  ipsi  adventanti  paulum  pro- 
cedere  obviam,  quod  fecit  Catulus,  quam  quod  Marius, 
talis  viri  interitu  sex  suos  obruere  consulatus  et  con- 
taminare  extfemum  tempus  aetatis. 

Cic.   Tusc.  disp.  5.  19.  54-6. 

at  Vespasiano    post    Cremonensem    pugnam   et   pros- 

peros  undique  nuntios,  cecidisse  Vitellium  multi  cuiusque 

ordinis,  pari  audacia  fortunaque  hibernum  mare  adgressi, 

nuntiavere.     aderant   legati   regis   Vologesi    quadraginta 

milia  Parthorum  equitum  offerentes.    magnificum  laetum- 

que    tantis    sociorum    auxiliis    ambiri    neque    indigere. 

gratiae    Vologeso   actae    mandatumque    ut    legatos    ad 

senatum  mitteret  et  pacem  esse  sciret.     Vespasianus  in 

Italiam  resque  urbis  intentus  adversam  de  Domitiano 

famam    accipit,   tamquam  terminos  aetatis    et  concessa 

filio  egrederetur.     igitur  validissimam  exercitus  partem 

Tito  tradit  ad  reliqua  Iudaici  belli  perpetranda.     Titum 

antequam    digrederetur    multo    apud    patrem   sermone 

orasse  ferunt  ne  criminantium  nuntiis  temere  accendere- 

tur  integrumque  se  ac  placabilem  fiiio  praestaret.     non 

legiones   non   classes  perinde  firma  imperii  munimenta 

quam   numerum   liberorum.     nam   amicos  tempore  for- 

tuna  cupidinibus  aliquando  aut  erroribus  imminui  trans- 

ferri    desinere ;    suum    cuique    sanguinem    indiscretum, 

sed     maxime    principibus,     quorum    prosperis    et     alii 

fruantur,  adversa  ad  iunctissimos  pertineant.     ne  fratri- 

bus  quidem  mansuram  concordiam  ni  parens  exemplum 

praebuisset.     Vespasianus  haud  aeque  Domitiano  miti- 

gatus  quam  Titi  pietate  gaudens,  bono  esse  animo  iubet 

belloque   et   armis   rem  publicam  attollere :  sibi    pacem 

domumque  curae  fore. 

Tac.  hist.  4.  51  f. 

itaque  illam  tuam  praeclarissimam  et  sapientissimam 

vocem    invitus   audivi  :  "  satis    diu    vel  naturae  vixi  vel 

gloriae."     satis,  si  ita  vis,  fortasse  naturae,  addo  etiam, 

si  placet,  gloriae ;  at,  quod  maximum  est,  patriae  certe 

parum.     quare  omitte  istam,  quaeso,  doctorum  hominum 

in  contemnenda  morte  prudentiam,  noli  nostro  periculo 

esse  sapiens.     saepe  enim  venit  ad  aures  meas  te  idem 

istud  nimis  crebro  dicere,  tibi  satis  te  vixisse.     credo ; 

sed    tum    id    audirem    si   tibi    soli   viveres  aut    si    tibi 

etiam     soli     natus     esses.       omnium     salutem     civium 

cunctamque     rem     publicam     res     tuae     gestae     com- 

plexae   sunt ;   tantum   abes   a    perfectione    maximorum 

operum  ut   fundamenta    nondum    quae    cogitas   ieceris. 

hic    tu    modum    vitae    tuae    non    salute    rei     publicae 

sed    aequitate     animi     deflnies  ?      quid    si     istud    ne 

gloriae   quidem   satis  est?     cuius  te  esse  avidissimum, 

quamvis    sis    sapiens,  non    negabis.     "parumne  igitur," 

inquies,      "  magna     relinquemus  ? "     immo     vero     aliis 

quamvis    multis    satis,    tibi    uni    parum.      quicquid    est 

enim,  quamvis  amplum  sit,  id  est  parum  tum  cum   est 

aliquid    amplius.       quodsi    rerum    tuarum    inmortalium, 

C.  Caesar,  hic  exitus  futurus  fuit,  ut  devictis  adversariis 

rem  publicam  in  eo  statu  relinqueres  in  quo  nunc  est, 

vide  quaeso  ne  tua  divina  virtus  admirationis  plus  sit 

habitura  quam  gloriae,  si  quidem  gloria  est  inlustris  ac 

pervagata  magnorum  vel   in  suos  cives  vel  in   patriam 

vel    in    omne    genus  hominum   fama  meritorum.     haec 

igitur    tibi    reliqua    pars    est,  hic    restat    actus,    in    hoc 

eiaborandum  est,  ut  rem  publicam  constituas,  eaque  tu 

in  primis  summa  tranquillitate  et  otio  perfruare. 

Cic.  pro.  Marcell.  8.  25-9.  27. 

omne  hoc  tempus  inter  pugillares  ac  libellos  iucun- 
dissima  quiete  transmisi.     "quemadmodum  »  inquis  "in 
urbe  potuisti?"     circenses  erant,  quo  genere  spectaculi 
ne  levissime  quidem  teneor.     nihil  novum,  nihil  varium, 
mhil   quod   non    semel    spectasse    sufficiat.     quo  magis 
miror    tot     milia    virorum     tam     pueriliter     identidem 
cupere    currentes    equos    insistentes    curribus    homines 
videre.     si  tamen  aut  velocitate  equorum  aut  hominum 
arte    traherentur,    esset   ratio    non    nulla.     nunc    favent 
panno,  pannum    amant,  et    si    in  ipso  cursu  medioque 
certamine  hic  color  illuc,  ille  huc  transferatur,  studium 
favorque    transibit,    et    repente    agitatores    illos,    equos 
illos,  quos  procul  noscitant,  quorum  clamitant  nomina, 
rehnquent.     tanta    gratia,   tanta    auctoritas  in  una  vilis- 
sima    tunica,    mitto    apud    vulgus,    quod    vilius    tunica, 
sed   apud    quosdam    graves    homines;    quos    ego    cum 
recordor    in    re    inani    frigida  adsidua  tam  insatiabiliter 
desidere,  capio  aliquam  voluptatem  quod  hac  voluptate 
non  capior.     ac  per  hos  dies  libentissime  otium  meum 
m  httens  conloco,  quos  alii  otiosissimis  occupationibus 
perdunt.     vale. 

Plin.  ep.  9.  6. 

tum  Brutus  "  quid  tu,"  inquit,   "quaeris  alios?  de  te 

ipso  nonne  quid  optarent  rei,  quid  ipse  Hortensius  iudi- 

caret  videbamus?    qui  cum  partiretur  tecum   causas — 

saepe   enim    interfui — perorandi   locum,    ubi   plurimum 

pollet  oratio,   semper  tibi  relinquebat."      "faciebat  ille 

quidem,"  inquam,  "et  mihi  benevolentia,  credo,  ductus 

tribuebat  omnia.     sed  ego  quae  de  me  populi  sit  opinio 

nescio;    de   reliquis    hoc    adnrmo,    qui   vulgi    opinione 

disertissimi  habiti  sint,   eosdem    intellegentium   quoque 

iudicio    fuisse    probatissimos.      nec   enim   posset   idem 

Demosthenes  dicere   quod  dixisse  Antimachum  clarum 

poetam  ferunt.     qui  cum  convocatis  auditoribus  legeret 

eis  magnum  illud  quod  novistis  volumen  suum  et  eum 

iegentem  omnes  praeter  Platonem  reliquissent,  '  legam ' 

inquit   '  nihilo  minus.     Plato  enim  mihi  unus  instar  est 

centum   milium.'     et   recte.      poema   enim   reconditum 

paucorum    approbationem,    oratio   popularis    adsensum 

vulgi   debet    movere.      at   si    eundem    hunc    Platonem 

unum   auditorem  haberet  Demosthenes,   cum  esset   re- 

lictus  a  ceteris,   verbum  facere  non    posset.      quid   tu, 

Brute?    possesne,   si  te  ut  Curionem    quondam   contio 

reliquisset  ? "      "ego  vero,"  inquit  ille,   "ut  me  tibi  in- 

dicem,  in  eis  etiam    causis  in   quibus   omnis  res   nobis 

cum  iudicibus  est,  non  cum  populo,  tamen,  si  a  corona 

relictus  sim,  non  queam  dicere."     "ita  se,"  inquam,  "res 

habet.     ut  si  tibiae  inflatae  non  referant  sonum,  abici- 

endas  eas  sibi   tibicen  putet,   sic   oratori  populi   aures 

tamquam  tibiae  sunt.     eae  si  inflatum  non  recipiunt — 

aut  si  auditor  omnino  tamquam  equus  non  facit,  agitandi 

finis  faciendus  est." 

I  129  Cic.   Brut.   51.   190-2. 

per  eos  menses  quibus  Vespasianus  Alexandriae  statos 

aestivis  flatibus  dies  et  certa  maris  opperiebatur,  multa 

miracula   evenere,    quis    caelestis  favor  et  quaedam    in 

Vespasianum  inclinatio  numinum  ostenderetur.     e  plebe 

Alexandrina  quidam  oculorum  tabe  notus  genua  eius  ad- 

volvitur,  remedium  caecitatis  exposcens  gemitu,  monitu 

Serapidis  dei,   quem   dedita  superstitionibus   gens   ante 

alios  colit ;  precabaturque  principem  ut  genas  et  oculo- 

rum  orbes  dignaretur  respergere  oris  excremento.     alius 

manum  aeger  eodem  deo  auctore  ut  pede  ac  vestigio 

Caesaris  calcaretur  orabat.     Vespasianus  primo  inridere, 

aspernari ;  atque  illis  instantibus  modo  famam  vanitatis 

metuere,  modo  obsecratione  ipsorum  et  vocibus  adulan- 

tium   in   spem   induci ;    postremo   aestimari   a   medicis 

iubet  an  talis  caecitas  ac  debilitas  ope  humana  supera- 

biles  forent.     medici  varie  disserere :  huic  non  exesam 

vim  luminis  et  redituram  si  pellerentur  obstantia ;    illi 

elapsos  in  pravum  artus  si  salubris  vis  adhibeatur  posse 

integrari.    id  fortasse  cordi  deis  et  divino  ministerio  prin- 

cipem  electum ;  denique  patrati  remedii  gloriam  penes 

Caesarem,   inriti  ludibrium  penes  miseros   fore.      igitur 

Vespasianus  cuncta  fortunae  suae  patere  ratus  nec  quic- 

quam  ultra  incredibile  laeto  ipse  voltu,  erecta  quae  ad- 

stabat  multitudine,  iussa  exsequitur.     statim  conversa  ad 

usum   manus    ac    caeco    reluxit    dies.      utrumque    qui 

interfuere   nunc   quoque    memorant,    postquam   nullum 

mendacio  pretium. 

Tac.  hist.  4.  81. 

prope  est  a  te  deus,  tecum  est,  intus  est.  ita  dico, 
Lucili :  sacer  intra  nos  spiritus  sedet,  malorum  bono- 
rumque  nostrorum  observator  et  custosv  hic  prout  a 
nobis  tractatus  est,  ita  nos  ipse  tractat,  bonus  vero  vir 
sine  deo  nemo  est.  an  potest  aliquis  supra  fortunam 
nisi  ab  illo  adiutus  exsurgere?  ille  dat  consilia  magnifica 
et  erecta.  in  unoquoque  virorum  bonorum  "quis  deus 
incertum  est,  habitat  deus."  si  tibi  occurrerit  vetustis 
arboribus  et  solitam  altitudinem  egressis  frequens  lucus 
et  conspectum  caeli  ramorum  aliorum  alios  protegentium 
summovens  obtentu,  illa  proceritas  silvae  et  secretum 
loci  et  admiratio  umbrae  in  aperto  tam  densae  atque 
continuae  fidem  tibi  numinis  faciet.  .  .  .  magnorum 
fluminum  capita  veneramur.  subita  ex  abdito  vasti 
amnis  eruptio  aras  habet ;  coluntur  aquarum  calentium 
fontes ;  et  stagna  quaedam  vel  opacitas  vel  inmensa 
altitudo  sacravit.  si  hominem  videris  interritum  periculis, 
intactum  cupiditatibus,  inter  adversa  felicem,  in  mediis 
tempestatibus  placidum,  ex  superiore  loco  homines 
videntem,  ex  aequo  deos,  non  subibit  te  veneratio  eius  ? 
non  dices  "ista  res  maior  est  altiorque  quam  ut  credi 
similis  huic  in  quo  est  corpusculo  possit "  ?  vis  isto 
divina  descendit.  animum  excellentem,  moderatum, 
omnia  tamquam  minora  transeuntem,  quicquid  timemus 
optamusque  ridentem,  caelestis  pctentia  agitat.  .  .  . 
itaque  maiore  sui  parte  illic  est  unde  descendit. 

Seneca  ep.  41.  1-5. 

hi  ritus,  quoquo  modo  inducti,  antiquitate  defenduntur. 

cetera  instituta,  sinistra  foeda,  pravitate   valuere.     nam 

pessimus  quisque  spretis  religionibus    patriis   tributa   et 

stipes  illuc  congerebant ;  unde  auctae  Iudaeorum  res,  et 

quia  apud  ipsos  fides  obstinata,  misericordia  in  promptu, 

sed  adversus  omnes  alios  hostile  odium.   .    .    .   augendae 

tamen    multitudini    consulitur  ;    nam    et    necare    quem- 

quam    ex    natis   nefas    animosque  proelio   aut  suppliciis 

peremptorum  aetemos  putant.     hinc  generandi  amor  et 

moriendi  contemptus.      corpora  condire  quam  cremare 

e  more  Aegyptio  ;  eademque  est  de  infernis  persuasio, 

caelestium  contra.    Aegyptii  pleraque  animalia  effigiesque 

compositas    venerantur,    Iudaei    mente    sola    unumque 

numen  intellegunt :  profanos  qui  deum  imagines  mortali- 

bus   materiis  in   species   hominum    eftingant;    summum 

illud   et  aeternum  neque   imitabile   neque   interiturum. 

igitur  nulla  simulacra  urbibus  suis  nedum  templis  sistunt ; 

non  regibus  haec  adulatio,  non  Caesaribus  honor.     sed 

quia  sacerdotes  eorum    tibia  tyrnpanisque  concinebant. 

hedera   vinciebantur    vitisque  aurea  in    templo    reperta, 

Liberum    patrem     coli,     domitorem     Orientis,    quidam 

arbitrati     sunt,     nequaquam      congruentibus     institutis. 

quippe  Liber  festos   laetosque  ritus  posuit,   Iudaeorum 

mos  absurdus  sordidusque. 

Tac.  hist.  5.  5. 

(a)  vicinus  meus  est  manuque  tangi 
de  nostris  Novius  potest  fenestris. 
quis  non  invideat  mihi  putetque 
horis  omnibus  esse  me  beatum, 
iuncto  cui  liceat  frui  sodale  ? 
tam  longe  est  mihi  quam  Terentianus, 
qui  nunc  Niliacam  regit  Syenen. 
non  convivere  nec  videre  saltem, 
non  audire  licet,  nec  urbe  tota 
quisquam  est  tam  prope  tam  proculque  nobis. 
migrandum  est  mihi  longius  vel  illi. 
vicinus  Novio  vel  inquilinus 
sit  si  quis  Novium  videre  non  volt. 

Mart.  i.  86. 


(fi)  semper  pauper  eris  si  pauper  es,  Aemiliane. 
dantur  opes  nulli  nunc  nisi  divitibus. 

id.  5.  81. 

cxxxiv 

(Mars  is  speaking) 

conveniunt  nuptae  dictam  Iunonis  in  aedem, 

quas  inter  mea  sic  est  nurus  orsa  loqui : 
"  o  pariter  raptae,  quoniam  hoc  commune  tenemus, 

non  ultra  lentae  possumus  esse  pie. 
stant  acies  :  sed  utra  di  sint  pro  parte  rogandi, 

eligite  :  hinc  coniunx,  hinc  pater  arma  tenet. 
quaerendum  est  viduae  fieri  malitis  an  orbae. 

consilium  vobis  forte  piumque  dabo." 
consilium  dederat.     parent  crinesque  resolvunt 

maestaque  funerea  corpora  veste  tegunt. 
iam  steterant  acies  ferro  mortique  paratae, 

iam  lituus  pugnae  signa  daturus  erat, 
cum  raptae  veniunt  inter  patresque  virosque 

inque  sinu  natos,  pignora  cara,  tenent. 
et  quasi  sentirent,  blando  clamore  nepotes 

tendebant  ad  avos  bracchia  parva  suos. 
qui  poterat  clamabat  avum  tum  denique  visum, 

et  qui  vix  poterat  posse  coactus  erat. 
tela  viris  animique  cadunt,  gladiisque  remotis 

dant  soceri  generis  accipiuntque  manus ; 
laudatasque  tenent  natas,  scutoque  nepotem 

fert  avus  :  hic  scuti  dulcior  usus  erat. 

Qv.fast.  3.  205-228,  omitting  219  £ 

(a)  vulgare  amici  nomen  sed  rara  est  fides. 
cum  parvas  aedes  sibi  fundasset  Socrates 
(cuius  non  fugio  mortem  si  famam  adsequar. 
et  cedo  invidiae,  dummodo  absolvar  cinis), 
ex  populo  sic  nescio  quis,  ut  fieri  solet : 
"  quaeso,  tam  angustam  talis  vir  ponis  domum  ?  " 
"  utinam  "  inquit  "  veris  hanc  amicis  impleam  ! " 

Phaedrus  3.  9. 


(b)  puerorum  in  turba  quidam  ludentem  Atticus 
Aesopum  nucibus  cum  vidisset,  restitit 
et  quasi  delirum  risit.     quod  sensit  simul 
derisor  potius  quam  deridendus  senex, 
arcum  retensum  posuit  in  media  via : 
"  heus,"  inquit,  "  sapiens,  expedi  quid  fecerim." 
concurrit  populus.     ille  se  torquet  diu 
nec  quaestionis  positae  causam  intellegit. 
novissime  succumbit.    tum  victor  sophus  : 
"  cito  rumpes  arcum  semper  si  tensum  habueris ; 
at  si,  laxaris  cum  voles  erit  utilis." 
sic  lusus  animo  debent  aliquando  dari 
ad  cogitandum  melior  ut  redeat  tibi. 

id.  3.  14. 

CXXXVI 


Dianam  tenerae  dicite  virgines, 
intonsum,  pueri,  dicite  Cynthium, 
Latonamque  supremo 
dilectam  penitus  Iovi. 
vos  laetam  fluviis  et  nemorum  coma, 
quaecumque  aut  gelido  prominet  Algido, 
nigris  aut  Erymanthi 
silvis  aut  viridis  Cragi. 
vos  Tempe  totidem  tollite  laudibus 
natalemque,  mares,  Delon  Apollinis, 
insignemque  pharetra 
fraternaque  umerum  lyra. 
hic  bellum  lacrimosum,  hic  miseram  famem 
pestemque  a  populo  et  principe  Caesare  in 
Persas  atque  Britannos 
vestra  motus  aget  prece. 

Hor.  carm.  i.  21. 

CXXXVII 

coniugis  audisset  fatum  cum  Porcia  Bruti 
et  subtracta  sibi  quaereret  arma  dolor, 

"  nondum  scitis  "  ait  "  mortem  non  posse  negari  ? 
credideram  fatis  hoc  docuisse  patrem." 

dixit  et  ardentes  avido  bibit  ore  favillas  : 
i  nunc  et  ferrum,  turba  molesta,  nega. 

Mart.  i.  42. 


si  quid,  Fusce,  vacas  adhuc  amari — 
nam  sunt  hinc  tibi  sunt  et  hinc  amici — 
unum,  si  superest,  locum  rogamus. 
nec  me  quod  tibi  sim  novus  recuses  : 
omnes  hoc  veteres  tui  fuerunt. 
tu  tantum  inspice  qui  novus  paratur 
an  possit  fieri  vetus  sodalis. 

id.  1.  54. 

CXXXVIII 

Pyramus  et  Thisbe,  iuvenum  pulcherrimus  alter, 
altera  quas  Oriens  habuit  praelata  puellis, 
contiguas  tenuere  domos,  ubi  dicitur  altam 
coctilibus  muris  cinxisse  Semiramis  urbem. 
notitiam  primosque  gradus  vicinia  fecit ; 
tempore  crevit  amor.     taedae  quoque  iure  coissent ; 
sed  vetuere  patres.     quod  non  potuere  vetare, 
ex  aequo  captis  ardebant  mentibus  ambo. 
conscius  omnis  abest ;  nutu  signisque  loquuntur, 
quoque  magis  tegitur,  tectus  magis  aestuat  ignis. 
fissus  erat  tenui  rima,  quam  duxerat  olim 
cum  fieret,  paries  domui  communis  utrique. 
id  vitium  nulli  per  saecula  longa  notatum 
(quid  non  sentit  amor?)     primi  vidistis  amantes 
et  vocis  fecistis  iter ;  tutaeque  per  illud 
murmure  blanditiae  minimo  transire  solebant. 
saepe,  ubi  constiterant  hinc  Thisbe  Pyramus  illinc, 
inque  vices  fuerat  captatus  anhelitus  oris, 
14  invide,"  dicebant,  "  paries,  quid  amantibus  obstas  ? 
nec  sumus  ingrati ;  tibi  nos  debere  fatemur 
quod  datus  est  verbis  ad  amicas  transitus  aures." 
talia  diversa  nequiquam  sede  locuti 
sub  noctem  dixere  vale  partique  dedere 
oscula  quisque  suae  non  pervenientia  contra. 

Ov.  met.  4-  55 "73»  76-80. 

Ixion  quod  versari  narratur  rota 
volubilem  Fortunam  iactari  docet. 
adversus  altos  Sisyphus  montes  agit 
saxum  labore  summo,  quod  de  vertice 
sudore  semper  inrito  revolvitur  : 
ostendit  hominum  sine  fine  esse  miserias. 
quod  stans  in  amne  Tantalus  medio  sitit, 
avari  describuntur  quos  circumfluit 
usus  bonorum  sed  nil  possunt  tangere. 
urnis  scelestae  Danaides  portant  aquas, 
pertusa  nec  complere  possunt  dolia  ? 
immo  luxuriae  quicquid  dederis  perfluet. 
novem  perrectus  Tityos  est  per  iugera, 
tristi  renatum  suggerens  poenae  iecur : 
quo  quis  maiorem  possidet  terrae  locum 
hoc  demonstratur  cura  graviore  adfici. 

consulto  involvit  veritatem  antiquitas, 
ut  sapiens  intellegeret,  erraret  rudis. 


Phaedrus  app.  5. 

pandite  nunc  Helicona,  deae,  cantusque  movete, 
qui  bello  exciti  reges,  quae  quemque  secutae 
complerint  campos  acies,  quibus  Itala  iam  tum 
floruerit  terra  alma  viris,  quibus  arserit  armis  ; 
et  meministis  enim,  divae,  et  memorare  potestis ; 
ad  nos  vix  tenuis  famae  perlabitur  aura. 

primus  init  bellum  Tyrrhenis  asper  ab  oris 
contemptor  divom  Mezentius  agminaque  armat : 
filius  huic  iuxta  Lausus,  quo  pulchrior  alter 
non  fuit,  excepto  Laurentis  corpore  Turni. 
Lausus,  equum  domitor  debellatorque  ferarum, 
ducit  Agyllina  nequiquam  ex  urbe  secutos 
"mille  viros,  dignus  patriis  qui  laetior  esset 
imperiis  et  cui  pater  haud  Mezentius  esset. 
...  .  •  • 

nec  Praenestinae  fundator  defuit  urbis, 
Volcano  genitum  pecora  inter  agrestia  regem 
inventumque  focis  omnis  quem  credidit  aetas, 
Caeculus.     hunc  legio  late  comitatur  agrestis, 
quique  altum  Praeneste  viri,  quique  arva  Gabinae 
Iunonis  gelidumque  Anienem  et  roscida  rivis 
Hernica  saxa  colunt. 

Verg.  Aen.  7.  641-54,  678-84. 

(a)  haec  mihi  quae  colitur  violis  pictura  rosisque, 
quos  referat  voltus,  Caediciane,  rogas? 

talis  erat  Marcus  mediis  Antonius  annis 

Primus ;  in  hoc  iuvenem  se  videt  ore  senex. 

ars  utinam  mores  animumque  effingere  posset ! 
pulchrior  in  terris  nulla  tabella  foret. 

Mart.  ic.  -12. 


(b)  "  dic  verum  mihi,  Marce,  dic  amabo. 
nil  est  quod  magis  audiam  libenter." 
sic  et  cum  recitas  tuos  libellos 
et  causam  quoties  agis  clientis 
oras,  Gallice,  me  rogasque  semper. 
durum  est  me  tibi  quod  petis  negare ; 
vero  verius  ergo  quid  sit  audi : 
verum,  Gallice,  non  libenter  audis. 

id.  8.  76. 

(a)  consilia  qui  dant  prava  cautis  hominibus, 
et  perdunt  operam  et  deridentur  turpiter. 
canes  currentes  bibere  in  Nilo  flumine, 
a  corcodillis  ne  rapiantur,  traditum  est. 
igitur  cum  currens  bibere  coepisset  canis, 
sic  corcodillus  :   "  quamlibet  lambe  otio  : 
accede,  pota,  noli  temere  de  dolo  " 
ait  "  vereri."     at  ille  "  facerem  me  hercuie, 
nisi  esse  scirem  carnis  te  cupidum  meae." 


Phaedrus  i.  25. 


(b)  Aesopi  ingenio  statuam  posuere  Attici 
et  collocarunt  servolum  aeterna  in  basi, 
patere  honoris  scirent  ut  cuncti  viam, 
nec  generi  tribui,  sed  virtuti,  gloriam. 
quoniam  occuparat  alter  ut  primus  foret, 
ne  solus  esset  studui,  quod  superfuit : 
nec  haec  invidia  verum  est  aemulatio. 
quod  si  labori  faverit  Latium  meo, 
plures  habebit  quos  opponat  Graeciae. 
sin  livor  obtrectare  curam  voluerit, 
non  tamen  eripiet  laudis  conscientiam. 


id.  2.  epil.  i-ii. 

(a)  vis  fieri  liber  ?  mentiris,  Maxime,  non  vis : 

sed  fieri  si  vis,  hac  ratione  potes. 
liber  eris,  cenare  foris  si,  Maxime,  nolis, 

Veientana  tuam  si  domat  uva  sitim, 
si  ridere  potes  miseri  chrysendeta  Cinnae, 

contentus  nostra  si  potes  esse  toga. 
haec  tibi  si  vis  est,  si  mentis  tanta  potestas, 

liberior  Partho  vivere  rege  potes. 

Martial  2.  5- 


(b)  sit  cisterna  mihi  quam  vinea  malo  Ravennae, 
cum  possim  multo  vendere  pluris  aquarru 

id.  3.  56. 


(c)  callidus  imposuit  nuper  mihi  caupo  Ravennae ; 
cum  peterem  mixtum,  vendidit  ille  merum. 

id.  3.  57. 

{Ceres  in  her  searchfor  Persephone  has  reached  Attica) 

hic  primum  sedit  gelido  maestissima  saxo ; 

illud  Cecropidae  nunc  quoque  Triste  vocant. 
sub  Iove  duravit  multis  inmota  diebus 

et  lunae  patiens  et  pluvialis  aquae. 
fors  sua  cuique  loco  est.     quod  nunc  Cerialis  Eleusin 

dicitur,  hoc  Celei  rura  fuere  senis. 
ille  domum  glandes  excussaque  mora  rubetis 

portat  et  arsuris  arida  ligna  focis. 
filia  parva  duas  redigebat  monte  capellas, 

et  tener  in  cunis  filius  aeger  erat. 
"  mater  "  ait  virgo  (mota  est  dea  nomine  matris) 

"  quid  facis  in  solis  incomitata  locis  ?  " 
restitit  et  senior,  quamvis  onus  urget,  et  orat 

tecta  suae  subeat  quantulacumque  casae. 
illa  negat.     (simularat  anum  mitraque  capillos 

presserat.)     instanti  talia  dicta  refert : 
"  sospes  eas  semperque  parens.     mihi  filia  rapta  est. 

heu,  melior  quanto  sors  tua  sorte  mea  est." 
dixit,  et  ut  lacrimae  (neque  enim  lacrimare  deorum  est) 

decidit  in  tepidos  lucida  gutta  sinus. 
flent  pariter  molles  animis  virgoque  senexque ; 

e  quibus  haec  iusti  verba  fuere  senis  : 
"  sic  tibi  quam  raptam  quereris  sit  filia  sospes, 

surge,  nec  exiguae  despice  tecta  casae." 
cui  dea  "duc"  inquit;  "  scisti  qua  cogere  posses," 

seque  levat  saxo  subsequiturque  senem. 
dux  comiti  narrat  quam  sit  sibi  filius  acger 

nec  capiat  somnos  invigiletque  malis. 

Ov.fast.  4.  503^530. 

CXLV 

(Contiuuation) 

limen  ut  intravit,  luctus  videt  omnia  plena : 

iam  spes  in  puero  nulla  salutis  erat. 
matre  salutata  (mater  Metanira  vocatur) 

iungere  dignata  est  os  puerile  suo. 
pallor  abit  subitasque  vident  in  corpore  vires  : 

tantus  caelesti  venit  ab  ore  vigor. 
tota  domus  laeta  est ;  hoc  est  materque  paterque 

nataque :  tres  illi  tota  fuere  domus.  . 
mox  epulas  ponunt :  liquefacta  coagula  lacte 

pomaque  et  in  ceris  aurea  mella  suis. 
abstinet  alma  Ceres  somnique  papavera  causas 

dat  tibi  cum  tepido  lacte  bibenda,  puer. 
noctis  erat  medium  placidique  silentia  somni : 

Triptolemum  gremio  sustulit  illa  suo, 
terque  manu  permulsit  eum,  tria  carmina  dixit, 

carmina  mortali  non  referenda  sono ; 
inque  foco  corpus  pueri  vivente  favilla 

obruit,  humanum  purget  ut  ignis  onus. 
excutitur  somno  stulte  pia  mater  et  amens 

"  quid  facis  ?  "  exclamat  membraque  ab  igne  rapit. 
cui  dea  "  dum  non  es  "  dixit  "  scelerata,  fuisti : 

inrita  materno  sunt  mea  dona  metu. 
iste  quidem  mortalis  erit :  sed  primus  arabit 

et  seret  et  culta  praemia  tollet  humo." 

id.  4.  537-560. 


'45 


Latin   Passages  for  Tnmslation 


CXLVI 

(a)  occurrit  tibi  nemo  quod  libenter, 

quod  quacumque  venis  fuga  est  et  ingens 

circa  te,  Ligurine,  solitudo, 

quid  sit  scire  cupis  ?     nimis  poeta  es. 

hoc  valde  vitium  periculosum  est. 

non  tigris  catulis  citata  raptis 

nec  sic  scorpios  improbus  timetur. 

nam  tantos,  rogo,  quis  ferat  labores  ? 

et  stanti  legis  et  legis  sedenti. 

in  thermas  fugio  :  sonas  ad  aurem. 

piscinam  peto  :  non  licet  natare. 

ad  cenam  propero  :  tenes  euntem. 

ad  cenam  venio  :  fugas  sedentem. 

lassus  dormio  :  suscitas  iacentem. 

vis  quantum  facias  mali  videre  ? 

vir  iustus,  probus,  innocens  timeris. 

Martial  3.  44. 


(b)  vis  te,  Sexte,  coli :  volebam  amare. 
parendum  est  tibi :  quod  iubes,  coleris. 
sed  si  te  colo,  Sexte,  non  amabo. 

id.  2.  55. 

cervus  nemorosis  excitatus  latibulis 
ut  venatorum  fugeret  instantem  necem, 
caeco  timore  proximam  villam  petit 
et  opportuno  se  bovili  condidit. 
hic  bos  latenti :   "  quidnam  voluisti  tibi, 
infelix,  ultro  qui  ad  necem  cucurreris 
hominumque  tecto  spiritum  commiseris  ?  " 
at  ille  supplex  "vos  modo"  inquit  "parcite; 
occasione  rursus  erumpam  data." 
spatium  diei  noctis  excipiunt  vices. 
frondem  bubulcus  adfert :    nil  adeo  videt. 
eunt  subinde  et  redeunt  omnes  rustici : 
nemo  animadvertit.     Lansit  etiam  vilicus  : 
nec  ille  quicquam  sentit.     tum  gaudens  ferus 
bubus  quietis  agere  coepit  gratias, 
hospitium  adverso  quod  praestiterint  tempore. 
respondit  unus  :   "  salvum  te  volumus  quidem  ; 
sed  ille  qui  oculos  centum  habet  si  venerit, 
magno  in  periclo  vita  vertetur  tua." 
haec  inter  ipse  dominus  a  cena  redit, 
et  quia  corruptos  viderat  nuper  boves, 
accedit  ad  praesepe  :  "  cur  frondis  parum  est  ? 
stramenta  desunt !     tollere  haec  aranea 
quantum  est  laboris  ?  "     dum  scrutatur  singula, 
cervi  quoque  alta  est  conspicatus  cornua ; 
quem  convocata  iubet  occidi  familia 
praedamque  tollit. — haec  significat  fabula 
dominum  videre  plurimum  in  rebus  suis. 

Phaedrus  2.  8. 

quid  prius  dicam  solitis  parentis 
laudibus,  qui  res  hominum  ac  deorum, 
qui  mare  et  terras  variisque  mundum 

temperat  horis : 
unde  nil  maius  generatur  ipso, 
nec  viget  quicquam  simile  aut  secundum  ? 
proximos  illi  tamen  occupavit 

Pallas  honores, 
proeliis  audax.     neque  te  silebo, 
Liber,  et  saevis  inimica  virgo 
beluis,  nec  te,  metuende  certa 

Phoebe  sagitta. 
dicam  et  Alciden  puerosque  Ledae, 
hunc  equis,  illum  superare  pugnis 
nobilem ;  quorum  simul  alba  nautis 

stella  refulsit, 
defluit  saxis  agitatus  umor, 
concidunt  venti  fugiuntque  nubes 
et  minax,  quod  sic  voluere,  ponto 
unda  recumbit. 

Hor.  carm.  i.   12.    13-32. 

CXLIX 

(Contimiatioii) 

Romulum  post  hos  prius  an  quietum 
Pompili  regnum  memorem  an  superbos 
Tarquini  fasces  dubito,  an  Catonis 

nobile  letum. 
Regulum  et  Scauros  animaeque  magnae 
prodigum  Paulum  superante  Poeno 
gratus  insigni  referam  camena 

Fabriciumque. 
hunc  et  incomptis  Curium  capillis 
utilem  bello  tulit  et  Camillum 
saeva  paupertas  et  avitus  apto 

cum  lare  fundus. 
crescit  occulto  velut  arbor  aevo 
fama  Marcelli ;  micat  inter  omnis 
Iulium  sidus  velut  inter  ignis 

luna  minores. 
gentis  humanae  pater  atque  custos, 
orte  Saturno,  tibi  cura  magni 
Caesaris  fatis  data  :  tu  secundo 


Caesare  regnes. 


id.  i.  12.  33-52. 


149 


Latin   Passages  for  Translation 


CL 


iussa  recusantes  peragunt  lacrimosa  ministri, 

flent  tamen,  et  geminos  in  loca  iussa  ferunt. 
Albula,  quem  Tiberim  mersus  Tiberinus  in  undis 

reddidit,  hibernis  forte  tumebat  aquis. 
hic  ubi  nunc  fora  sunt,  lintres  errare  videres, 

quaque  iacent  valles,  Maxime  Circe,  tuae. 
huc  ubi  venerunt  (neque  enim  procedere  possunt 

longius),  ex  illis  unus  et  alter  ait  : 
"  at  quam  sunt  similes  !     at  quam  formosus  uterque  ! 

plus  tamen  ex  illis  iste  vigoris  habet. 
si  genus  arguitur  vultu,  nisi  fallit  imago, 

nescioquem  vobis  suspicor  esse  deum — 
at  siquis  vestrae  deus  esset  originis  auctor, 

in  tam  praecipiti  tempore  ferret  opem. 
ferret  opem  certe,  si  non  ope  mater  egeret, 

quae  facta  est  uno  mater  et  orba  die. 
nata  simul,  moritura  simul,  simul  ite  sub  undas 

corpora."     desierat  deposuitque  sinu. 
vagierunt  ambo  pariter  :  sensisse  putares. 

hi  redeunt  udis  in  sua  tecta  genis. 

Ov.fast.  2.  387-406. 

humanitati  qui  se  non  accommodat, 
plerumque  poenas  oppetit  superbiae. 
cicada  acerbum  noctuae  convicium 
faciebat,  solitae  victum  in  tenebris  quaerere 
cavoque  ramo  capere  somnum  interdiu. 
rogata  est  ut  taceret.     multo  validius 
clamare  coepit.     rursus  admota  prece 
accensa  magis  est.     noctua  ut  vidit  sibi 
nullum  esse  auxilium  et  verba  contemni  sua, 
hac  est  adgressa  garrulam  fallacia  : 
"  dormire  quia  me  non  sinunt  cantus  tui, 
sonare  citharam  quos  putes  Apollinis, 
potare  est  animus  nectar,  quod  Pallas  mihi 
nuper  donavit ;  si  non  fastidis,  veni ; 
una  bibamus."     illa,  quae  arebat  siti, 
simul  cognovit  vocem  laudari  suam, 
cupide  advolavit.     noctua  obsepto  cavo 
trepidantem  consectata  est  et  leto  dedit. 
sic  viva  quod  negarat  tribuit  mortua. 

Phaedrus  3.  16. 

inde  cito  passu  petitur  Lucretia,  cuius 

ante  torum  calathi  lanaque  mollis  erat. 
lumen  ad  exiguum  famulae  data  pensa  trahebant, 

inter  quas  tenui  sic  ait  illa  sono : 
"  mittenda  est  domino  (nunc  nunc  properate,  puellae) 

quam  primum  nostra  facta  lacerna  manu. 
quid  tamen  auditis  ?     nam  plura  audire  potestis. 

quantum  de  bello  dicitur  esse  super  ? 
postmodo  victa  cades  :  melioribus,  Ardea,  restas, 

improba,  quae  nostros  cogis  abesse  viros. 
sint  tantum  reduces  !  sed  enim  temerarius  ille 

est  meus  et  stricto  quolibet  ense  ruit. 
mens  abit  et  morior  quotiens  pugnantis  imago 

me  subit,  et  gelidum  pectora  frigus  habet." 
desinit  in  lacrimas  intentaque  fila  remittit, 

in  gremio  vultum  deposuitque  suum. 
hoc  ipsum  decuit  ;  lacrimae  decuere  pudicae, 

et  facies  animo  dignaque  parque  fuit. 
11  pone  metum,  veni  "  coniunx  ait.     illa  revixit, 

deque  viri  collo  dulce  pependit  onus. 

Ov.fasL  2.  741-760. 

(a)   quod  magni  Thraseae  consummatique  Catonis 
dogmata  sic  sequeris  salvus  ut  esse  velis, 

pectore  nec  nudo  strictos  incurris  in  enses, 
quod  fecisse  velim  te,  Deciane,  facis. 

nolo  virum  facili  redimit  qui  sanguine  famam, 
hunc  volo,  laudari  qui  sine  morte  potest. 


Mart.  i.  8. 


(b)   libertus  Melioris  ille  notus, 
tota  qui  cecidit  dolente  Roma, 
cari  deliciae  breves  patroni, 
hoc  sub  marmore  Glaucias  humatus 
iuncto  Flaminiae  iacet  sepulcro. 
castus  moribus,  integer  pudore, 
velox  ingenio,  decore  felix, 
bis  senis  modo  messibus  peractis 
vix  unum  puer  applicabat  annum. 
qui  fles  talia,  nil  fleas,  viator. 


id.  6.  28. 

quam  bene  Saturno  vivebant  rege,  priusquam 

tellus  in  longas  est  patefacta  vias  ! 
nondum  caeruleas  pinus  contempserat  undas, 

efTusum  ventis  praebueratque  sinum, 
nec  vagus  ignotis  repetens  compendia  terris 

presserat  externa  navita  merce  ratem. 
illo  non  validus  subiit  iuga  tempore  taurus, 

non  domito  frenos  ore  momordit  equus, 
non  domus  ulla  fores  habuit,  non  fixus  in  agris, 

qui  regeret  certis  finibus  arva,  lapis. 
ipsae  mella  dabant  quercus,  ultroque  ferebant 

obvia  securis  ubera  lactis  oves. 
non  acies,  non  ira  fuit,  non  bella,  nec  ensem 

immiti  saevus  duxerat  arte  faber. 
nunc  Iove  sub  domino  caedes  et  vulnera  semper, 

nunc  mare,  nunc  leti  mille  repente  viae. 

Tibull.  i.  3.  35-50. 

homo  doctus  in  se  semper  divitias  habet. 

Simonides,  qui  scripsit  egregium  melos, 
quo  paupertatem  sustineret  facilius, 
circum  ire  coepit  urbes  Asiae  nobiles, 
mercede  accepta  laudem  victorum  canens. 
hoc  genere  quaestus  postquam  locuples  factus  est, 
revenire  in  patriam  voluit  cursu  pelagio ; 
erat  autem,  ut  aiunt,  natus  in  Cia  insula. 
ascendit  navem,  quam  tempestas  horrida 
simul  et  vetustas  medio  dissolvit  mari. 
hi  zonas,  illi  res  pretiosas  colligunt, 
subsidium  vitae.     quidam  curiosior  : 
"  Simonide,  tu  ex  opibus  nil  sumis  tuis  ?  " 
"mecum"  inquit  "mea  sunt  cuncta."    tunc  pauci  enatant, 
quia  plures  onere  degravati  perierant. 
praedones  adsunt,  rapiunt  quod  quisque  extulit, 
nudos  relinquunt.     forte  Clazomenae  prope 
antiqua  fuit  urbs,  quam  petierunt  naufragi. 
hic  litterarum  quidam  studio  deditus, 
Simonidis  qui  saepe  versus  legerat 
eratque  absentis  admirator  maximus, 
sermone  ab  ipso  cognitum  cupidissime 
ad  se  recepit ;  veste,  nummis,  familia 
hominem  exornavit.     ceteri  tabulam  suam 
portant  rogantes  victum.     quos  casu  obvios 
Simonides  ut  vidit,  "dixi"  inquit  "mea 
mecum  esse  cuncta  :  vos  quod  habuistis,  perit." 

Phaedrus  4.  22  (23). 

"  magna  petis,  Phaethon,  et  quae  nec  viribus  istis 
munera  conveniant  nec  tam  puerilibus  annis. 
sors  tua  mortalis.     non  est  mortale  quod  optas. 
plus  etiam  quam  quod  superis  contingere  fas  est 
nescius  affectas.     placeat  sibi  quisque  licebit, 
non  tamen  ignifero  quisquam  consistere  in  axe 
me  valet  excepto.     vasti  quoque  rector  Olympi, 
qui  fera  terribili  iaculatur  fulmina  dextra, 
non  agat  hos  currus.     et  quid  Iove  maius  habemus  ? 
ardua  prima  via  est  et  qua  vix  mane  recentes 
enitantur  equi.     medio  est  altissima  caelo, 
unde  mare  et  terras  ipsi  mihi  saepe  videre 
fit  timor,  et  pavida  trepidat  formidine  pectus. 
ultima  prona  via  est  et  eget  moderamine  certo  : 
tunc  etiam  quae  me  subiectis  excipit  undis, 
ne  ferar  in  praeceps  Tethys  solet  ipsa  vereri. 
adde  quod  assidua  rapitur  vertigine  caelum 
sideraque  alta  trahit  celerique  volumine  torquet. 
nitor  in  adversum,  nec  me  qui  cetera  vincit 
impetus,  et  rapido  contrarius  evehor  orbi." 

Ov.  met.  2.  54-73. 

triginta  mihi  quattuorque  messes 
tecum,  si  memini,  fuere,  Iuli. 
quarum  dulcia  mixta  sunt  amaris, 
sed  iucunda  tamen  fuere  plura. 
et  si  calculus  omnis  huc  et  illuc 
diversus  bicolorque  digeratur, 
vincet  candida  turba  nigriorem. 
si  vitare  voles  acerba  quaedam 
et  tristes  animi  cavere  morsus, 
nulli  te  facias  nimis  sodalem. 
gaudebis  minus,  et  minus  dolebis. 


Mart.  12.  34. 


dederas,  Apici,  bis  trecentiens  ventri, 
et  adhuc  supererat  centiens  tibi  laxum. 
hoc  tu  gravatus  ut  famem  et  sitim  ferre 
summa  venenum  potione  perduxti. 
nil  est,  Apici,  tibi  gulosius  factum. 


id.  "?.  22. 

sedleve  pondus  erat,  nec  quod  cognoscere  possent 
Sohs  equi,  solitaque  iugum  gravitate  carebat. 
utque  labant  curvae  iusto  sine  pondere  naves 
perque  mare  instabiles  nimia  levitate  feruntur, 
sic  onere  assueto  vacuus  dat  in  aera  saltus 
succutiturque  alte  similisque  est  currus  inani. 
quod  simulac  sensere,  ruunt  tritumque  relinquunt 
quadriiugi  spatium  nec  quo  prius  ordine  currunt. 
lpse  pavet.     nec  qua  commissas  flectet  habenas, 
nec  scit  qua  sit  iter ;  nec  si  sciat,  imperet  illis.  ' 
ut  vero  summo  despexit  ab  aethere  terras 
mfelix  Phaethon  penitus  penitusque  iacentes, 
palluit  et  subito  genua  intremuere  timore, 
suntque  oculis  tenebrae  per  tantum  lumen  obortae. 
quid  faciat?    multum  caeli  post  terga  relictum, 
ante  oculos  plus  est.     animo  metitur  utrumque ; 
et  modo  quos  illi  fatum  contingere  non  est 
prospicit  occasus,  interdum  respicit  ortus. 
quidque  agat  ignarus  stupet  et  nec  frena  remittit 
nec  retinere  valet,  nec  nomina  novit  equorum. 

Uv.  met.  2.  161-70,  178-81,  187-92. 

hoc  erat  in  votis  :  modus  agri  non  ita  magr.us, 

hortus  ubi  et  tecto  vicinus  iugis  aquae  fons 

et  paullum  silvae  super  his  foret.     auctius  atque 

di  melius  fecere.     bene  est.     nil  amplius  oro, 

Maia  nate,  nisi  ut  propria  haec  mihi  munera  faxis. 

si  neque  maiorem  feci  ratione  mala  rem 

nec  sum  facturus  vitio  culpave  minorem ; 

si  veneror  stultus  nihil  horum :  "  o  si  angulus  ille 

proximus  accedat,  qui  nunc  denormat  agellum  ! 

o  si  urnam  argenti  fors  quae  mihi  monstret,  ut  illi 

thesauro  invento  qui  mercennarius  agrum 

illum  ipsum  mercatus  aravit,  dives  amico 

Hercule  !  "    si  quod  adest  gratum  iuvat,  hac  prece  te  oro 

pingue  pecus  domino  facias  et  cetera  praeter 

ingenium  utque  soles  custos  mihi  maximus  adsis. 

Hor.  sat,  2.  6.  1-15. 

seminibus  tostis  sceleratae  fraude  novercae 

sustulerat  nullas  ut  solet  herba  comas. 
mittitur  ad  tripodas  certa  qui  sorte  reportet, 

quam  sterili  terrae  Delphicus  edat  opem. 
hic  quoque  corruptus  cum  semine  nuntiat  Helles 

et  iuvenis  Phrixi  funera  sorte  peti. 
utque  recusantem  cives  et  tempus  et  Ino 

compulerunt  regem  iussa  nefanda  pati, 
et  soror  et  Phrixus,  velati  tempora  vittis, 

stant  simul  ante  aras  iunctaque  fata  gemunt : 
aspicit  hos,  ut  forte  pependerat  aethere,  mater 

et  ferit  attonita  pectora  nuda  manu, 
inque  draconigenam  nimbis  comitantibus  urbem 

desilit  et  natos  eripit  inde  suos. 
utque  fugam  capiant,  aries  nitidissirnus  auro 

traditur.    ille  vehit  per  freta  longa  duos. 
dicitur  infirma  cornu  tenuisse  sinistra 

femina,  cum  de  se  nomina  fecit  aquae. 
paene  simui  periit  dum  vult  succurrere  lapsae 

frater,  et  extentas  porrigit  usque  manus. 

Ov.fast.  3.  853-872. 

Simonides  idem  ille  de  quo  rettuli, 
victori  laudem  cuidam  pyctae  ut  scriberet 
certo  conductus  pretio,  secretum  petit. 
exigua  cum  frenaret  materia  impetum, 
usus  poetae  more  is  et  licentia  est 
atque  interposuit  gemina  Ledae  pignera, 
auctoritatem  similis  referens  gloriae. 
opus  adprobavit ;  sed  mercedis  tertiam 
accepit  partem.     cum  relicuom  posceret : 
"  illi,"  inquit,  "reddent  quorum  sunt  laudis  duae. 
verum  ut  ne  irate  te  dimissum  censeas, 
ad  cenam  mihi  promitte ;  cognatos  volo 
hodie  invitare  :  quorum  es  in  numero  mihi." 
fraudatus  quamvis  et  dolens  iniuria, 
ne  male  dimissus  gratiam  corrumperet, 
promisit.     rediit  hora  dicta ;  recubuit. 
splendebat  hilare  poculis  convivium, 
magno  adparatu  laeta  resonabat  domus : 
repente  duo  cum  iuvenes  sparsi  pulvere, 
sudore  multo  diffluentes,  corpora 
humanam  supra  formam,  cuidam  servolo 
mandant  ut  ad  se  provocet  Simonidem ; 
ipsius  interesse  ne  faciat  moram. 
homo  perturbatus  excitat  Simonidem. 
unum  promorat  vix  pedem  triclinio, 
ruina  camarae  subito  oppressit  ceteros ; 
nec  ulli  iuvenes  sunt  reperti  ad  ianuam. 
ut  est  vulgatus  ordo  narratae  rei, 
omnes  scierunt  numinum  praesentiam 
vati  dedisse  vitam  mercedis  loco. 
L  161         Phaedrus  4.  25  (26)  4-33. 

Iuppiter  huc  specie  mortali  cumque  parente 
venit  Atlantiades  positis  caducifer  alis. 
mille  domos  adiere,  locum  requiemque  petentes  ; 
mille  domos  clausere  serae.     tamen  una  recepit, 
parva  quidem,  stipulis  et  canna  tecta  palustri, 
sed  pia  Baucis  anus  parilique  aetate  Philemon 
illa  sunt  annis  iuncti  iuvenalibus,  illa 
consenuere  casa  paupertatemque  fatendo 
erTecere  levem  nec  iniqua  mente  ferendo. 
nec  refert  dominos  illic  famulosve  requiras : 
tota  domus  duo  sunt,  idem  parentque  iubentque. 
ergo  ubi  caelicolae  parvos  tetigere  penates 
submissoque  humiles  intrarunt  vertice  postes, 
membra  senex  posito  iussit  relevare  sedili, 
quo  superiniecit  textum  rude  sedula  Baucis. 
inde  foco  tepidum  cinerem  dimovit  et  ignes 
suscitat  hesternos  foliisque  et  cortice  sicco 
nutrit  et  ad  flammas  anima  producit  anili ; 
multifidasque  faces  ramaliaque  arida  tecto 
detulit  et  minuit  parvoque  admovit  aeno, 
quodque  suus  coniunx  riguo  collegerat  horto 
truncat  holus  foliis.     furca  levat  ille  bicorni 
sordida  terga  suis  nigro  pendentia  tigno 
servatoque  diu  resecat  de  tergore  partem 
exiguam  sectamque  domat  ferventibus  undis. 

Ov.  met,  8.  626-650. 

{Prayers  offered  by  girls  and  boys  on  behalf  of  the  state) 

fertilis  frugum  pecorisque  tellus 
spicea  donet  Cererem  corona  ; 
nutriant  fetus  et  aquae  salubres 

et  Iovis  aurae. 
condito  mitis  placidusque  telo 
supplices  audi  pueros,  Apollo ; 
siderum  regina  bicornis  audi, 

Luna,  puellas. 
di,  probos  mores  docili  iuventae, 
di,  senectuti  placidae  quietem, 
Romulae  genti  date  remque  prolemque 

et  decus  omne. 
quaeque  vos  bobus  veneratur  albis 
clarus  Anchisae  Venerisque  sanguis, 
impetret,  bellante  prior,  iacentem 

lenis  in  hostem. 
iam  fides  et  pax  et  honos  pudorque 
priscus  et  neglecta  redire  virtus 
audet,  apparetque  beata  pleno 

copia  cornu. 


Hor.  carmen  saeculare  29-36,  45-52,  57-60. 

hinc  bellator  equus  campo  sese  arduus  infcrt ; 

hinc  albi,  Clitumne,  greges  et  maxuma  taurus 

victima,  saepe  tuo  perfusi  flumine  sacro, 

Romanos  ad  templa  deum  duxere  triumphos. 

hic  ver  adsiduum  atque  alienis  mensibus  aestas  ; 

bis  gravidae  pecudes,  bis  pomis  utilis  arbos. 

at  rabidae  tigres  absunt  et  saeva  leonum 

semina,  nec  miseros  fallunt  aconita  legentis, 

nec  rapit  inmensos  orbis  per  humum,  neque  tanto 

squameus  in  spiram  tractu  se  colligit  anguis. 

adde  tot  egregias  urbes  operumque  laborem, 

tot  congesta  manu  praeruptis  oppida  saxis, 

fluminaque  antiquos  subterlabentia  muros. 

an  mare  quod  supra,  memorem,  quodque  adluit  infra  ? 

anne  lacus  tantos  ?     te,  Lari  maxume,  teque, 

fluctibus  et  fremitu  adsurgens,  Benace,  marino  ? 

an  memorem  portus  Lucrinoque  addita  claustra 

atque  indignatum  magnis  stridoribus  aequor, 

Iulia  qua  ponto  longe  sonat  unda  refuso 

Tyrrhenusque  fretis  inmittitur  aestus  Avernis  ? 

salve,  magna  parens  frugum,  Saturnia  tellus, 
magna  virum ;  tibi  res  antiquae  laudis  et  artis 
ingredior,  sanctos  ausus  recludere  fontis, 
Ascraeumque  cano  Romana  per  oppida  carmen. 

Vtxg.georg.  2.  145-164,  173-176. 

heu  quantum  timuere  patres  quo  tempore  Vesta 

arsit  et  est  tectis  obruta  paene  suis  ! 
flagrabant  sancti  sceleratis  ignibus  ignes, 

mixtaque  erat  flammae  flamma  profana  piae. 
attonitae  flebant  demisso  crine  ministrae : 

abstulerat  vires  corporis  ipse  timor. 
provolat  in  medium  et  magna  "succurrite"  voce  : 

"  non  est  auxilium  flere  "  Metellus  ait. 
"  pignora  virgineis  fatalia  tollite  palmis ; 

non  ea  sunt  voto  sed  rapienda  manu. 
me  miserum  !     dubitatis?"  ait.     dubitare  videbat 

et  pavidas  posito  procubuisse  genu. 
haurit  aquas  tollensque  manus  "  ignoscite  "  dixit 

"  sacra  :  vir  intrabo  non  adeunda  viro. 
si  scelus  est,  in  me  commissi  poena  redundet : 

sit  capitis  damno  Roma  soluta  mei." 
dixit  et  irrupit.     factum  dea  rapta  probavit 

pontificisque  sui  munere  tuta  fuit. 

Ov.  fast.  6.  437-454- 

paene  insularum,  Sirmio,  insularumque 
ocelle,  quascumque  in  liquentibus  stagnis 
marique  vasto  fert  uterque  Neptunus, 
quam  te  libenter  quamque  laetus  inviso, 
vix  mi  ipse  credens  Thyniam  atque  Bithynos 
liquisse  campos  et  videre  te  in  tuto. 
o,  quid  solutis  est  beatius  curis, 
cum  mens  onus  reponit,  ac  peregrino 
labore  fessi  venimus  larem  ad  nostrum 
desideratoque  acquiescimus  lecto  ? 
hoc  est  quod  unumst  pro  laboribus  tantis. 
salve,  o  venusta  Sirmio,  atque  ero  gaude, 
gaudete  vosque,  o  Lydiae  lacus  undae  : 
ridete  quicquid  est  domi  cachinnorum. 


Catullus  31. 

{Daedalus  has  begged  that  Minos  will  suffer  him  to  depart) 

dixerat  haec.     sed  et  haec  et  multo  plura  licebat 

dicere,  regressus  non  dabat  ille  viro. 
quod  simul  ut  sensit,  "nunc,  nunc,  o  Daedale,"  dixit, 

"  materiam  qua  sis  ingeniosus  habes. 
possidet  et  terras  et  possidet  aequora  Minos ; 

nec  tellus  nostrae  nec  patet  unda  fugae. 
restat  iter  caeli ;  caelo  temptabimus  ire. 

da  veniam  coepto,  Iuppiter  alte,  meo." 
ingenium  mala  saepe  movent.     quis  crederet  umquam 

aerias  hominem  carpere  posse  vias  ? 
remigium  volucrum  disponit  in  ordine  pinnas 

et  leve  per  lini  vincula  nectit  opus ; 
imaque  pars  ceris  adstringitur  igne  solutis, 

finitusque  novae  iam  labor  artis  erat. 
tractabat  ceramque  puer  pinnasque  renidens, 

nescius  haec  umeris  arma  parata  suis. 
cui  pater  "  his  "  inquit  "  patria  est  adeunda  carinis, 

hac  nobis  Minos  effugiendus  ope. 
aera  non  potuit  Minos,  alia  omnia  clausit : 

quem  licet,  inventis  aera  rumpe  meis. 
me  pinnis  sectare  datis ;  ego  praevius  ibo : 

sit  tua  cura  sequi ;  me  duce  tutus  eris. 
nam  sive  aetherias  vicino  sole  per  auras 

ibimus,  inpatiens  cera  caloris  erit ; 
sive  humiles  propiore  freto  iactabimus  alas, 

mobilis  aequoreis  pinna  madescet  aquis. 
inter  utrumque  vola.     ventos  quoque,  nate,  timeto, 

quaque  ferent  aurae,  vela  secunda  dato." 

l^y  Ov.  ars  amat.  2.  31. 

CLXVIII 
{Contimiatiori) 

dum  monet,  aptat  opus  puero  monstratque  moveri, 

erudit  infirmas  ut  sua  mater  aves. 
iamque  volaturus  parvo  dedit  oscula  nato, 

nec  patriae  lacrimas  continuere  genae. 
monte  minor  collis,  campis  erat  altior  aequis  : 

hinc  data  sunt  miserae  corpora  bina  fugae. 
et  movet  ipse  suas  et  nati  respicit  alas 

Daedalus  et  cursus  sustinet  usque  suos. 
iamque  novum  delectat  iter ;  positoque  timore 

Icarus  audaci  fortius  arte  volat. 
iam  Samos  a  laeva,  (fuerant  Naxosque  relictae 

et  Paros  et  Clario  Delos  amata  deo) 
dextra  Lebynthos  erat  silvisque  umbrosa  Calymne 

cinctaque  piscosis  Astypalaea  vadis  ; 
cum  puer,  incautis  nimium  temerarius  annis, 

altius  egit  iter  deseruitque  patrem. 
vincla  labant  et  cera  deo  propiore  liquescit ; 

nec  tenues  ventos  bracchia  mota  tenent. 
tabuerant  cerae  :  nudos  quatit  ille  lacertos, 

et  trepidat  nec  quo  sustineatur  habet. 
decidit  atque  cadens  "  pater  o,  pater,  auferor  "  inquit. 

clauserunt  virides  ora  loquentis  aquae. 
at  pater  infelix,  nec  iam  pater,  "  Icare  "  clamat, 

"  Icare  "  clamat  "  ubi  es,  quoque  sub  axe  volas  ?  " 
"  Icare  "  clamabat :  pinnas  adspexit  in  undis. 

ossa  tegit  tellus ;  aequora  nomen  habent. 

Ov.  ars  amat.  2.  65. 

(a)  Gaius  hanc  lucem  gemma  mihi  Iulius  alba 
signat,  io,  votis  redditus,  ecce,  meis. 
desperasse  iuvat  veluti  iam  rupta  sororum 

fila  :  minus  gaudent  qui  timuere  nihil. 
Hypne,  quid  exspectas,  piger?     inmortale  Falernum 

funde  :  senem  poscunt  talia  vota  cadum. 
quincunces  et  sex  cyathos  bessemque  bibamus, 
Gaius  ut  fiat  Iulius  et  Proculus. 

Mart.  ii.  36. 


(b)  scis  te  captari,  scis  hunc  qui  captat  avarum, 

et  scis  qui  captat  quid,  Mariane,  velit. 
tu  tamen  hunc  tabulis  heredem,  stulte,  supremis 

scribis  et  esse  tuo  vis,  furiose,  loco. 
"  munera  magna  tamen  misit."     sed  misit  in  hamo. 

et  piscatorem  piscis  amare  potest? 
hicine  deflebit  vero  tua  fata  dolore  ? 

si  cupis  ut  ploret,  des,  Mariane,  nihil. 

id.  6.  63. 

(a)  laceratus  quidam  morsu  vementi  canis 
tinctum  cruore  panem  misit  malefico, 
audierat  esse  quod  remedium  volneris. 
tunc  sic  Aesopus  :  "  noli  coram  pluribus 
hoc  facere  canibus,  ne  nos  vivos  devorent, 
cum  scierint  esse  tale  culpae  praemium." 
successus  improborum  plures  allicit. 


Phaedrus  2,  3. 


(b)  Aesopo  quidam  scripta  recitarat  mala, 
in  quis  inepte  multum  se  iactaverat. 
scire  ergo  cupiens  quidnam  sentiret  senex, 
"  numquid  tibi  "  inquit  "  visus  sum  superbior  ? 
haud  vana  nobis  ingeni  fiducia  est  ?  " 
confectus  ille  pessimo  volumine 
"  ego  "  inquit  "  quod  te  laudas  vehementer  probo  ; 
namque  hoc  ab  alio  numquam  continget  tibi." 

id.  app.  7. 

vester,  Camenae,  vester  in  arduos 
tollor  Sabinos,  seu  mihi  frigidum 
Praeneste  seu  Tibur  supinum 
seu  liquidae  placuere  Baiae. 
vestris  amicum  fontibus  et  choris 
non  me  Philippis  versa  acies  retro, 
devota  non  exstinxit  arbor 
nec  Sicula  Palinurus  unda. 
utcumque  mecum  vos  eritis,  libens 
insanientem  navita  Bosphorum 
temptabo  et  urentis  harenas 
litoris  Assyrii  viator ; 
visam  Britannos  hospitibus  feros 
et  laetum  equino  sanguine  Concanum, 
visam  pharetratos  Gelonos 

et  Scythicum  inviolatus  amnem. 
vos  Caesarem  altum,  militia  simul 
fessas  cohortes  addidit  oppidis, 
finire  quaerentem  labores 
Pierio  recreatis  antro. 
vos  lene  consilium  et  datis  et  dato 
gaudetis  almae. 

Hor.  carm.  3.  4.  21-42. 

at  cum  regna  senex  caeli  Saturnus  haberet, 

omne  lucrum  tenebris  alta  premebat  humus : 
aeraque  et  argentum  cumque  auro  pondera  ferri 

Manibus  admorat,  nullaque  massa  fuit. 
at  meliora  dabat,  curvo  sine  vomere  fruges 

pomaque  et  in  quercu  mella  reperta  cava. 
nec  valido  quisquam  terras  scindebat  aratro ; 

signabat  nullo  limite  mensor  humum  ; 
non  freta  demisso  verrebant  eruta  remo ; 

ultima  mortali  tum  via  litus  erat. 
contra  te  sollers,  hominum  natura,  fuisti 

et  nimium  damnis  ingeniosa  tuis. 
quo  tibi  turritis  incingere  moenibus  urbes? 

quo  tibi  discordes  addere  in  arma  manus  ? 
quid  tibi  cum  pelago?     terra  contenta  fuisses. 

cur  non  et  caelum  tertia  regna  facis  ? 
qua  licet,  adfectas  caelum  quoque  :  templa  Quirinus 

Liber  et  Alcides  et  modo  Caesar  habent. 
eruimus  terra  solidum  pro  frugibus  aurum  : 

possidet  inventas  sanguine  miles  opes. 
Curia  pauperibus  clausa  est :  dat  census  honores  : 

inde  gravis  iudex,  inde  severus  eques. 

Ov.  amor.  3.  8.  35-56. 

otium  divos  rogat  in  patenti 
prensus  Aegaeo,  simul  atra  nubes 
condidit  lunam  neque  certa  fulgent 

sidera  nautis ; 
otium  bello  furiosa  Thrace, 
otium  Medi  pharetra  decori, 
Grosphe,  non  gemmis  neque  purpura  ve- 

nale  neque  auro. 
non  enim  gazae  neque  consuiaris 
summovet  lictor  miseros  tumultus 
mentis  et  curas  laqueata  circum 

tecta  volantes. 
vivitur  parvo  bene  cui  paternum 
splendet  in  mensa  tenui  salinum, 
nec  leves  somnos  timor  aut  cupido 

sordidus  aufert. 
quid  brevi  fortes  iaculamur  aevo 
multa  ?     quid  terras  alio  calentes 
sole  mutamus  ?     patriae  quis  exul 

se  quoque  fugit  ? 

Hor.  carm.  2.  16.  1-20. 

(«)  Nympharum  pater  amniumque,  Rhene 
quicumque  Odrysias  bibunt  pruinas 
sic  semper  liquidis  fruaris  undis, 
nec  te  barbara  contumeliosi 
calcatum  rota  conterat  bubulci ; 
sic  et  cornibus  aureis  receptis 
et  Romanus  eas  utraque  ripa  : 
Traianum  populis  suis  et  urbi, 
Thybris  te  dominus  rogat,  remittas. 

Mart.  10.  7. 

(*)  quae  mihi  praestiteris  memini  semperque  tenebo 

cur  igitur  taceo,  Postume?     tu  loqueris. 
mcipio  quotiens  alicui  tua  dona  referre, 

protinus  exclamat  "  dixerat  ipse  mihi  " 
non  belle  quaedam  faciunt  duo ;  sufficit  unus 

huic  open :  si  vis,  ut  loquar,  ipse  tace. 
crede  mihi,  quamvis  ingentia,  Postume,  dona 

auctons  pereunt  garrulitate  sui. 


id.  5.  52. 

poena  placet  diversa,  genus  mortale  sub  undis 
perdere  et  ex  omni  nimbos  demittere  caelo. 
protinus  Aeoliis  Aquilonem  claudit  in  antris 
et  quaecumque  fugant  inductas  flamina  nubes, 
emittitque  Notum.     madidis  Notus  evolat  alis, 
terribilem  picea  tectus  caligine  vultum  : 
barba  gravis  nimbis,  canis  fluit  unda  capillis, 
fronte  sedent  nebulae,  rorant  pennaeque  sinusque  ; 
utque  manu  late  pendentia  nubila  pressit, 
fit  fragor,  hinc  densi  funduntur  ab  aethere  nimbi. 
nuntia  Iunonis  varios  induta  colores 
concipit  Iris  aquas,  alimentaque  nubibus  adfert. 
sternuntur  segetes  et  deplorata  colonis 
vota  iacent,  longique  perit  labor  irritus  anni. 
nec  caelo  contenta  suo  est  Iovis  ira,  sed  illum 
caeruleus  frater  iuvat  auxiliaribus  undis. 
convocat  hic  amnes.     qui  postquam  tecta  tyranni 
intravere  sui,  "  non  est  hortamine  longo 
nunc  "  ait  "  utendum.     vires  eflundite  vestras  ; 
sic  opus  est.     aperite  domos  ac  mole  remota 
fluminibus  vestris  totas  inmittite  habenas." 

Ov.  met.  i.  260-280. 

Dianae  sumus  in  fide 
puellae  et  pueri  integri  : 
Dianam  pueri  integri 

puellaeque  canamus. 
o  Latonia,  maximi 
magna  progenies  Iovis, 
quam  mater  prope  Deliam 

deposivit  olivam, 
montium  domina  ut  fores 
silvarumque  virentium 
saltuumque  reconditorum 
amniumque  sonantum. 
tu  Lucina  dolentibus 
Iuno  dicta  puerperis, 
tu  potens  Trivia  et  notho  's 

dicta  lumine  Luna. 
tu  cursu,  dea,  menstruo 
metiens  iter  annuom 
rustica  agricolae  bonis 
tecta  frugibus  exples. 
sis  quocumque  tibi  placet 
sancta  nomine,  Romulique 
antiquam,  ut  solita  's,  bona 
sospites  ope  gentem. 

Catullus  34. 


176 


Latin  Passages  for  Translation 


CLXXVII 

adsitis,  divi,  nec  vos  e  paupere  mensa 

dona  nec  e  puris  spernite  fictilibus. 
fictilia  antiquus  primum  sibi  fecit  agrestis 

pocula,  de  facili  composuitque  luto. 
non  ego  divitias  patrum  fructusque  requiro, 

quos  tulit  antiquo  condita  messis  avo  : 
parva  seges  satis  est,  satis  est  requiescere  lecto 

si  licet  et  solito  membra  levare  toro. 
quam  iuvat  inmites  ventos  audire  cubantem 

et  dominam  tenero  continuisse  sinu  ; 
aut  gelidas  hibernus  aquas  cum  fuderit  Auster, 

securum  somnos  imbre  iuvante  sequi ! 
hoc  mihi  contingat :  sit  dives  iure  furorem 

qui  maris  et  tristes  ferre  potest  pluvias. 
o  quantum  est  auri  pereat  potiusque  smaragdi 

quam  fleat  ob  nostras  ulla  puella  vias. 
te  bellare  decet  terra,  Messalla,  marique 

ut  domus  hostiles  praeferat  exuvias : 
me  retinent  vinctum  formosae  vincla  puellae, 

et  sedeo  duras  ianitor  ante  fores. 
non  ego  laudari  curo,  mea  Delia  :  tecum 

dum  modo  sim,  quaeso  segnis  inersque  vocer. 
te  spectem,  suprema  mihi  cum  venerit  hora, 

te  teneam  moriens  deficiente  manu. 
flebis  in  arsuro  positum  me,  Delia,  lecto, 

tristibus  et  lacrimis  oscula  mixta  dabis. 
illo  non  iuvenis  poterit  de  funere  quisquam 

lumina,  non  virgo,  sicca  referre  domum. 
tu  manes  ne  laede  meos,  sed  parce  soiutis 

crinibus  et  teneris,  Delia,  parce  genis. 

Tibull.  i.  i.  37-68  omitting  63  f. 

quis  multa  gracilis  te  puer  in  rosa 
perfusus  liquidis  urget  odoribus 
grato,  Pyrrha,  sub  antro  ? 

cui  flavam  religas  comam, 
simplex  munditiis  ?     heu  quotiens  fidem 
mutatosque  deos  flebit  et  aspera 
nigris  aequora  ventis 
emirabitur  insolens, 
qui  nunc  te  fruitur  credulus  aurea, 
qui  semper  vacuam,  semper  amabilem 
sperat,  nescius  aurae 

fallacis.     miseri  quibus 
intemptata  nites.     me  tabula  sacer 
votiva  paries  indicat  uvida 
suspendisse  potenti 

vestimenta  maris  deo. 


Hor. 


carm.  I.  5. 

(Ga/atea  speaks) 

prominet  in  pontum  cuneatus  acumine  longo 

collis  ;  utrumque  latus  circumfluit  aequoris  unda. 

huc  ferus  ascendit  Cyclops,  mediusque  resedit ; 

lanigerae  pecudes  nullo  ducente  secutae. 

cui  postquam  pinus  baculi  quae  praebuit  usum 

ante  pedes  posita  est,  antemnis  apta  ferendis, 

sumptaque  harundinibus  conpacta  est  nstula  centum, 

senserunt  toti  pastoria  sibila  montes, 

senserunt  undae.     latitans  ego  rupe  meique 

Acidis  in  gremio  residens  procul  auribus  hausi 

talia  dicta  meis  auditaque  verba  notavi : 

"  candidior  folio  nivei,  Galatea,  ligustri, 

splendidior  vitro,  tenero  lascivior  haedo, 

solibus  hibernis,  aestiva  gratior  umbra, 

nobilior  palma,  platano  conspectior  alta; 

saevior  indomitis  eadem  Galatea  iuvencis, 

surdior  aequoribus,  calcato  inmitior  hydro. 

at  bene  si  noris,  pigeat  fugisse,  morasque 

ipsa  tuas  damnes  et  me  retinere  labores. 

sunt  mihi,  pars  montis,  vivo  pendentia  saxo 

antra,  quibus  nec  sol  medio  sentitur  in  aestu 

nec  sentitur  hiems.     sunt  poma  gravantia  ramos, 

sunt  auro  similes  longis  in  vitibus  uvae, 

sunt  et  purpureae :  tibi  et  has  servamus  et  illas. 

nec  tibi  castaneae  me  coniuge  nec  tibi  deerunt 

arbutei  fetus  ;  omnis  tibi  serviet  arbor. 

hoc  pecus  omne  meum  est.    multae  quoque  vallibus  errant, 

multas  silva  tegit,  multae  stabulantur  in  antris. 

nec,  si  forte  roges,  possim  tibi  dicere  quot  sint ; 

pauperis  est  numjsrare  pecus.     .     .     ." 

Ov.  met.  13.  778  ff.  omittins  some  lines. 

suave,  mari  magno  turbantibus  aequora  ventis, 
e  terra  magnum  alterius  spectare  laborem ; 
non  quia  vexari  quemquamst  iucunda  voluptas, 
sed  quibus  ipse  malis  careas  quia  cernere  suave  est 
suave  etiam  belli  certamina  magna  tueri 
per  campos  instructa  tua  sine  parte  pericli. 
sed  nil  dulcius  est  bene  quam  munita  tenere 
edita  doctrina  sapientum  templa  serena, 
despicere  unde  queas  alios  passimque  videre 
errare  atque  viam  palantis  quaerere  vitae, 
certare  ingenio,  contendere  nobilitate, 
noctes  atque  dies  niti  praestante  labore 
ad  summas  emergere  opes  rerumque  potiri. 
o  miseras  hominum  mentes,  o  pectora  caeca ! 
qualibus  in  tenebris  vitae  quantisque  periclis 
degitur  hoc  aevi  quodcumquest !     nonne  videre 
nil  aliud  sibi  naturam  latrare,  nisi  utqui 
corpore  seiunctus  dolor  absit,  mente  fruatur 
iucundo  sensu  cura  semota  metuque  ? 
ergo  corpoream  ad  naturam  pauca  videmus 
esse  opus  omnino,  quae  demant  cumque  dolorem. 

Lucr.  2.  1-21. 

nox  erat  et  placidum  carpebant  fessa  soporem 
corpora  per  terras,  silvaeque  et  saeva  quierant 
aequora,  cum  medio  volvuntur  sidera  lapsu, 
cum  tacet  omnis  ager,  pecudes,  pictaeque  volucres, 
quaeque  lacus  late  liquidos  quaeque  aspera  dumis 
rura  tenent,  somno  positae  sub  nocte  silenti. 
at  non  infelix  animi  Phoenissa,  nec  umquam 
solvitur  in  somnos,  oculisve  aut  pectore  noctem 
accipit.     ingeminant  curae,  rursusque  resurgens 
saevit  amor,  magnoque  irarum  fluctuat  aestu. 
sic  adeo  insistit,  secumque  ita  corde  volutat : 
"en  quid  ago  ?     rursusne  procos  inrisa  priores 
experiar,  Nomadumque  petam  conubia  supplex, 
quos  ego  sim  toties  iam  dedignata  maritos  ? 
Uiacas  igitur  classes  atque  ultima  Teucrum 
iussa  sequar  ?     quiane  auxilio  iuvat  ante  levatos, 
et  bene  apud  memores  veteris  stat  gratia  facti  ? 
quis  me  autem,  fac  velle,  sinet,  ratibusve  superbis 
invisam  accipiet  ?  .  .  .  ." 

Verg.  Aen.  4.  522-541  omitting  528. 

Aesopus  domino  solus  cum  esset  familia, 

parare  cenam  iussus  est  maturius. 

ignem  ergo«quaerens  aliquot  lustravit  domus, 

tandemque  invenit  ubi  lucernam  accenderet. 

tum  circum  eunti  fuerat  quod  iter  longius, 

effecit  brevius  ;  namque  recta  per  forum 

coepit  redire.     et  quidam  ex  turba  garrulus  : 

"Aesope,  medio  sole  quid  cum  lumine?" 

"  hominem,"  inquit,  "quaero,"  et  abiit  festinans  domum. 

hoc  si  molestus  ille  ad  animum  rettulit, 
sensit  profecto  se  hominem  non  visum  seni, 
intempestive  qui  occupato  adluserit. 

Phaedrus  3.  19. 

Aesopi  nomen  sicubi  interposuero, 

cui  reddidi  iampridem  quicquid  debui, 

auctoritatis  esse  scito  gratia  : 

ut  quidam  artifices  nostro  faciunt  saeculo, 

qui  pretium  operibus  maius  inveniunt  novis, 

si  marmori  adscripserunt  Praxitelen  suo, 

trito  Myronem  argento,  tabulae  Zeuxidem. 

adeo  fucatae  plus  vetustati  favet 

invidia  mordax  quam  bonis  praesentibus. 

id.  5.  prol. 


182 


Latin  Passatjes  tor  Translation 

o 

campus  erat,  campi  claudebant  ultima  colles 

silvaque  montanas  occulere  apta  feras. 
in  medio  paucos  armentaque  rara  relinquunt, 

cetera  virgultis  abdita  turba  latet. 
ecce  velut  torrens  undis  pluvialibus  auctus 

aut  nive  quae  zephyro  victa  tepente  fluit, 
per  sata  perque  vias  fertur  nec,  ut  ante  solebat, 

riparum  clausas  margine  finit  aquas  : 
sic  Fabii  vallem  latis  discursibus  inplent, 

quodque  vident  sternunt,  nec  metus  alter  inest. 
quo  ruitis,  generosa  domus  ?     male  creditis  hosti ! 

simplex  nobilitas,  perfida  tela  cave  ! 
fraude  perit  virtus.     in  apertos  undique  campos 

prosiliunt  hostes  et  latus  omne  tenent. 
quid  faciant  pauci  contra  tot  milia  fortes  ? 

quidve  quod  in  misero  tempore  restet,  adest  ? 
sicut  aper  longe  silvis  Laurentibus  actus 

fulmineo  celeres  dissipat  ore  canes, 
mox  tamen  ipse  perit,  sic  non  moriuntur  inulti 

vulneraque  alterna  dantque  feruntque  manu. 
una  dies  Fabios  ad  bellum  miserat  omnes  : 

ad  bellum  missos  perdidit  una  dies. 
ut  tamen  Herculeae  superessent  semina  gentis 

credibile  est  ipsos  consuluisse  deos. 
nam  puer  impubes  et  adhuc  non  utilis  armis 

unus  de  Fabia  gente  relictus  erat  : 
scilicet  ut  posses  olim  tu,  Maxime,  nasci, 

cui  res  cunctando  restituenda  foret. 

Ov.  fasL  2.  215-242. 

Romae  nutriri  mihi  contigit  atque  doceri 
iratus  Grais  quantum  nocuisset  Achilles. 
adiecere  bonae  paullo  plus  artis  Athenae, 
scilicet  ut  vellem  curvo  dinoscere  rectum 
atque  inter  silvas  Academi  quaerere  verum. 
dura  sed  emovere  loco  me  tempora  grato 
civilisque  rudem  belli  tulit  aestus  in  arma 
Caesaris  Augusti  non  responsura  lacertis. 
unde  simul  primum  me  dimisere  Philippi, 
decisis  humilem  pennis  inopemque  paterni 
et  laris  et  fundi,  paupertas  impulit  audax 
ut  versus  facerem  :  sed  quod  non  desit  habentem 
quae  poterunt  umquam  satis  expurgare  cicutae, 
ni  melius  dormire  putem  quam  scribere  versus? 
singula  de  nobis  anni  praedantur  euntes ; 
eripuere  iocos,  Venerem,  convivia,  ludum ; 
tendunt  extorquere  poemata  :  quid  faciam  vis  ? 
denique  non  omnes  eadem  mirantur  amantque : 
carmine  tu  gaudes,  hic  delectatur  iambis, 
ille  Bioneis  sermonibus  et  sale  nigro. 
tres  mihi  convivae  prope  dissentire  videntur, 
poscentes  vario  multum  diversa  palato. 

Hor.  ep.  2.  2.  41-62. 

(a)  mercari  nostras  si  te  piget,  Urbice,  nugas 

et  lasciva  tamen  carmina  nosse  libet, 
Pompeium  quaeres — et  nosti  forsitan — Auctum  ; 

Ultoris  prima  Martis  in  aede  sedet : 
iure  madens  varioque  togae  limatus  in  usu ; 

non  lector  meus  hic,  Urbice,  sed  liber  est. 
sic  tenet  absentes  nostros  cantatque  libellos, 

ut  pereat  chartis  littera  nulla  meis. 
denique  si  vellet  poterat  scripsisse  videri ; 

sed  famae  mavolt  ille  favere  meae. 
hunc  licet  a  decima — neque  enim  satis  ante  vacabit- 

sollicites  :  capiet  cenula  parva  duos. 
ille  leget,  bibe  tu  :  nolis  licet,  ille  sonabit ; 

et  cum  "iam  satis  est"  dixeris,  ille  leget. 

Martial  7.  51. 


(b)  empta  domus  fuerat  tibi,  Tongiliane,  ducentis ; 
abstulit  hanc  nimium  casus  in  urbe  frequens. 
collatum  est  decies.     rogo,  non  potes  ipse  videri 
incendisse  tuam,  Tongiliane,  domum  ? 

id.  3.  52. 


185 


Latin   Passages  for  Translation 


CLXXXVI 

cum  subit  illius  tristissima  noctis  imago 

qua  mihi  supremum  tempus  in  Urbe  fuit, 
cum  repeto  noctem  qua  tot  mihi  cara  reliqui, 

labitur  ex  oculis  nunc  quoque  gutta  meis. 
iam  prope  lux  aderat  qua  me  discedere  Caesar 

finibus  extremae  iusserat  Ausoniae. 
adloquor  extremum  maestos  abiturus  amicos, 

qui  modo  de  multis  unus  et  alter  erant. 
uxor  amans  flentem  flens  acrius  ipsa  tenebat, 

imbre  per  indignas  usque  cadente  genas. 
quocunque  aspiceres,  luctus  gemitusque  sonabant, 

formaque  non  taciti  funeris  intus  erat. 
femina  virque  meo,  pueri  quoque  funere  maerent, 

inque  domo  lacrimas  angulus  omnis  habet : 
si  licet  exemplis  in  parvis  grandibus  uti, 

haec  facies  Troiae,  cum  caperetur,  erat. 

•  ••••• 

saepe  vale  dicto  rursus  sum  multa  locutus, 

et  quasi  discedens  oscula  summa  dedi. 
saepe  eadem  mandata  dedi  meque  ipse  fefelli, 

respiciens  oculis  pignora  cara  meis. 
denique  "quid  propero?     Scythia  est  quo  mittimur,"  in- 
quam, 

"  Roma  relinquenda  est.     utraque  iusta  mora  est." 

Ov.  trist.  i.  3.  1-6,  15-18,  21-26,  57-62. 

(Aeneas  has  ftulled  myrtle-bonghs  frotn  a  mound :  the  boughs 
drip  with  blood  and  a  voice  comes  from  the  mound  "  / 
am  Poiydorus") 

hunc  Polydorum  auri  quondam  cum  pondere  magno 
infelix  Priamus  furtim  mandarat  alendum 
Threicio  regi,  cum  iam  diffideret  armis 
Dardaniae  cingique  urbem  obsidione  videret. 
ille,  ut  opes  fractae  Teucrum,  et  fortuna  recessit, 
res  Agamemnonias  victriciaque  arma  secutus, 
fas  omne  abrumpit :  Polydorum  obtruncat  et  auro 
vi  potitur.     quid  non  mortalia  pectora  cogis, 
auri  sacra  fames  ? — postquam  pavor  ossa  reliquit, 
delectos  populi  ad  proceres  primumque  parentem 
monstra  deum  refero  et  quae  sit  sententia  posco. 
omnibus  idem  animus,  scelerata  excedere  terra, 
linqui  pollutum  hospitium  et  dare  classibus  austros. 
ergo  instauramus  Polydoro  funus,  et  ingens 
aggeritur  tumulo  tellus.     stant  Manibus  arae 
caeruleis  maestae  vittis  atraque  cupresso ; 
et  circum  Iliades  crinem  de  more  solutae. 
inferimus  tepido  spumantia  cymbia  lacte, 
sanguinis  et  sacri  pateras,  animamque  sepulcro 
condimus  et  magna  supremum  voce  ciemus. 

Verg.  Aen.  3.  49-68. 

quisquis  adest,  faveat :  fruges  lustramus  et  agros, 

ritus  ut  a  prisco  traditus  exstat  avo. 
Bacche,  veni,  dulcisque  tuis  e  cornibus  uva 

pendeat,  et  spicis  tempora  cinge,  Ceres. 
luce  sacra  requiescat  humus,  requiescat  arator, 

et  grave  suspenso  vomere  cesset  opus. 
solvite  vincla  iugis  :  nunc  ad  praesepia  debent 

plena  coronato  stare  boves  capite. 
omnia  sint  operata  deo  :  non  audeat  ulla 

lanificam  pensis  imposuisse  manum. 
casta  placent  superis  :  pura  cum  veste  venite 

et  manibus  puris  sumite  fontis  aquam. 
cernite  fulgentes  ut  eat  sacer  agnus  ad  aras 

vinctaque  post  olea  candida  turba  comas. 
di  patrii,  purgamus  agros,  purgamus  agrestes  ; 

vos  mala  de  nostris  pellite  limitibus ; 
neu  seges  eludat  messem  fallacibus  herbis 

neu  timeat  celeres  tardior  agna  lupos. 
tunc  nitidus  plenis  confisus  rusticus  agris 

ingeret  ardenti  grandia  ligna  foco, 
turbaque  vernarum,  saturi  bona  signa  coloni, 

ludet  et  ex  virgis  exstruet  ante  casas. 

Tibull.  2.  i.  1-24  omitting  n,  12. 

(Ovid  in  exile  at  Tomi) 

hic  ego  finitimis  quamvis  circumsoner  armis, 

tristia,  quo  possum,  carmine  fata  levo. 
quod  quamvis  nemo  est  cuius  referatur  ad  aures, 

sic  tamen  absumo  decipioque  diem. 
ergo  quod  vivo  durisque  laboribus  obsto, 

nec  me  sollicitae  taedia  lucis  habent, 
gratia,  Musa,  tibi ;  nam  tu  solacia  praebes ; 

tu  curae  requies,  tu  medicina  venis. 
tu  dux  et  comes  es,  tu  nos  abducis  ab  Histro, 

in  medioque  mihi  das  Helicone  locum. 
tu  mihi,  quod  rarum  est,  vivo  sublime  dedisti 

nomen,  ab  exsequiis  quod  dare  fama  solet ; 
nec,  qui  detrectat  praesentia,  livor  iniquo 

ullum  de  nostris  dente  momordit  opus. 
nam  tulerint  magnos  cum  saecula  nostra  poetas, 

non  fuit  ingenio  fama  maligna  meo. 
cumque  ego  praeponam  multos  mihi,  non  minor  illis 

dicor  et  in  toto  plurimus  orbe  legor. 
si  quid  habent  igitur  vatum  praesagia  veri, 

protinus  ut  moriar,  non  ero,  terra,  tuus. 
sive  favore  tuli  sive  hanc  ego  carmine  famam, 

iure  tibi  grates,  candide  lector,  ago. 

Ov.  trist.  4.  10.  111-132. 

ipse  uno  graditur  comitatus  Achate, 
bina  manu  lato  crispans  hastilia  ferro. 
cui  mater  media  sese  tulit  obvia  silva, 
virginis  os  habitumque  gerens  et  virginis  arma 
Spartanae,  vel  qualis  equos  Threissa  fatigat 
Harpalyce  volucremque  fuga  praevertitur  Hebrum. 
namque  umeris  de  more  habilem  suspenderat  arcum 
venatrix,  dederatque  comam  diffundere  ventis, 
nuda  genu  nodoque  sinus  collecta  fluentis. 
ac  prior,  "  heus,"  inquit,  "  iuvenes,  monstrate,  mearum 
vidistis  si  quam  hic  errantem  forte  sororum, 
succinctam  pharetra  et  maculosae  tegmine  lyncis, 
aut  spumantis  apri  cursum  clamore  prementem." 
sic  Venus  ;  et  Veneris  contra  sic  filius  orsus  : 
"  nulla  tuarum  audita  mihi  neque  visa  sororum, 
o — quam  te  memorem,  virgo?     namque  haut  tibi  voltus 
mortalis,  nec  vox  hominem  sonat :  o,  dea  certe ; 
an  Phoebi  soror  ?  an  Nympharum  sanguinis  una  ? 
sis  felix  nostrumque  leves  quaecumque  laborem, 
et  quo  sub  caelo  tandem,  quibus  orbis  in  oris 
iactemur,  doceas." 

Verg.  Aen.  i.  312-332. 

(a)  iam  ver  egelidos  refert  tepores 
iam  caeli  furor  aequinoctialis 
iucundis  Zephyri  silescit  auris. 
linquantur  Phrygii,  Catulle,  campi 
Nicaeaeque  ager  uber  aestuosae  : 
ad  claras  Asiae  volemus  urbes. 
iam  mens  praetrepidans  avet  vagari, 
iam  laeti  studio  pedes  vigescunt. 
o  dulces  comitum  valete  coetus, 
longe  quos  simul  a  domo  profectos 
diversae  variae  viae  reportant. 

Catullus  46. 


(b)  disertissime  Romuli  nepotum, 

quot  sunt  quotque  fuere,  Marce  Tulli, 
quotque  post  aliis  erunt  in  annis, 
gratias  tibi  maximas  Catullus 
agit  pessimus  omnium  poeta, 
tanto  pessimus  omnium  poeta 
quanto  tu  optimus  omnium  patronus. 

id.  49. 

iam  veris  comites,  quae  mare  temperant, 
impellunt  animae  lintea  Thraciae  ; 
iam  nec  prata  rigent,  nec  fluvii  strepunt 

hiberna  nive  turgidi. 
dicunt  in  tenero  gramine  pinguium 
custodes  ovium  carmina  fistula, 
delectantque  deum  cui  pecus  et  nigri 

colles  Arcadiae  placent. 
adduxere  sitim  tempora,  Vergili : 
sed  pressum  Calibus  ducere  Liberum 
si  gestis,  iuvenum  nobilium  cliens, 

nardo  vina  merebere. 
nardi  parvus  onyx  eliciet  cadum, 
qui  nunc  Sulpiciis  accubat  horreis, 
spes  donare  novas  largus  amaraque 

curarum  eluere  efficax. 
ad  quae  si  properas  gaudia,  cum  tua 
velox  merce  veni :  non  ego  te  meis 
immunem  meditor  tinguere  poculis, 

plena  dives  ut  in  domo. 
verum  pone  moras  et  studium  lucri, 
nigrorumque  memor,  dum  licet,  ignium 
misce  stultitiam  consiliis  brevem  : 

dulce  est  desipere  in  loco. 

Hor.  carm.  4.  12  omitting  5-8. 

ipse  cava  solans  aegrum  testudine  amorem 
te,  dulcis  coniunx,  te  solo  in  litore  secum, 
te  veniente  die,  te  decedente  canebat. 
Taenarias  etiam  fauces,  alta  ostia  Ditis, 
et  caligantem  nigra  formidine  lucum 
ingressus  Manesque  adiit  regemque  tremendum 
nesciaque  humanis  precibus  mansuescere  corda. 
at  cantu  commotae  Erebi  de  sedibus  imis 
umbrae  ibant  tenues  simulacraque  luce  carentum, 
quam  multa  in  foliis  avium  se  milia  condunt, 
vesper  ubi  aut  hibemus  agit  de  montibus  imber, 
matres  atque  viri  defunctaque  corpora  vita 
magnanimum  heroum,  pueri  innuptaeque  puellae, 
inpositique  rogis  iuvenes  ante  ora  parentum ; 
quos  circum  limus  niger  et  deformis  harundo 
Cocyti  tardaque  palus  inamabilis  unda 
adligat  et  noviens  Styx  interfusa  coercet. 
quin  ipsae  stupuere  domus  atque  intima  Leti 
Tartara  caeruleosque  inplexae  crinibus  angues 
Eumenides  tenuitque  inhians  tria  Cerberus  ora 
atque  Ixionii  vento  rota  constitit  orbis. 

Verg.  georg.  4.  463-83. 

iamque  pedem  referens  casus  evaserat  omnes 

redditaque  Eurydice  superas  veniebat  ad  auras 

pone  sequens — namque  hanc  dederat  Proserpina  legem — 

cum  subita  incautum  dementia  cepit  amantem, 

ignoscenda  quidem,  scirent  si  ignoscere  Manes  : 

restitit,  Eurydicenque  suam  iam  luce  sub  ipsa 

immemor,  heu,  victusque  animi  respexit.     ibi  omnis 

effusus  labor  atque  inmitis  rupta  tyranni 

foedera,  terque  fragor  stagnis  auditus  Avernis. 

illa  "  quis  et  me,"  inquit,  "  miseram  et  te  perdidit,  Orpheu, 

quis  tantus  furor  ?     en  iterum  crudelia  retro 

fata  vocant  conditque  natantia  lumina  somnus. 

iamque  vale  :  feror  ingenti  circumdata  nocte 

invalidasque  tibi  tendens,  heu  non  tua,  palmas." 

quid  faceret  ?     quo  se  rapta  bis  coniuge  ferret  ? 
quo  fletu  Manes,  qua  numina  voce  moveret  ? 
illa  quidem  Stygia  nabat  iam  frigida  cumba. 
septem  illum  totos  perhibent  ex  ordine  menses 
rupe  sub  aeria  deserti  ad  Strymonis  undam 
flevisse  et  gelidis  haec  evolvisse  sub  antris, 
mulcentem  tigres  et  agentem  carmine  quercus  ; 
qualis  populea  maerens  philomela  sub  umbra 
amissos  queritur  fetus,  quos  durus  arator 
observans  nido  inplumes  detraxit ;  at  illa 
flet  noctem  ramoque  sedens  miserabile  carmen 
integrat  et  maestis  late  loca  questibus  inplet. 

Verg.  georg.  4.  484-514  omitting  498-502^ 
194 


Latin   Passages  for  Translation 


cxcv 

ipse  seram  teneras  maturo  tempore  vites 

rusticus  et  facili  grandia  poma  manu  : 
nec  spes  destituat,  sed  frugum  semper  acervos 

praebeat  et  pleno  pinguia  musta  lacu. 
nam  veneror  seu  stipes  habet  desertus  in  agris 

seu  vetus  in  trivio  florida  serta  lapis  : 
et  quodcumque  mihi  pomum  novus  educat  annus, 

libatum  agricolae  ponitur  ante  deo. 
flava  Ceres,  tibi  fit  nostro  de  rure  corona 

spicea,  quae  templi  pendeat  ante  fores ; 
pomosisque  ruber  custos  donatur  in  hortis 

terreat  ut  saeva  falce  Priapus  aves. 
vos  quoque,  felicis  quondam  nunc  pauperis  agri 

custodes,  fertis  munera  vestra,  lares  : 
tunc  vitula  innumeros  lustrabat  caesa  iuvencos  : 

nunc  agna  exigui  est  hostia  parva  soli : 
agna  cadet  vobis,  quam  circum  rustica  pubes 

clamet  "io  messes  et  bona  vina  date." 
iam  modo  iam  possim  contentus  vivere  parvo 

nec  semper  longae  deditus  esse  viae, 
sed  canis  aestivos  ortus  vitare  sub  umbra 

arboris  ad  rivos  praetereuntis  aquae. 
nec  tamen  interdum  pudeat  tenuisse  bidentem 

aut  stimulo  tardos  increpuisse  boves, 
non  agnamve  sinu  pigeat  fetumve  capellae 

desertum  oblita  matre  referre  domum. 
at  vos  exiguo  pecori  furesque  lupique 

parcitej  de  magno  est  praeda  petenda  grege. 

Tibull.  i.  i.  7-34. 

si  possent  homines,  proinde  ac  sentire  videntur 
pondus  inesse  animo  quod  se  gravitate  fatiget, 
e  quibus  id  fiat  causis  quoque  noscere  et  unde 
tanta  mali  tamquam  moles  in  pectore  constet, 
haut  ita  vitam  agerent,  ut  nunc  plerumque  videmus 
quid  sibi  quisque  velit  nescire  et  quaerere  semper 
commutare  locum  quasi  onus  deponere  possit. 
exit  saepe  foras  magnis  ex  aedibus  ille 
esse  domi  quem  pertaesumst,  subitoque  revertit, 
quippe  foris  nilo  melius  qui  sentiat  esse. 
currit  agens  mannos  ad  villam  praecipitanter, 
auxilium  tectis  quasi  ferre  ardentibus  instans'; 
oscitat  extemplo  tetigit  cum  limina  villae, 
aut  abit  in  somnum  gravis  atque  oblivia  quaerit, 
aut  etiam  properans  urbem  petit  atque  revisit. 

Lucr.  3.  1053- 1067. 

pater  ipse  colendi 
haud  facilem  esse  viam  voluit,  primusque  per  artem 
movit  agros,  curis  acuens  mortalia  corda, 
nec  torpere  gravi  passus  sua  regna  veterno. 
ante  Iovem  nulli  subigebant  arva  coloni, 
ne  signare  quidem  aut  partiri  limite  campum 
fas  erat :  in  medium  quaerebant,  ipsaque  tellus 
omnia  liberius  nullo  poscente  ferebat. 
ille  malum  virus  serpentibus  addidit  atris 
praedarique  lupos  iussit  pontumque  moveri 
mellaque  decussit  foliis  ignemque  removit 
et  passim  rivis  currentia  vina  repressit, 
ut  varias  usus  meditando  extunderet  artes 
paulatim  et  sulcis  frumenti  quaereret  herbam, 
ut  silicis  venis  abstrusum  excuderet  ignem. 
tunc  alnos  primum  fluvii  sensere  cavatas  ; 
navita  tum  stellis  numeros  et  nomina  fecit, 
Pleiadas,  Hyadas,  claramque  Lycaonis  Arcton  ; 
tum  laqueis  captare  feras  et  fallere  visco 
inventum  et  magnos  canibus  circumdare  saltus ; 
tum  ferri  rigor  atque  argutae  lamina  serrae — 
nam  primi  cuneis  scindebant  fissile  lignum — 
tum  variae  venere  artes.     labor  omnia  vicit 
improbus  et  duris  urgens  in  rebus  egestas. 

Verg.  georg.  I.  121 -146  omitting  141  f. 

ille  redit  laetus  memoratque  Quiritibus  acta : 

tarda  venit  dictis  difficilisque  fides. 
"  at  certe  credemur,"  ait,  "  si  verba  sequetur 

exitus.     en  audi  crastina,  quisquis  ades. 
protulerit  terris  cum  totum  Cynthius  orbem, 

Iuppiter  imperii  pignora  certa  dabit." 
discedunt  dubii,  promissaque  tarda  videntur, 

dependetque  fides  a  veniente  die. 
mollis  erat  tellus  rorata  mane  pruina : 

ante  sui  populus  limina  regis  adest. 
prodit  et  in  solio  medius  consedit  acerno ; 

innumeri  circa  stantque  silentque  viri. 
ortus  erat  summo  tantummodo  margine  Phoebus : 

sollicitae  mentes  speque  metuque  pavent. 
constitit  atque  caput  niveo  velatus  amictu 

iam  bene  dis  notas  sustulit  ille  manus, 
atque  ita  "tempus  adest  promissi  muneris"  inquit; 

"pollicitam  dictis,  Iuppiter,  adde  fidem." 
dum  loquitur,  totum  iam  sol  emoverat  orbem, 

et  gravis  aetherio  venit  ab  axe  fragor. 
ter  tonuit  sine  nube  deus,  tria  fulgura  misit. 

credite  dicenti :  mira  sed  acta  loquor. 
a  media  caelum  regione  dehiscere  coepit : 

summisere  oculos  cum  duce  turba  suo. 
ecce  levi  scutum  versatum  leniter  aura 

decidit.     a  populo  clamor  ad  astra  venit. 

Ov.  fast.  3.  349-374- 

(  Continuation) 

tollit  humo  munus  caesa  prius  ille  iuvenca 

quae  dederat  nulli  colla  premenda  iugo, 
atque  ancile  vocat  quod  ab  omni  parte  recisum  est, 

quaque  notes  oculis  angulus  omnis  abest. 
tum  memor  imperii  sortem  consistere  in  illo, 

consilium  multae  calliditatis  init. 
plura  iubet  fieri  simili  caelata  figura, 

error  ut  ante  oculos  insidiantis  eat. 
Mamurius  (morum  fabraene  exactior  artis, 

difncile  est  illud  dicere)  clausit  opus. 
cui  Numa  munificus  "facti  pete  praemia"  dixit ; 

"  si  mea  nota  fides,  inrita  nulla  petes." 
iam  dederat  saliis  a  saltu  nomina  dicta 

armaque  et  ad  certos  verba  canenda  modos. 
tum  sic  Mamurius  :   "  merces  mihi  gloria  detur, 

nominaque  extremo  carmine  nostra  sonent." 
inde  sacerdotes  operi  promissa  vetusto 

praemia  persolvunt  Mamuriumque  vocant. 
nubere  si  qua  voles,  quamvis  properabitis  ambo, 

differ.     habent  parvae  commoda  magna  morae. 
arma  movent  pugnas.     pugna  est  aliena  maritis  : 

condita  cum  fuerint,  aptius  omen  erit. 
his  etiam  coniux  apicati  sancta  Dialis 

lucibus  inpexas  debet  habere  comas. 

id.  3.  375-398. 

talibus  amplifice  vestis  decorata  figuris 

pulvinar  complexa  suo  velabat  amictu. 

quae  postquam  cupide  spectando  Thessala  pubes 

expletast,  sanctis  coepit  decedere  divis. 

hic,  qualis  flatu  placidum  mare  matutino 

horrificans  Zephyrus  proclivis  incitat  undas 

Aurora  exoriente  vagi  sub  limina  Solis, 

quae  tarde  primum  clementi  flamine  pulsae 

procedunt  leviterque  sonant  plangore  cachinni, 

post  vento  crescente  magis  magis  increbescunt 

purpureaque  procul  nantes  a  luce  refulgent, 

sic  ibi  vestibulo  linquentes  regia  tecta 

ad  se  quisque  vago  passim  pede  discedebant. 

quorum  post  abitum  princeps  e  vertice  Pelei 

advenit  Chiron  portans  silvestria  dona  : 

nam  quoscumque  ferunt  campi,  quos  Thessala  magnis 

montibus  ora  creat,  quos  propter  fluminis  undas 

aura  aperit  flores  tepidi  fecunda  Favoni, 

hos  indistinctis  plexos  tulit  ipse  corollis, 

quo  permulsa  domus  iucundo  risit  odore. 

Catull.  64.  265-284. 

(AncJiises  shews  to  Aeneas  Romans  that  shalL  be) 

"  ille  triumphata  Capitolia  ad  alta  Corintho 

victor  aget  currum  caesis  insignis  Achivis. 

eruet  ille  Argos  Agamemnoniasque  Mycenas, 

ipsumque  Aeaciden,  genus  armipotentis  Achilli, 

ultus  avos  Troiae  templa  et  temerata  Minervae. 

quis  te,  magne  Cato,  tacitum,  aut  te,  Cosse,  relinquat  ? 

quis  Gracchi  genus,  aut  geminos,  duo  fulmina  belli, 

Scipiadas,  cladem  Libyae,  parvoque  potentem 

Fabricium,  vel  te  sulco,  Serrane,  serentem  ? 

quo  fessum  rapitis,  Fabii?     tu  Maxumus  ille  es 

unus  qui  nobis  cunctando  restituis  rem. 

excudent  alii  spirantia  mollius  aera, 

credo  equidem,  vivos  ducent  de  marmore  voltus, 

orabunt  causas  melius  caelique  meatus 

describent  radio  et  surgentia  sidera  dicent : 

tu  regere  imperio  populos,  Romane,  memento  : 

hae  tibi  erunt  artes,  pacisque  inponere  morem, 

parcere  subiectis  et  debellare  superbos." 

sic  pater  Anchises,  atque  haec  mirantibus  addit : 
"  aspice  ut  insignis  spoliis  Marcellus  opimis 
ingreditur  victorque  viros  supereminet  omnis  ! 
hic  rem  Romanam  magno  turbante  tumultu 
sistet,  eques  sternet  Poenos  Gallumque  rebellem, 
tertiaque  arma  patri  suspendet  capta  Quirino." 

Verg.  Aen.  6.  836-859. 

idibus  est  Annae  festum  geniale  Perennae, 

haud  procul  a  ripis,  advena  Thybri,  tuis. 
plebs  venit  ac  virides  passim  disiecta  per  herbas 

potat  et  accumbit  cum  pare  quisque  sua 
sub  Iove  pars  durat,  pauci  tentoria  ponunt, 

sunt  quibus  e  ramis  frondea  facta  casa  est ; 
pars  ubi  pro  rigidis  calamos  statuere  columnis, 

desuper  extentas  imposuere  togas. 
sole  tamen  vinoque  calent  annosque  precantur 

quot  sumant  cyathos,  ad  numerumque  bibunt. 
invenies  illic  qui  Nestoris  ebibat  annos, 

quae  sit  per  calices  facta  Sibylla  suos. 
illic  et  cantant  quicquid  didicere  theatris, 

et  iactant  faciles  ad  sua  verba  manus; 
et  ducunt  posito  duras  cratere  choreas, 

cultaque  diffusis  saltat  amica  comis. 
cum  redeunt  titubant  et  sunt  spectacula  volgi 

et  fortunatos  obvia  turba  vocat. 

Qv.fast.  3.  523-540. 

(a)  non  de  vi  neque  caede  nec  veneno, 
sed  lis  est  mihi  de  tribus  capellis. 
vicini  queror  has  abesse  furto. 
hoc  iudex  sibi  postulat  probari : 
tu  Cannas  Mithridaticumque  bellum 
et  periuria  Punici  furoris 
et  Sullas  Mariosque  Muciosque 
magna  voce  sonas  manuque  tota. 
iam  dic,  Postume,  de  tribus  capellis. 

Mart.  6.  19. 


(b)  Pompeios  iuvenes  Asia  atque  Europa,  sed  ipsum 
terra  tegit  Libyae,  si  tamen  ulla  tegit. 
quid  mirum  toto  si  spargitur  orbe  ?     iacere 
uno  non  poterat  tanta  ruina  loco. 

id.  5.  74. 

nunc  age,  res  quoniam  docui  non  posse  creari 
de  nilo  neque  item  genitas  ad  nil  revocari, 
nequa  forte  tamen  coeptes  diffidere  dictis, 
quod  nequeunt  oculis  rerum  primordia  cerni, 
accipe  praeterea  quae  corpora  tute  necessest 
confiteare  esse  in  rebus  nec  posse  videri. 
principio  venti  vis  verberat  incita  portus 
ingentisque  ruit  navis  et  nubila  differt, 
interdum  rapido  percurrens  turbine  campos 
arboribus  magnis  sternit  montisque  supremos 
silvifragis  vexat  flabris  :  ita  perfurit  acri 
cum  fremitu  saevitque  minaci  murmure  ventus. 
sunt  igitur  venti  nimirum  corpora  caeca 
quae  mare,  quae  terras,  quae  denique  nubila  caeli 
verrunt  ac  subito  vexantia  turbine  raptant. 

tum  porro  varios  rerum  sentimus  odores 
nec  tamen  ad  naris  venientis  cernimus  umquam, 
nec  calidos  aestus  tuimur  nec  frigora  quimus 
usurpare  oculis  nec  voces  cernere  suemus  ; 
quae  tamen  omnia  corporea  constare  necessest 
natura,  quoniam  sensus  inpellere  possunt. 
tangere  enim  et  tangi  nisi  corpus  nulla  potest  res. 

Lucr.  i.  265-79,  298-304. 

vixere  fortes  ante  Agamemnona 
multi ;  sed  omnes  illacrimabiles 
urgentur  ignotique  longa 

nocte,  carent  quia  vate  sacro. 
paullum  sepultae  distat  inertiae 
celata  virtus.    non  ego  te  meis 
chartis  inornatum  sileri, 
totve  tuos  patiar  labores 
impune,  Lolli,  carpere  lividas 
obliviones.     est  animus  tibi 
rerumque  prudens  et  secundis 
temporibus  dubiisque  rectus. 
non  possidentem  multa  vocaveris 
recte  beatum  :  rectius  occupat 
nomen  beati  qui  deorum 
muneribus  sapienter  uti 
duramque  callet  pauperiem  pati, 
peiusque  leto  flagitium  timet, 
non  ille  pro  caris  amicis 
aut  patria  timidus  perire. 


Hor.  carm.  4.  9.  25-36,  45-52. 

et  iam  Fama  volans  tanti  praenuntia  luctus 
Evandrum  Evandrique  domos  et  moenia  replet, 
quae  modo  victorem  Latio  Pallanta  ferebat. 
Arcades  ad  portas  ruere,  et  de  more  vetusto 
funereas  rapuere  faces ;  lucet  via  longo 
ordine  flammarum,  et  late  discriminat  agros. 
contra  turba  Phrygum  veniens  plangentia  iungit 
agmina.     quae  postquam  matres  succedere  tectis 
viderunt,  maestam  incendunt  clamoribus  urbem. 
at  non  Evandrum  potis  est  vis  ulla  tenere ; 
sed  venit  in  medios.     feretro  Pallanta  reposto 
procubuit  super,  atque  haeret  lacrimansque  gemensque, 
et  via  vix  tandem  vocis  laxata  dolore  est : 
"non  haec,  o  Palla,  dederas  piomissa  parenti, 
cautius  ut  saevo  velles  te  credere  Marti. 
haud  ignarus  eram  quantum  nova  gloria  in  armis 
et  praedulce  decus  primo  certamine  posset. 
primitiae  iuvenis  miserae  bellique  propinqui 
dura  rudimenta  et  nulli  exaudita  deorum 
vota  precesque  meae  !     tuque,  o  sanctissima  coniunx, 
felix  morte  tua  neque  in  hunc  servata  dolorem  ! 
contra  ego  vivendo  vici  mea  fata,  superstes 
restarem  ut  genitor.     Troum  socia  arma  secutum 
obruerent  Rutuli  telis  !     animam  ipse  dedissem, 
atque  haec  pompa  domum  me,  non  Pallanta,  referret." 

Verg.  Aen.  II.  139-163. 

Gnosis  in  ignotis  amens  errabat  harenis, 

qua  brevis  aequoreis  Dia  feritur  aquis. 
utque  erat  e  somno  tunica  velata  recincta, 

nuda  pedem,  croceas  inreligata  comas, 
Thesea  crudelem  surdas  clamabat  ad  undas, 

indigno  teneras  imbre  rigante  genas. 
clamabat  flebatque  simul ;  sed  utrumque  decebat ; 

non  facta  est  lacrimis  turpior  illa  suis. 
iamque  iterum  tundens  mollissima  pectora  palmis 

"  perfidus  ille  abiit :  quid  mihi  fiet  ?  "  ait. 
"quid  mihi  fiet?"  ait.     sonuerunt  cymbala  toto 

litore  et  adtonita  tympana  pulsa  manu. 
ecce  Mimallonides  sparsis  in  terga  capillis, 

ecce  leves  Satyri,  praevia  turba  dei. 
iam  deus  in  curru,  quem  summum  texerat  uvis, 

tigribus  adiunctis  aurea  lora  dabat. 
et  color  et  Theseus  et  vox  abiere  puellae : 

terque  fugam  petiit  terque  retenta  metu  est. 
cui  deus  "  en  adsum  tibi  cura  fidelior  "  inquit : 

"pone  metum  :  Bacchi,  Gnosias,  uxor  eris." 
dixit  et  e  curru,  ne  tigres  illa  timeret, 

desilit :  inposito  cessit  harena  pede. 

Ov.  ars  amat.  i.  527  fF.,  omitting  some  lines. 

at  vero  Zephyris  cum  laeta  vocantibus  aestas 
in  saltus  utrumque  gregem  atque  in  pascua  mittet, 
Luciferi  primo  cum  sidere  frigida  rura 
carpamus  dum  mane  novum,  dum  gramina  canent, 
et  ros  in  tenera  pecori  gratissimus  herba. 
inde  ubi  quarta  sitim  caeli  collegerit  hora 
et  cantu  querulae  rumpent  arbusta  cicadae, 
ad  puteos  aut  alta  greges  ad  stagna  iubebo 
currentem  ilignis  potare  canalibus  undam  ; 
aestibus  at  mediis  umbrosam  exquirere  vallem, 
sicubi  magna  Iovis  antiquo  robore  quercus 
ingentes  tendat  ramos,  aut  sicubi  nigrum 
ilicibus  crebris  sacra  nemus  accubet  umbra ; 
tum  tenues  dare  rursus  aquas  et  pascere  rursus 
solis  ad  occasum,  cum  frigidus  aera  vesper 
temperat  et  saltus  reficit  iam  roscida  luna. 

quid  tibi  pastores  Libyae,  quid  pascua  versu 
prosequar  et  raris  habitata  mapalia  tectis  ? 
saepe  diem  noctemque  et  totum  ex  ordine  mensem 
pascitur  itque  pecus  longa  in  deserta  sine  ullis 
hospitiis  :  tantum  campi  iacet.     omnia  secum 
armentarius  Afer  agit,  tectumque  Laremque 
armaque  Amyclaeumque  canem  Cressamque  pharetram. 

Verg.  geor.fr.  3.  322-45,  omitting  338. 

quid  quisque  vitet,  numquam  homini  satis 
cautum  est  in  horas :  navita  Bosporum 
Poenus  perhorrescit  neque  ultra 
caeca  timet  aliunde  fata, 
miles  sagittas  et  celerem  fugam 
Parthi,  catenas  Parthus  et  Italum 
robur,  sed  improvisa  leti 
vis  rapuit  rapietque  gentes. 
quam  paene  furvae  regna  Proserpinae 
et  iudicantem  vidimus  Aeacum 
sedesque  discretas  piorum  et 
Aeoliis  fidibus  querentem 
Sappho  puellis  de  popularibus, 
et  te  sonantem  plenius  aureo, 
Alcaee,  plectro  dura  navis, 
dura  fugae  mala,  dura  belli ! 
utrumque  sacro  digna  silentio 
mirantur  umbrae  dicere ;  sed  magis 
pugnas  et  exactos  tyrannos 

densum  umeris  bibit  aure  volgus. 

Hor.  carm.  2.  13.  13-32. 

Cossus  at  insequitur  Veientis  caede  Tolumni, 

vincere  cum  Veios  posse  laboris  erat. 
heu,  Vei  veteres,  et  vos  tum  regna  fuistis, 

et  vestro  posita  est  aurea  sella  foro  : 
nunc  intra  muros  pastoris  bucina  lenti 

cantat  et  in  vestris  ossibus  arva  metunt. 
forte  super  portae  dux  Veius  astitit  arcem 

colloquiumque  sua  fretus  ab  urbe  dedit ; 
dumque  aries  murum  cornu  pulsabat  aheno, 

vmea  qua  ductum  longa  tegebat  opus, 
Cossus  ait  "  forti  melius  concurrere  campo." 
^  nec  mora  fit ;  plano  sistit  uterque  gradum. 
di  Latias  iuvere  manus ;  desecta  Tolumni 

cervix  Romanos  sanguine  lavit  equos. 

Propertius  4  (5).  10.  23  fif. 

(Fro?n  a  marriage  song) 

vosque  item  simul,  integrae 
virgines,  quibus  advenit 
par  dies,  agite  m  modum 
dicite  "o  Hymenaee  Hymen, 

o  Hymen  Hymenaee," 
ut  lubentius,  audiens 
se  citarier  ad  suom 
munus,  huc  aditum  ferat 
dux  bonae  Veneris,  boni 

coniugator  amoris. 
quis  deus  magis  est  ama- 
tis  petendus  amantibus  ? 
quem  colent  homines  magis 
caelitum?     o  Hymenaee  Hymen, 

o  Hymen  Hymenaee. 
nulla  quit  sine  te  domus 
liberos  dare,  nec  parens 
stirpe  nitier  :  at  potest 
te  volente.     quis  huic  deo 

conpararier  ausit  ? 

•  •  •  •  • 

Torquatus  volo  parvolus 
matris  e  gremio  suae 
porrigens  teneras  manus 
dulce  rideat  ad  patrem 
semihiante  labello. 

Catullus  61.  36-50.  66-70,  212-216. 

nunc  age  quod  superest  cognosce  et  clarius  audi. 

nec  me  animi  fallit  quam  sint  obscura  ;  sed  acri 

percussit  thyrso  laudis  spes  magna  meum  cor 

et  simul  incussit  suavem  mi  in  pectus  amorem 

musarum,  quo  nunc  instinctus  mente  vigenti 

avia  Pieridum  peragro  loca  nullius  ante 

trita  solo.     iuvat  integros  accedere  fontis 

atque  haurire,  iuvatque  novos  decerpere  flores 

insignemque  meo  capiti  petere  inde  coronam 

unde  prius  nulli  velarint  tempora  musae  ; 

primum  quod  magnis  doceo  de  rebus  et  artis 

religionum  animum  nodis  exsolvere  pergo, 

deinde  quod  obscura  de  re  tam  lucida  pango 

carmina  musaeo  contingens  cuncta  lepore. 

id  quoque  enim  non  ab  nulla  ratione  videtur  : 

sed  veluti  pueris  absinthia  taetra  medentes 

cum  dare  conantur,  prius  oras  pocula  circum 

contingunt  mellis  dulci  flavoque  liquore, 

ut  puerorum  aetas  inprovida  ludificetur 

labrorum  tenus,  interea  perpotet  amarum 

absinthi  laticem  deceptaque  non  capiatur, 

sed  potius  tali  pacto  recreata  valescat, 

sic  ego  nunc,  quoniam  haec  ratio  plerumque  videtur 

tristior  esse  quibus  non  est  tractata,  retroque 

volgus  abhorret  ab  hac,  volui  tibi  suaviloquenti 

carmine  Pierio  rationem  exponere  nostram, 

et  quasi  musaeo  dulci  contingere  melle, 

si  tibi  forte  animum  tali  ratione  tenere 

versibus  in  nostris  possem,  dum  perspicis  omnem 

naturam  rerum  qua  constet  compta  figura. 

212  Lucr.   I.  921-950. 

divis  orte  bonis,  optume  Romulae 
custos  gentis,  abes  iam  nimium  diu ; 
maturum  reditum  pollicitus  patrum 

sancto  consilio,  redi. 
lucem  redde  tuae,  dux  bone,  patriae : 
instar  veris  enim  voltus  ubi  tuus 
adfulsit  populo,  gratior  it  dies, 

et  soles  melius  nitent. 
ut  mater  iuvenem  quem  Notus  invido 
flatu  Carpathii  trans  maris  aequora 
cunctantem  spatio  longius  annuo 

dulci  distinet  a  domo, 
votis  ominibusque  et  precibus  vocat, 
curvo  nec  faciem  litore  demovet : 
sic  desideriis  icta  fidelibus 

quaerit  patria  Caesarem. 
tutus  bos  etenim  rura  perambulat, 
nutrit  rura  Ceres  almaque  Faustitas, 
pacatum  volitant  per  mare  navitae, 

culpari  metuit  fides. 
condit  quisque  diem  collibus  in  suis, 
et  vitem  viduas  ducit  ad  arbores ; 
hinc  ad  vina  redit  laetus  et  alteris 

te  mensis  adhibet  deum ; 
te  muita  prece,  te  prosequitur  mero 
defuso  pateris,  et  Laribus  tuuni 
miscet  numen,  uti  Graecia  Castoris 

et  magni  memor  Herculis. 

Hor.  carm.  4.  5.  1-20,  29-36. 
21^ 


Latin  Passages  for  Translation 


ccxiv 

proxima  Circaeae  racluntur  litora  terrae, 

dives  inaccessos  ubi  Solis  filia  lucos 

adsiduo  resonat  cantu,  tectisque  superbis 

urit  odoratam  nocturna  in  lumina  cedrum, 

arguto  tenuis  percurrens  pectine  telas. 

hinc  exaudiri  gemitus  iraeque  leonum, 

vincla  recusantum  et  sera  sub  nocte  rudentum, 

saetigerique  sues  atque  in  praesepibus  ursi 

saevire,  ac  formae  magnorum  ululare  luporum, 

quos  hominum  ex  facie  dea  saeva  potentibus  herbis 

induerat  Circe  in  vultus  ac  terga  ferarum. 

quae  ne  monstra  pii  paterentur  talia  Troes 

delati  in  portus,  neu  litora  dira  subirent, 

Neptunus  ventis  implevit  vela  secundis, 

atque  fugam  dedit,  et  praeter  vada  fervida  vexit. 

iamque  rubescebat  radiis  mare  et  aethere  ab  alto 
Aurora  in  roseis  fulgebat  lutea  bigis  : 
cum  venti  posuere  omnisque  repente  resedit 
flatus  et  in  lento  luctantur  marmore  tonsae. 
atque  hic  Aeneas  ingentem  ex  aequore  lucum 
prospicit.     hunc  inter  fluvio  Tiberinus  amoeno 
verticibus  rapidis  et  multa  flavus  harena 
in  mare  prorumpit.     variae  circumque  supraque 
adsuetae  ripis  volucres  et  fluminis  alveo 
aethera  mulcebant  cantu  lucoque  volabant. 

Verg.  Acn.  7.  10-34. 

at  tu  casta  precor  maneas,  sanctique  pudoris 

adsideat  custos  sedula  semper  anus. 
haec  tibi  fabellas  referat  positaque  lucerna 

deducat  plena  stamina  longa  colu  : 
at  circa  gravibus  pensis  adfixa  puella 

paulatim  somno  fessa  remittat  opus. 
tunc  veniam  subito,  nec  quisquam  nuntiet  ante, 

sed  videar  caelo  missus  adesse  tibi. 
tunc  mihi  qualis  eris  longos  turbata  capillos 

obvia  nudato,  Delia,  curre  pede. 
hoc  precor  ;  hunc  illum  nobis  Aurora  nitentem 

Luciferum  roseis  candida  portet  equis. 

Tibull.  i.  3.  83-94. 

o  fortunatos  nimium,  sua  si  bona  norint, 
agricolas,  quibus  ipsa,  procul  discordibus  armis 
fundit  humo  facilem  victum  iustissima  tellus ! 
si  non  ingentem  foribus  domus  alta  superbis 
mane  salutantum  totis  vomit  aedibus  undam, 
nec  varios  inhiant  pulchra  testudine  postis 
inlusasque  auro  vestes  Ephyreiaque  aera, 
alba  neque  Assyrio  fucatur  lana  veneno, 
nec  casia  liquidi  corrumpitur  usus  olivi : 
at  secura  quies  et  nescia  fallere  vita, 
dives  opum  variarum,  at  latis  otia  fundis, 
speluncae  vivique  lacus,  at  frigida  Tempe 
mugitusque  boum  mollesque  sub  arbore  somni 
non  absunt ;  illic  saltus  ac  lustra  ferarum, 
et  patiens  operum  exiguoque  adsueta  iuventus, 
sacra  deum,  sanctique  patres ;  extrema  per  illos 
iustitia  excedens  terris  vesti^ia  fecit. 


6J 

Verg.  georg.  2.  458-74. 

me  vero  primum  dulces  ante  omnia  Musae, 
quarum  sacra  fero  ingenti  percussus  amore, 
accipiant,  caelique  vias  et  sidera  monstrent, 
defectus  solis  varios  lunaeque  labores ; 
unde  tremor  terris,  qua  vi  maria  alta  tumescant 
obicibus  ruptis  rursusque  in  se  ipsa  residant, 
quid  tantum  Oceano  properent  se  tinguere  soles 
hiberni,  vel  quae  tardis  mora  noctibus  obstet. 
sin  has  ne  possim  naturae  accedere  partes 
frigidus  obstiterit  circum  praecordia  sanguis, 
rura  mihi  et  rigui  placeant  in  vallibus  amnes, 
flumina  amem  silvasque  inglorius.  .  .  . 
felix  qui  potuit  rerum  cognoscere  causas 
atque  metus  omnes  et  inexorabile  fatum 
subiecit  pedibus  strepitumque  Acherontis  avari. 
fortunatus  et  ille  deos  qui  novit  agrestes 
Panaque  Silvanumque  senem  Nymphasque  sorores. 
illum  non  populi  fasces,  non  purpura  regum 
flexit  et  infidos  agitans  discordia  fratres, 
aut  coniurato  descendens  Dacus  ab  Histro, 
non  res  Romanae  perituraque  regna ;  nequc  ille 
aut  doluit  miserans  inopem  aut  invidit  habenti. 

Verg.  georg.  2,  475-99,  omitting  487-9. 


217 


Latin  Passages  for  Translation 


CCXVIII 

nunc  ad  me  redeo  libertino  patre  natum, 
quem  rodunt  omnes  libertino  patre  natum, 
nunc  quia  sim  tibi,  Maecenas,  convictor,  at  olim 
quod  mihi  pareret  legio  Romana  tribuno. 
dissimile  hoc  illi  est,  quia  non,  ut  forsit  honorem 
iure  mihi  invideat  quivis,  ita  te  quoque  amicum, 
praesertim  cautum  dignos  adsumere,  prava 
ambitione  procul.     felicem  dicere  non  hoc 
me  possim,  casu  quod  te  sortitus  amicum  : 
nulla  etenim  mihi  te  fors  optulit ;  optimus  olim 
Vergilius,  post  hunc  Varius  dixere  quid  essem. 
ut  veni  coram,  singultim  pauca  locutus 
(infans  namque  pudor  prohibebat  plura  profari), 
non  ego  me  claro  natum  patre,  non  ego  circum 
me  Satureiano  vectari  rura  caballo, 
sed  quod  eram  narro.     respondes,  ut  tuus  est  mos, 
pauca  :  abeo  et  revocas  nono  post  mense  iubesque 
esse  in  amicorum  numero.     magnum  hoc  ego  duco, 
quod  placui  tibi,  qui  turpi  secernis  honestum, 
non  patre  praeclaro  sed  vita  et  pectore  puro. 

Hor.  sat.  I.  6.  45-64. 


218 


Latin  Passages  for  Translation 


ccxix 

cum  mihi  pomiferis  coniunx  foret  orta  Faliscis, 

moenia  contigimus  victa,  Camille,  tibi. 
casta  sacerdotes  Iunoni  festa  parabant 

per  celebres  ludos  indigenamque  bovem. 
grande  morae  pretium  ritus  cognoscere,  quamvis 

difficilis  clivis  huc  via  praebet  iter. 
stat  vetus  et  densa  praenubilus  arbore  lucus. 

adspice  :  concedes  numen  inesse  loco. 
accipit  ara  preces  votivaque  tura  piorum, 

ara  per  antiquas  facta  sine  arte  manus. 
hinc,  ubi  praesonuit  sollemni  tibia  cantu, 

it  per  velatas  annua  pompa  vias. 
ducuntur  niveae  populo  plaudente  iuvencae 

quas  aluit  campis  herba  Falisca  suis, 
et  vituli  nondum  metuenda  fronte  minaces, 

et  minor  ex  humili  victima  porcus  hara, 
duxque  gregis  cornu  per  tempora  dura  recurvo  : 

invisa  est  dominae  sola  capella  deae. 
qua  ventura  dea  est,  iuvenes  timidaeque  puellae 

praeverrunt  latas  veste  iacente  vias. 
virginei  crines  auro  gemmaque  premuntur, 

et  tegit  auratos  palla  superba  pedes. 
more  patrum  Graio  velatae  vestibus  albis 

tradita  supposito  vertice  sacra  ferunt. 
Argiva  est  pompae  facies ;  Agamemnone  caeso 

et  scelus  et  patrias  fugit  Halaesus  opes ; 
iamque  pererratis  profugus  terraque  fretoque 

moenia  felici  condidit  alta  manu. 
ille  suos  docuit  Iunonia  sacra  Faliscos. 

sint  mihi,  siut  populo  semper  amica  suo. 

Ov.  amor.  3.  13,  omitting  19-22,  29  f. 

(Address  to  Efticurus) 

tu,  pater,  es  rerum  inventor,  tu  patria  nobis 

suppeditas  praecepta,  tuisque  ex,  inclute,  chartis, 

floriferis  ut  apes  in  saltibus  omnia  libant, 

omnia  nos  itidem  depascimur  aurea  dicta, 

aurea,  perpetua  semper  dignissima  vita. 

nam  simul  ac  ratio  tua  coepit  vociferari 

naturam  rerum,  divina  mente  coorta, 

diffugiunt  animi  terrores,  moenia  mundi 

discedunt,  totum  video  per  inane  geri  res. 

apparet  divum  numen  sedesque  quietae 

quas  neque  concutiunt  venti  nec  nubila  nimbis 

aspergunt  neque  nix  acri  concreta  pruina 

cana  cadens  violat,  semperque  innubilus  aether 

integit  et  large  diffuso  lumine  rident. 

omnia  suppeditat  porro  natura  neque  ulla 

res  animi  pacem  delibat  tempore  in  ullo. 

at  contra  nusquam  apparent  Acherusia  templa 

nec  tellus  obstat  quin  omnia  dispiciantur, 

sub  pedibus  quaecumque  infra  per  inane  geruntur. 

his  ibi  me  rebus  quaedam  divina  voluptas 

percipit  atque  horror,  quod  sic  natura  tua  vi 

tam  manifesta  patens  ex  omni  parte  retecta  est. 

Lucr.  3.  9-30. 

Septimi,  Gades  aditure  mecum  et 
Cantabrum  indoctum  iuga  ferre  nostra  et 
barbaras  Syrtes,  ubi  Maura  semper 

aestuat  unda, 
Tibur  Argeo  positum  colono 
sit  meae  sedes  utinam  senectae, 
sit  modus  lasso  maris  et  viarum 

militiaeque  ! 
unde  si  Parcae  prohibent  iniquae, 
dulce  pellitis  ovibus  Galaesi 
flumen  et  regnata  petam  Laconi 

rura  Phalantho. 
ille  terrarum  mihi  praeter  omnes 
angulus  ridet,  ubi  non  Hymetto 
mella  decedunt  viridique  certat 

baca  Venafro ; 
ver  ubi  longum  tepidasque  praebet 
Iuppiter  brumas  et  amicus  Aulon 
fertili  Baccho  minimum  Falernis 

invidet  uvis. 
ille  te  mecum  locus  et  beatae 
postulant  arces;  ibi  tu  calentem 
debita  sparges  lacrima  favillam 

vatis  amici. 

Hor.  carm.  2.  6. 


22  I 


Latin  Passagcs  for  Translation 


CCXXII 

a)  municipes,  Augusta  mihi  quos  Bilbilis  acri 

monte  creat,  rapidis  quem  Salo  cingit  aquis, 
ecquid  laeta  iuvat  vestri  vos  gloria  vatis  ? 

nam  decus  et  nomen  famaque  vestra  sumus. 
nec  sua  plus  debet  tenui  Verona  Catullo 

meque  velit  dici  non  minus  illa  suum. 
quattuor  accessit  tricesima  messibus  aestas, 

ut  sine  me  Cereri  rustica  liba  datis, 
moenia  dum  colimus  dominae  pulcherrima  Romae; 

mutavere  meas  Itala  regna  comas. 
excipitis  placida  reducem  si  mente,  venimus ; 

aspera  si  geritis  corda,  redire  licet. 

Mart.  10.  103. 


(b)  retia  dum  cessant  latratoresque  Molossi 
et  non  invento  silva  quiescit  apro, 
otia,  Prisce,  brevi  poteris  donare  libello. 
hora  nec  aestiva  est  nec  tibi  tota  perit. 

id.  12.  1. 

hic  annis  gravis  atque  animi  maturus  Aletes  : 
"  di  patrii,  quorum  semper  sub  numine  Troia  est, 
non  tamen  omnino  Teucros  delere  paratis, 
cum  talis  animos  iuvenum  et  tam  certa  tulistis 
pectora."     sic  memorans  umeros  dextrasque  tenebat 
amborum  et  voltum  lacrimis  atque  ora  rigabat. 
"  quae  vobis,  quae  digna,  viri,  pro  laudibus  istis 
praemia  posse  rear  solvi  ?     pulcherrima  primum 
di  moresque  dabunt  vestri ;  tum  cetera  reddet 
actutum  pius  Aeneas  atque  integer  aevi 
Ascanius,  meriti  tanti  non  immemor  umquam." 
"  immo  ego  vos,  cui  sola  salus  genitore  reducto," 
excipit  Ascanius,  "  per  magnos,  Nise,  Penatis 
Assaracique  Larem  et  canae  penetralia  Vestae 
obtestor, — quaecumque  mihi  fortuna  fidesque  est, 
in  vestris  pono  gremiis — :  revocate  parentem, 
reddite  conspectum  :    nihil  illo  triste  recepto. 
bina  dabo  argento  perfecta  atque  aspera  signis 
pocula,  devicta  genitor  quae  cepit  Arisba, 
et  tripodas  geminos,  auri  duo  magna  talenta, 
cratera  anticum  quem  dat  Sidonia  Dido." 

Verg.  Aen.  9.  246-266. 

pars  me  Sulmo  tenet  Paeligni  tertia  ruris, 

parva  sed  inriguis  ora  salubris  aquis. 
sol  licet  admoto  tellurem  sidere  findat, 

et  micet  Icarii  stella  proterva  canis  : 
arva  pererrantur  Paeligna  liquentibus  undis 

et  viret  in  tenero  fertilis  herba  solo. 
terra  ferax  Cereris  multoque  feracior  uvis ; 

dat  quoque  baciferam  Pallada  rarus  ager. 
perque  resurgentes  rivis  labentibus  herbas 

gramineus  madidam  caespes  obumbrat  humum. 

•  •  •  •  •  *  • 

at  sine  te,  quamvis  operosi  vitibus  agri 

me  teneant,  quamvis  amnibus  arva  natent, 
et  vocet  in  rivos  currentem  rusticus  undam, 

frigidaque  arboreas  mulceat  aura  comas  : 
non  ego  Paelignos  videor  celebrare  salubres, 

non  ego  natalem,  rura  paterna,  locum, 
sed  Scythiam  Cilicasque  feros  viridesque  Britannos, 

quaeque  Prometheo  saxa  cruore  rubent. 
ulmus  amat  vitem,  vitis  non  deserit  ulmum  : 

separor  a  domina  cur  ego  saepe  mea  ? 
at  mihi  te  comitem  iuraras  usque  futuram 

per  me  perque  oculos,  sidera  nostra,  tuos. 
verba  puellarum  foliis  leviora  caducis 

inrita  qua  visum  est  ventus  et  unda  ferunt. 
siqua  mei  tamen  est  in  te  pia  cura  relicti, 

incipe  pollicitis  addere  facta  tuis. 

Ov.  amor.  2.  16.  I-IO,  33-48. 

diffugere  nives,  redeunt  iam  gramina  campis 

arboribusque  comae, 
mutat  terra  vices  et  decrescentia  ripas 

flumina  praetereunt ; 
Gratia  cum  Nymphis  geminisque  sororibus  audet 

ducere  nuda  choros. 
inmortalia  ne  speres,  monet  annus  et  almum 

quae  rapit  hora  diem. 
frigora  mitescunt  Zephyris,  ver  proterit  aestas 

interitura,  simul 
pomifer  autumnus  fruges  effuderit,  et  mox 

bruma  recurrit  iners. 
damna  tamen  celeres  reparant  caelestia  lunae : 

nos  ubi  decidimus, 
quo  pius  Aeneas,  quo  Tullus  dives  et  Ancus, 

pulvis  et  umbra  sumus. 
quis  scit  an  adiciant  hodiernae  crastina  summae 

tempora  di  superi  ? 
cuncta  manus  avidas  fugient  heredis  amico 

quae  dederis  animo. 
cum  semel  occideris  et  de  te  splendida  Minos 

fecerit  arbitria, 
non,  Torquate,  genus,  non  te  facundia,  non  te 

restituet  pietas  : 
infernis  neque  enim  tenebris  Diana  pudicum 

liberat  Hippolytum, 

nec  Lethaea  valet  Theseus  abrumpere  caro 

vincula  Pirithoo. 

Hor.  carm.  4.  7. 

ecce,  parat  Caesar  domito  quod  defuit  orbi 

addere ;  nunc,  Oriens  ultime,  noster  eris. 
Parthe,  dabis  poenas  :  Crassi  gaudete  sepulti, 

signaque  barbaricas  non  bene  passa  manus. 
ultor  adest  primisque  ducem  profitetur  in  annis 

bellaque  non  puero  tractat  agenda  puer. 
parcite  natales  timidi  numerare  deorum  : 

Caesaribus  virtus  contigit  ante  diem. 
parvus  erat  manibusque  duos  Tirynthius  angues 

pressit  et  in  cunis  iam  Iove  dignus  erat. 
nunc  quoque  qui  puer  es,  quantus  tum,  Bacche,  fuisti, 

cum  timuit  thyrsos  India  victa  tuos  ? 
vincuntur  causa  Parthi :  vincantur  et  armis. 

Eoas  Latio  dux  meus  addat  opes. 
auguror,  en,  vinces,  votivaque  carmina  reddam, 

et  magno  nobis  ore  sonandus  eris. 
tergaque  Parthorum  Romanaque  pectora  dicam 

telaque  ab  averso  quae  iacit  hostis  equo. 
qui  fugis  ut  vincas,  quid  victo,  Parthe,  relinquis  ? 

Parthe,  malum  iam  nunc  Mars  tuus  omen  habet. 
ergo  erit  illa  dies  qua  tu,  pulcherrime  rerum, 

quattuor  in  niveis  aureus  ibis  equis. 
ibunt  ante  duces  onerati  colla  catenis, 

ne  possint  tuti,  qua  prius,  esse  fuga. 

Ov.  ars  amat.  I.  177  ff.  omitting  some  lines. 

Demipho.  Geta.   Hegio.   Cratinus.  Crito. 

D.  quanta  me  cura  et  s611icitudine  adficit 

gnatus,  qui  me  et  se  hisce  inpedivit  niiptiis. 
neque  mi  fn  conspectum  pr6dit,  ut  saltem  sciam 
quid  de  ea  re  dicat  quidve  sit  sententiae. 
abi  vise  redieritne  iam  an  nondum  domum. 

G.  e6.     D.  videtis  quo  in  loco  res  haec  siet : 

quidag6?    dic,  Hegio.    H.  ego?  Cratinum  censeo, 
si  tibi  videtur.     D.  dfc,  Cratine.     Cra.  mene  vis? 

D.  te.     Cra.  ego  quae  fn  rem  tuam  sint,  ea  velim 
facids.  mihi 
sic  h6c  videtur :  qu6d  te  absente  hic  filius 
egit,  restitui  in  integrum  aequom  est  et  bonum. 
et  id  inpetrabis.     dixi.     D.  dic  nunc,  Hegio. 

H.  ego  sedulo  hunc  dixisse  credo;  verum  ita  est, 
quot  h6mines  tot  sententiae;  suus  cuique  mos. 
mihi  n6n  videtur  qu6d  sit  factum  legibus 
rescindi  posse ;  et  tiirpe  inceptu  est.    D.  dic,  Crito. 
Cri.  ego  amplius  deliberandum  censeo  : 

res  magna  est.     H.  numquid  nos  vis?     D.  fecistis 

probe : 
incertior  sum  miilto  quam  dudiim.     G.  negant 
redisse.     D.  frater  est  exspectandiis  mihi : 
is  qu6d  mihi  dederit  de  hac  re  consilium,  fd  sequar. 
perc6ntatum  ibo  ad  p6rtum,  quoad  se  recipiat. 

G.  at  ego   Antiphonem  quaeram,   ut  quae  acta  hic 

sint  sciat. 

sed  eccum  ipsum  video  in  tempore  huc  se   re- 

cipere. 

Ter.  P/iorm.  2.  4. 

(Ovid's  book  finds  itself  in  Rome,  havi?ig  come  from   Tdmi) 

11  quod  neque  sum  cedro  flavus  nec  pumice  levis, 

erubui  domino  cultior  esse  meo ; 
littera  suffusas  quod  habet  maculosa  lituras, 

laesit  opus  lacrimis  ipse  poeta  suum. 
si  qua  videbuntur  casu  non  dicta  Latine, 

in  qua  scribebat,  barbara  terra  fuit. 
dicite,  lectores,  si  non  grave,  qua  sit  eundum 

quasque  petam  sedes  hospes  in  Urbe  liber." 
haec  ubi  sum  furtim  lingua  titubante  locutus, 

qui  mihi  monstraret  vix  fuit  unus  iter. 
"  di  tibi  dent  nostro  quod  non  tribuere  poetae, 

molliter  in  patria  vivere  posse  tua. 
duc  age ;  namque  sequar  quamvis  terraque  marique 

longinquo  referam  lassus  ab  orbe  pedem." 
paruit  et  ducens  "haec  sunt  fora  Caesaris,"  inquit 

"  haec  est  a  sacris  quae  via  nomen  habet, 
hic  locus  est  Vestae,  qui  Pallada  servat  et  ignem, 

haec  fuit  antiqui  regia  parva  Numae." 
inde  petens  dextram  "porta  est"  ait  "ista  Palati, 

hic  Stator,  hoc  primum  condita  Roma  loco  est." 
singula  dum  miror,  video  fulgentibus  armis 

conspicuos  postes  tectaque  digna  deo. 
"et   Iovis    haec"    dixi    "domus    est?"    quod    ut    esse 
putarem 

augurium  menti  querna  corona  dabat. 
cuius  ut  accepi  dominum,  "  non  fallimur,"  inquam, 

et  magni  verum  est  hanc  Iovis  esse  domum." 

Ov.  trist.  3.  1.  13-38. 

{Virgil  is  describing  tJie  shield  made  for  Aeneas  by  Vulcari) 

in  medio  classes  aeratas,  Actia  bella, 
cernere  erat ;  totumque  instructo  Marte  videres 
fervere  Leucaten  auroque  effulgere  fluctus. 
hinc  Augustus  agens  Italos  in  proelia  Caesar 
cum  patribus  populoque,  Penatibus  et  magnis  dis, 
stans  celsa  in  puppi ;  geminas  cui  tempora  flammas 
laeta  vomunt,  patriumque  aperitur  vertice  sidus. 
parte  alia  ventis  et  dis  Agrippa  secundis 
arduus  agmen  agens ;  cui,  belli  insigne  superbum, 
tempora  navali  fulgent  rostrata  corona. 
hinc  ope  barbarica  variisque  Antonius  armis, 
victor  ab  Aurorae  populis  et  litore  rubro, 
Aegyptum  viresque  Orientis  et  ultima  secum 
Bactra  vehit ;  sequiturque,  nefas,  Aegyptia  coniunx. 
una  omnes  ruere,  ac  totum  spumare  reductis 
convolsum  remis  rostrisque  tridentibus  aequor. 
alta  petunt ;  pelago  credas  innare  revolsas 
Cycladas  aut  montes  concurrere  montibus  altos : 
tanta  mole  viri  turritis  puppibus  instant. 

Verg.   Aen.  8.  675-93. 

"  sunt  quibus  in  satura  videar  nimis  acer  et  ultra 

legem  tendere  opus  ;  sine  nervis  altera  quicquid 

composui  pars  esse  putat  similisque  meorum 

mille  die  versus  deduci  posse.     Trebati, 

quid  faciam  praescribe."     "quiescas."     "ne  faciam,  in- 

quis, 
omnino  versus  ?  "     "  aio."     "  peream  male,  si  non 
optimum  erat ;  verum  nequeo  dormire."     "  ter  uncti 
transnanto  Tiberim  somno  quibus  est  opus  alto, 
irriguumque  mero  sub  noctem  corpus  habento. 
aut  si  tantus  amor  scribendi  te  rapit,  aude 
Caesaris  invicti  res  dicere,  multa  laborum 
praemia  laturus."     "  cupidum,  pater  optime,  vires 
deficiunt :  neque  enim  quivis  horrentia  pilis 
agmina  nec  fracta  pereuntis  cuspide  Gallos 
aut  labentis  equo  describat  volnera  Parthi." 

Hor.  sat.  2.  1.  1-15. 

amnis,  harundinibus  limosas  obsite  ripas, 

ad  dominam  propero  :  siste  parumper  aquas. 
nec  tibi  sunt  pontes  nec  quae  sine  remigis  ictu 

concava  traiecto  cumba  rudente  vehat. 
parvus  eras,  memini,  nec  te  transire  refugi, 

summaque  vix  talos  contigit  unda  meos. 
nunc  ruis  adposito  nivibus  de  monte  solutis, 

et  turpi  crassas  gurgite  volvis  aquas. 
quid  properasse  iuvat,  quid  parca  dedisse  quieti 

tempora,  quid  nocti  conseruisse  diem, 
si  tamen  hic  standum  est,  si  non  datur  artibus  ullis 

ulterior  nostro  ripa  premenda  pedi  ? 
nunc  ego  quas  habuit  pinnas  Danaeius  heros 

terribili  densum  cum  tulit  angue  caput, 
nunc  opto  currum  de  quo  Cerialia  primum 

semina  venerunt  in  rude  missa  solum. 
prodigiosa  loquor  veterum  mendacia  vatum  ; 

nec  tulit  haec  umquam  nec  feret  ulla  dies. 
tu  potius,  ripis  effuse  capacibus  amnis, 

(sic  aeternus  eas)  labere  fine  tuo. 
non  eris  invidiae,  torrens,  mihi  crede,  ferendae 

si  dicar  per  te  forte  retentus  amans. 
flumina  debuerunt  iuvenes  in  amore  iuvare ; 

flumina  senserunt  ipsa  quid  esset  amor. 

Ov.  amor.  3.  6.  1-24. 

Menaechmus    Epidamniensis.      Messenio. 

Menaechmus   Syracusanus. 

Mes.    di  inmortales,  qufd  ego  video  ?     Men.    S.    quid 

vides  ?     Mes.  speculiim  tuom. 
ddulescens,    quaeso    hercle,    eloquere    tuom    mihi 

nomen,  nisi  piget. 
Men.  JE.   non  edepol  ita  promeruisti  de  me  ut  pigeat 

quae  velis 
eloqui.    mihfst  Menaechmo  nomen.     Men.  S.  immo 

edepol  mihi. 
Men.  E.  Siculus  sum  Syracusanus.     Men.  S.  eadem  pol 

patriast  mihi. 

Mes.  sevocabo  eriim.     Menaechme.    Men.  ambo.  quid 
vis?     Mes.  non  ambos  volo  ; 
sed    uter   vostrorum    est    advectus    mecum    navi  ? 
Men.  E.  non  ego. 
Men.  S.  at  ego,      Mes.  te  volo  igitur.      huc    concede. 

Men.  S.  concessi.     quid  est  ? 
Mes.    lllic  homo  aut   est  sycophanta  aut   geminus  est 
frater  tuos ; 
nam   ego   hominem  hominis   similiorem    mimquam 

vidi  alterum, 
quam  hic  tuist  tuque  huius  autem  ;    p6st  eandem 

patriam  ac  patrem 
memorat.    meliust  nos  adire  atque  hunc  percontarier. 
Men.  S.    hercle  qui   tu  me  admonuisti  recte  et  habeo 
gratiam. 

Plaut.  Menaech.  5.  9.  3  ff.  (1042  jff.)  omitring  some  lines. 

(a)  cur  saepe  sicci  parva  rura  Nomenti 
laremque  villae  sordidum  petam  quaeris. 
nec  cogitandi,  Sparse,  nec  quiescendi 

in  urbe  locus  est  pauperi.     negant  vitam 
ludimagistri  mane,  nocte  pistores, 
aerariorum  marculi  die  toto. 
nec  turba  cessat  entheata  Bellonae, 
nec  fasciato  naufragus  loquax  trunco, 
a  matre  doctus  nec  rogare  Iudaeus. 
tu,  Sparse,  nescis  ista,  nec  potes  scire, 
Petilianis  delicatus  in  regnis, 
cui  plana  summos  despicit  domus  montes, 
et  rus  in  urbe  est  vinitorque  Romanus, 
nec  in  Falerno  colle  maior  auctumnus, 
intraque  limen  clusus  essedo  cursus, 
et  in  profundo  somnus,  et  quies  nullis 
offensa  linguis,  nec  dies  nisi  admissus. 
nos  transeuntis  risus  excitat  turbae, 
et  ad  cubile  est  Roma.     taedio  fessis 
dormire  quotiens  libuit,  imus  ad  villam. 

Mart.  12.  57.  1-6,  11-13,  18  ff. 

(b)  si  credis  mihi,  Quinte,  quod  mereris, 
natales,  Ovidi,  tuas  Apriles 

ut  nostras  amo  Martias  Kalendas. 
felix  utraque  lux  diesque  nobis 
signandi  melioribus  lapillis. 
hic  vitam  tribuit,  sed  hic  amicum. 
plus  dant,-Quinte,  mihi  tuae  Kalendae. 

id.  9.  52. 

ille  potens  sui 
laetusque  deget  cui  licet  in  cliem 
dixisse  :  "  vixi.     cras  vel  atra 
nube  polum  pater  occupato, 
vel  sole  puro  :  non  tamen  inritum 
quodcumque  retro  est  efficiet  neque 
diffinget  infectumque  reddet 
quod  fugiens  semel  hora  vexit.,; 
Fortuna  saevo  laeta  negotio  et 
ludum  insolentem  ludere  pertinax 
transmutat  incertos  honores, 
nunc  mihi  nunc  alii  benigna. 
laudo  manentem  ;  si  celeris  quatit 
pennas,  resigno  quae  dedit  et  mea 
virtute  me  involvo  probamque 
pauperiem  sine  dote  quaero. 
non  est  meum,  si  mugiat  Africis 
malus  procellis,  ad  miseras  preces 
decurrere  et  votis  pacisci 

ne  Cypriae  Tyriaeque  merces 
addant  avaro  divitias  mari : 
tunc  me  biremis  praesidio  scaphae 
tutum  per  Aegaeos  tumultus 
aura  feret  geminusque  Pollux. 

Hor.  carm.  3.  29.  41-64. 

(Extracts  from  Ovid's  autobiography) 

Sulmo  mihi  patria  est,  gelidis  uberrimus  undis, 

milia  qui  novies  distat  ab  urbe  decem. 
editus  hic  ego  sum,  nec  non  ut  tempora  noris, 

cum  cecidit  fato  consul  uterque  pari. 
nec  stirps  prima  fui :  genito  sum  fratre  creatus, 

qui  tribus  ante  quater  mensibus  ortus  erat. 
protinus  excolimur  teneri  curaque  parentis 

imus  ad  insignes  urbis  ab  arte  viros. 
frater  ad  eloquium  viridi  tendebat  ab  aevo, 

fortia  verbosi  natus  ad  arma  fori. 
at  mihi  iam  puero  caelestia  sacra  placebant, 

inque  suum  furtim  Musa  trahebat  opus. 
saepe  pater  dixit  "  studium  quid  inutile  temptas  ? 

Maeonides  nullas  ipse  reliquit  opes." 
motus  eram  dictis  totoque  Helicone  relicto 

scribere  temptabam  verba  soluta  modis  : 
sponte  sua  carmen  numeros  veniebat  ad  aptos, 

et  quod  temptabam  dicere,  versus  erat. 
iamque  decem  vitae  frater  geminaverat  annos, 

cum  perit  et  coepi  parte  carere  mei. 
•  •  •  •  •  * 

temporis  illius  colui  fovique  poetas, 

quotque  aderant  vates,  rebar  adesse  deos. 
saepe  suos  solitus  recitare  Propertius  ignes 

iure  sodalicii  quo  mihi  iunctus  erat. 
et  tenuit  nostras  numerosus  Horatius  aures, 

dum  ferit  Ausonia  carmina  culta  lyra. 
Vergilium  vidi  tantum,  nec  avara  Tibullo 

tempus  amicitiae  fata  dedere  meae. 

Ov.  trist.  4.  10.  3  ff.  omitting  some  lines. 

(a)  ut  poscas,  Clyte,  munus  exigasque 
uno  nasceris  octies  in  anno 
et  solas,  puto,  tresve  quattuorve 
non  natalicias  habes  Kalendas. 
sit  voltus  tibi  levior  licebit 
tritis  litoris  aridi  lapillis, 
sit  moro  coma  nigrior  caduco, 
tu  nobis,  Clyte,  iam  senex  videris. 
tam  multos  quis  enim  fuisse  credat 
natales  Priamive  Nestorisve  ? 


Mart.  8.  64.  1-7,  12-14. 


(b)  ducit  ad  auriferas  quod  me  Salo  Celtiber  oras, 

pendula  quod  patriae  visere  tecta  libet, 
tu  mihi  simplicibus,  Mani,  dilectus  ab  annis 

et  praetextata  cultus  amicitia, 
tu  facis,  in  terris  quo  non  est  alter  Hiberis 

dulcior  et  vero  dignus  amore  magis. 
tecum  ego  vel  sicci  Gaetula  mapalia  Poeni 

et  poteram  Scythicas  hostis  amare  casas. 
si  tibi  mens  eadem,  si  nostri  mutua  cura  est, 

in  quocumque  loco  Roma  duobus  erit. 

id.  10.  20. 

pulsus  ob  invidiam  regno  viresque  superbas 
Privemo  antiqua  Metabus  cum  excederet  urbe, 
infantem  fugiens  media  inter  proelia  belli 
sustulit  exilio  comitem,  matrisque  vocavit 
nomine  Casmillae,  mutata  parte,  Camillam. 
ipse  sinu  prae  se  portans  iuga  longa  petebat 
solorum  nemorum  ;  tela  undique  saeva  premebant, 
et  circumfuso  volitabant  milite  Volsci. 
ecce,  fugae  medio,  summis  Amasenus  abundans 
spumabat  ripis ;  tantus  se  nubibus  imber 
ruperat.     ille,  innare  parans,  infantis  amore 
tardatur  caroque  oneri  timet.     omnia  secum 
versanti  subito  vix  haec  sententia  sedit : 
telum  inmane,  manu  valida  quod  forte  gerebat 
bellator,  solidum  nodis  et  robore  cocto, 
huic  natam,  libro  et  silvestri  subere  clausam, 
implicat,  atque  habilem  mediae  circumligat  hastae  ; 
quam  dextra  ingenti  librans  ita  ad  aethera  fatur : 
"alma,  tibi  hanc,  nemorum  cultrix,  Latonia  virgo, 
ipse  pater  famulam  voveo  :  tua  prima  per  auras 
tela  tenens  supplex  hostem  fugit.    accipe,  testor, 
diva,  tuam,  quae  nunc  dubiis  committitur  auris." 
dixit  et  adducto  contortum  hastile  lacerto 
inmittit :  sonuere  undae  ;  rapidum  super  amnem 
infelix  fugit  in  iaculo  stridente  Camilla. 

Verg.  Aen.  u.  539- 563. 

praeterea  caeli  rationes  ordine  certo 

et  varia  annorum  cernebant  tempora  verti 

nec  poterant  quibus  id  fieret  cognoscere  causis. 

ergo  perfugium  sibi  habebant  omnia  divis 

tradere  et  illorum  nutu  facere  omnia  flecti. 

in  caeloque  deum  sedes  et  templa  locarunt, 

per  caelum  volvi  quia  nox  et  luna  videtur, 

luna  dies  et  nox  et  noctis  signa  severa 

noctivagaeque  faces  caeli  flammaeque  volantes, 

nubila  sol  imbres  nix  venti  fulmina  grando 

et  rapidi  fremitus  et  murmura  magna  minarum. 

o  genus  infelix  humanum,  talia  divis 
cum  tribuit  facta  atque  iras  adiunxit  acerbas ! 
quantos  tum  gemitus  ipsi  sibi,  quantaque  nobis 
volnera,  quas  lacrimas  peperere  minoribu'  nostris  ! 
nec  pietas  ullast  velatum  saepe  videri 
vertier  ad  lapidem  atque  omnis  accedere  ad  aras 
nec  procumbere  humi  prostratum  et  pandere  palmas 
ante  deum  delubra  nec  aras  sanguine  multo 
spargere  quadrupedum  nec  votis  nectere  vota, 
sed  mage  pacata  posse  omnia  mente  tueri. 

Lucr.  5.  1 183-1203. 

LAK  FAMILIARIS 

ne  quis  miretur  qui  sim,  paucis  eloquar. 

ego  Lar  sum  familiaris  ex  hac  familia, 

unde  exeuntem  me  adspexistis.     hanc  domum 

iam  milltos  annos  est  quom  possideo  et  colo, 

patrique  avoque  iam  hiiius,  qui  nunc  hic  habet. 

sed  mihi  avos  huius  6bsecrans  concredidit 

auri  thensaurum  clam  6mnis ;  in  medio  foco 

defodit  venerans  me  ut  id  servarem  sibi. 

is  qu6niam  moritur, — ita  avido  ingenio  fuit, — 

numquam  indicare  id  filio  voluit  suo, 

inopemque  optavit  p6tius  eum  relinquere 

quam  eiim  thensaurum  c6nmonstraret  filio. 

agri  reliquit  ei  non  magniim  modum, 

quo  cum  labore  magno  et  misere  viveret. 

ubi  is  obiit  mortem,  qui  mi  id  aurum  credidit, 

coepi  observare,  ecqui  maiorem  filius 

mi  hon6rem  haberet  quam  eius  habuisset  pater. 

atque  ille  vero  minus  minusque  inpendio 

curare  minusque  me  inpertire  honoribus. 

item  a  me  contra  factumst.     nam  item  obiit  diem. 

is  ex  se  hiinc  reliquit,  qui  hic  nunc  habitat,  filium 

pariter  moratum  ut  pater  avosque  huiiis  fuit. 

huic  filia  unast ;  ea  mihi  cottidie 

aut  tiire  aut  vino  aut  aliqui  semper  siipplicat ; 

dat  mihi  coronas.     eius  honoris  gratia 

feci  thensaurum  ut  hic  reperiret  Eiiclio, 

quo  illdm  facilius  niiptum,  si  vellet,  daret. 

Plautns  aulularia.  prol.  1-27. 

(a)  quid  tibi  nobiscum  est,  ludi  scelerate  magister, 

invisum  pueris  virginibusque  caput? 
nondum  cristati  rupere  silentia  galli : 

murmure  iam  saevo  verberibusque  tonas. 
tam  grave  percussis  incudibus  aera  resultant, 

causidico  medium  cum  faber  aptat  equum : 
mitior  in  magno  clamor  furit  amphitheatro, 

vincenti  parmae  cum  sua  turba  favet. 
vicini  somnum  non  tota  nocte  rogamus : 

nam  vigilare  leve  est,  pervigilare  grave  est. 
discipulos  dimitte  tuos.     vis,  garrule,  quantum 

accipis  ut  clames  accipere  ut  taceas  ? 

Mart.  9.  68. 


(b)  difficilis  facilis,  iucundus  acerbus  es  idem  : 
nec  tecum  possum  vivere  nec  sine  te. 

id.  12.  47. 

sic  natura  iubet :  velocius  et  citius  nos 
corrumpunt  vitiorum  exempla  domestica,  magnis 
cum  subeunt  animos  auctoribus.     unus  et  alter 
forsitan  haec  spernant  iuvenes,  quibus  arte  benigna 
et  meliore  luto  finxit  praecordia  Titan. 
sed  reliquos  fugienda  patrum  vestigia  ducunt, 
et  monstrata  diu  veteris  trahit  orbita  culpae. 
abstineas  igitur  damnandis  :   huius  enim  vel 
una  potens  ratio  est,  ne  crimina  nostra  sequantur 
ex  nobis  geniti.  .... 

maxima  debetur  puero  reverentia.     si  quid 
turpe  paras,  ne  tu  pueri  contempseris  annos, 
sed  peccaturo  obstet  tibi  filius  infans. 
nam  si  quid  dignum  censoris  fecerit  ira 
quandoque  et  similem  tibi  se  non  corpore  tantum 
nec  voltu  dederit,  morum  quoque  filius  et  qui 
omnia  deterius  tua  per  vestigia  peccet, 
corripies  nimirum  et  castigabis  acerbo 
clamore  ac  post  haec  tabulas  mutare  parabis. 

T«v.  14.  31-40,  47-55. 


Q  24T. 


Latin  Passages  for  Translation 


CCXLII 

Peliaco  quondam  prognatae  vertice  pinus 
dicuntur  liquidas  Neptuni  nasse  per  undas 
Phasidos  ad  fluctus  et  fines  Aeeteos, 
cum  lecti  iuvenes,  Argivae  robora  pubis, 
auratam  optantes  Colchis  avertere  pellem 
ausi  sunt  vada  salsa  cita  decurrere  puppi, 
caerula  verrentes  abiegnis  aequora  palmis. 
diva  quibus  retinens  in  summis  urbibus  arces 
ipsa  levi  fecit  volitantem  flamine  currum, 
pinea  coniungens  inflexae  texta  carinae. 
illa  rudem  cursu  prora  imbuit  Amphitriten. 
quae  simul  ac  rostro  ventosum  proscidit  aequor, 
tortaque  remigio  spumis  incanduit  unda, 
emersere  freti  candenti  e  gurgite  voltus 
aequoreae  monstrum  Nereides  admirantes. 
tum  Thetidis  Peleus  incensus  fertur  amore, 
tum  Thetis  humanos  non  despexit  hymenaeos, 
tum  Thetidi  pater  ipse  iugandum  Pelea  sensit. 

Catullus  64.  1-15,  19-21, 

Chremes.    Menedemus. 

Ch.  numquam  tam  mane  egredior  neque  tam  vesperi 
domiim  revortor  quin  te  in  fundo  c6nspicer 
fodere  aut  arare  aut  aliquid  ferre.     denique 
nulliim  remittis  te'mpus  neque  te  respicis. 
haec  n6n  voluptati  tibi  esse  satis  cert6  scio. 
"  enim  "  dices  "  quantum  hic  operis  fiat  paenitet." 
quod  in  6pere  faciundo  operae  consumfs  tuae, 
si  siimas  in  illis  exercendis,  phis  agas. 
M.  Chremes,  tantumne  ab  re  tuast  oti  tibi, 

aliena  ut  cures,  ea  quae  nihil  ad  te  attinent  ? 

Ch.  hom6  sum  :  humani  nihil  a  me  alienum  puto. 
vel  me  monere  hoc  vel  percontari  puta : 
rectumst,  ego  ut  faciam ;  n6n  est,  te  ut  deterream. 
M.  mihi  sic  est  usus ;  tibi  ut  opus  factost,  face. 

Ch.  an  quoiquamst  usus  h6mini  ut  se  cruciet  ?  M.  mihi. 

Ch.  si  quid  laborist,  n611em  :  sed  quid  istuc  malist  ? 

quaes6,  quid  de  te  tantum  commeruisti  ?    M.  eheu  ! 

Ch.  ne  lacruma,  atque  istuc,  quicquid  est,  fac  me  ut  sciam: 
ne  r£tice,  ne  verere,  crede  inquam  mihi : 
aut  c6nsolando  aut  consilio  aut  re  iuvero. 
M.  scire  h6c  vis  ?    Ch.  hac  quidem  caiisa  qua  dixi  tibi. 

M.  dicetur.     Ch.  at  istos  rastros  interea  tamen 
adpone ;  ne  labora.     M.  minume. 

Ter.  haitt.  tim.  i.  i.  15-37  (67-89). 

(Catds  review  of  Pompefs  Uje  and  dealh) 

"  civis  obit "  inquit  "  multum  maioribus  inpar 

nosse  modum  iuris,  sed  in  hoc  tamen  utilis  aevo, 

cui  non  ulla  fuit  iusti  reverentia.     salva 

libertate  potens,  et  solus  plebe  parata 

privatus  servire  sibi,  rectorque  senatus, 

sed  regnantis,  erat.     nil  belli  iure  poposcit, 

quaeque  dari  voluit,  voluit  sibi  posse  negari. 

immodicas  possedit  opes,  sed  plura  retentis 

intulit.     invasit  ferrum,  sed  ponere  norat. 

praetulit  arma  togae,  sed  pacem  armatus  amavit ; 

iuvit  sumpta  ducem,  iuvit  dimissa  potestas. 

casta  domus  luxuque  carens  corruptaque  numquam 

fortuna  domini.     clarum  et  venerabile  nomen 

gentibus,  et  multum  nostrae  quod  proderat  urbi. 

olim  vera  fides  Sulla  Marioque  receptis 

libertatis  obit ;  Pompeio  rebus  adempto 

nunc  et  ficta  perit.     non  iam  regnare  pudebit : 

nec  color  imperii  nec  frons  erit  ulla  senatus. 

o  felix  cui  summa  dies  fuit  obvia  victo 

et  cui  quaerendos  Pharium  scelus  obtulit  enses  ! " 

vocibus  his  maior  quam  si  Romana  sonarent 

rostra  ducis  laudes,  generosam  venit  ad  umbram 

mortis  honos. 

Lucan  9.  190-209,  215-7. 

Memnona  si  mater,  mater  ploravit  Achillem, 

et  tangunt  magnas  tristia  fata  deas, 
flebilis  indignos,  Elegia,  solve  capillos  : 

a,  nimis  ex  vero  nunc  tibi  nomen  erit ! 
ille  tui  vates  operis,  tua  fama,  Tibullus 

ardet  in  extructo,  corpus  inane,  rogo. 
ecce  puer  Veneris  fert  eversamque  pharetram 

et  fractos  arcus  et  sine  luce  facem. 
adspice  demissis  ut  eat  miserabilis  alis 

pectoraque  infesta  tundat  aperta  manu. 

vive  pius  :  moriere  pius.     cole  sacra  :  colentem 

mors  gravis  a  templis  in  cava  busta  trahet. 
carminibus  confide  bonis  :  iacet  ecce  Tibullus  ; 

vix  manet  e  toto  parva  quod  urna  capit. 
tene,  sacer  vates,  flammae  rapuere  rogales, 

pectoribus  pasci  nec  timuere  tuis? 
aurea  sanctorum  potuissent  templa  deorum 

urere  quae  tantum  sustinuere  nefas. 
si  tamen  e  nobis  aliquid  nisi  nomen  et  umbra 

restat,  in  Elysia  valle  Tibullus  erit. 
obvius  huic  venias,  hedera  iuvenalia  cinctus 

tempora  cum  Calvo,  docte  Catulle,  tuo ; 
tu  quoque,  si  falsum  est  temerati  crimen  amici, 

sanguinis  atque  animae  prodige  Galle  tuae. 
his  comes  umbra  tua  est;  si  qua  est  modo  corporis  umbra, 

auxisti  numeros,  culte  Tibulle,  pios. 
ossa  quieta,  precor,  tuta  requiescite  in  urna, 

et  sit  humus  cineri  non  onerosa  tuo  ! 

Ov.  amor.  3.  9.   1-10,  37-44,  59-6S. 

(Prologue  spoken  by  Laberius  when  forced  by  Caesar  to  act 
in  one  qf  Jiis  own  mimes) 

Necessitas,  cuius  cursus  transversi  lmpetum 

voluerunt  multi  effugere,  pauci  p6tuerunt, 

quo  me  detrusit  paene  extremis  sensibus  ! 

quem  nulla  ambitio,  nulla  umquam  largitio, 

nullus  timor,  vis  niilla,  nulla  auct6ritas 

movere  potuit  fn  iuventa  de  statu, 

ecce  in  senecta  ut  facile  labefecit  loco 

viri  excellentis  mente  clemente  ^dita 

summissa  placide  blandiloquens  oratio  ! 

etenim  ipsi  di  negare  cui  nil  pdtuerunt, 

hominem  me  denegare  quis  posset  pati  ? 

ego  bis  tricenis  annis  actis  sine  nota 

equ£s  Romanus  e  Lare  egressus  meo 

domum  revertar  mimus.     nimirum  h6c  die 

un6  plus  vixi  mihi  quam  vivendum  fuit. 

fortiina,  inmoderata  in  bono  aeque  atque  in  malo, 

si  tibi  erat  libitum  lftterarum  laiidibus 

florens  cacumen  n6strae  famae  frangere, 

cur  cum  vigebam  membris  praeviridantibus, 

satis  facere  populo  et  tali  cum  poteram  viro, 

non  me  flexibilem  concurvasti  ut  carperes  ? 

nuncine  me  deicis  ?  qu6  ?  quid  ad  scenam  adfero  ? 

dec6rem  formae  an  dignitatem  c6rporis, 

animi  virtutem  an  vocis  iocundae  sonum  ? 

Decimus  Laberius  98- 121. 

nunc  ad  bella  trahor,  et  iam  quis  forsitan  hostis 

haesura  in  nostro  tela  gerit  latere. 
sed  patrii  servate  Lares  :  aluistis  et  idem, 

cursarem  vestros  cum  tener  ante  pedes. 
neu  pudeat  prisco  vos  esse  e  stipite  factos: 

sic  veteris  sedes  incoluistis  avi. 
tunc  melius  tenuere  fidem,  cum  paupere  cultu 

stabat  in  exigua  ligneus  aede  deus. 
hic  placatus  erat  seu  quis  libaverat  uvam, 

seu  dederat  sanctae  spicea  serta  comae  : 
atque  aliquis  voti  compos  liba  ipse  ferebat 

postque  comes  purum  filia  parva  favum. 

sic  placeam  vobis  :  alius  sit  fortis  in  armis, 

sternat  et  adversos  Marte  favente  duces, 
ut  mihi  potanti  possit  sua  dicere  facta 

miles  et  in  mensa  pingere  castra  mero. 
quam  potius  laudandus  hic  est  quem  prole  parata 

occupat  in  parva  pigra  senecta  casa ! 
ipse  suas  sectatur  oves,  at  filius  agnos, 

et  calidam  fesso  comparat  uxor  aquam. 
sic  ego  sim  liceatque  caput  candescere  canis, 

temporis  et  prisci  facta  referre  senem. 
interea  pax  arva  colat.     pax  candida  primum 

duxit  araturos  sub  iuga  curva  boves  : 
pax  aluit  vites  et  sucos  condidit  uvae, 

funderet  ut  nato  testa  paterna  merum. 
pace  bidens  vomerque  nitent :  at  tristia  duri 

militis  irr  tenebris  occupat  arma  situs. 

Tibull.  i.  10.  13-24,  29-32,  39-50. 

Pardalisca  ialone) 

omnes  festinant  intus  totis  aedibus; 
senex  in  culina  cl£mat,  hortattir  coquos  : 
"properate;  cenam  iam  esse  coctam  oportuit." 
vilfcus  hic  autem  ciim  corona  candide 
vestitus  lauteque  exornatus  ambulat. 
illae  aiitem  armigerum  in  ciibiculo  exornant  duac, 
quem  dent  pro  Casina  niiptum  nostro  vilico ; 
sed  nimium  lepide  dissimulant,  quasi  nil  sciant 
fore  hiiius  quod  futiirum  est  \  digne  autem  coqui 
nimis  lepide  ei  rei  dant  6peram,  ne  cenet  senex. 
aulas  pervortunt,  ignem  restinguont  aqua : 
illarum  oratu  faciunt :  illae  autem  senem 
cupiunt  extrudere  incenatum  ex  aedibus. 
Lysidamus  {entering  and  addressing  his  wife  withiri)  si 
sapitis,  uxor,  vos  tamen  cenabitis, 
cena  libi  erit  cocta ;  ego  ruri  cenavero. 
nam  niinc  novom  maritum  et  novam  nuptam  volo 
rus  pr6sequi — novi  h6minum  mores  maleflcos — 
ne  quis  eam  abripiat.     facite  vostro  anim6  volup. 
sed  pr6perate  istum  atque  istam  actutum  emittere, 
tandem  ut  veniamus  liici.     ego  cras  hic  ero  ; 
cras  habuero,  uxor,  ego  tamen  convivium. 

P.  fit  qu6d  futurum  dixi  :  incenatiim  senem 
foras  extrudunt  miilieres. 

L.  quid  tu  hic  agis  ? 

P.  ego  e6  quo  me  ipsa  misit. 

Plaut.  Casma.  4.  1  and  2.  (715  f.,  718-72S,  732-42). 

paxque  fuit  non  sponte  ducum ;  nam  sola  futuri 
Crassus  erat  belli  medius  mora.     qualiter  undas 
qui  secat  et  geminum  gracilis  mare  separat  Isthmos 
nec  patitur  conferre  fretum,  si  terra  recedat, 
Ionium  Aegaeo  frangat  mare  :  sic  ubi  saeva 
arma  ducum  dirimens  miserando  funere  Crassus 
Assyrias  Latio  maculavit  sanguine  Carrhas, 
Parthica  Romanos  solverunt  damna  furores. 
plus  illa  vobis  acie  quam  creditis  actum  est, 
Arsacidae  ;  bellum  victis  civile  dedistis. 
dividitur  ferro  regnum,  populique  potentis, 
quae  mare  quae  terras  quae  totum  possidet  orbem, 
non  cepit  fortuna  duos.     nam  pignora  iuncti 
sanguinis  et  diro  ferales  omine  taedas 
abstulit  ad  manes  Parcarum  Iulia  saeva 
intercepta  manu.     quod  si  tibi  fata  dedissent 
maiores  in  luce  moras,  tu  sola  furentem 
inde  virum  poteras  atque  hinc  retinere  parentem, 
armatasque  manus  excusso  iungere  ferro, 
ut  generos  soceris  mediae  iunxere  Sabinae. 
morte  tua  discussa  fides,  bellumque  movere 
permissum  ducibus.     stimulos  dedit  aemula  virtus. 

Lucan  i.  99-120. 

expende  Hannibalem  :  quot  libras  in  duce  summo 

invenies  ?     hic  est  quem  non  capit  Africa  Mauro 

percussa  Oceano  Niloque  admota  tepenti, 

rursus  ad  Aethiopum  populos  aliosque  elephantos. 

additur  imperiis  Hispania,  Pyrenaeum 

transilit.     opposuit  natura  Alpemque  nivemque, 

diducit  scopulos  et  montem  rumpit  aceto. 

iam  tenet  Italiam,  tamen  ultra  pergere  tendit. 

"  actum,"  inquit,  "  nihil  est,  nisi  Poeno  milite  portas 

frangimus  et  media  vexillum  pono  Subura." 

exitus  ergo  quis  est  ?     o  gloria  !     vincitur  idem 

nempe  et  in  exsilium  praeceps  fugit  atque  ibi  magnus 

mirandusque  cliens  sedet  ad  praetoria  regis, 

donec  Bithyno  libeat  vigilare  tyranno. 

finem  animae  quae  res  humanas  miscuit  olim 

non  gladii  non  saxa  dabunt  nec  tela,  sed  ille 

Cannarum  vindex  et  tanti  sanguinis  ultor 

anulus.     i  demens  et  saevas  curre  per  Alpes, 

ut  pueris  placeas  et  declamatio  fias  ! 

unus  Pellaeo  iuveni  non  sufficit  orbis  ; 

aestuat  infelix  angusto  limite  mundi, 

ut  Gyari  clausus  scopulis  parvaque  Seripho. 

cum  tamen  a  figulis  munitam  intraverit  urbem 

sarcophago  contentus  erit. 

Juv.  10.  147-156,  159-172. 

